

VLADA REPUBLIKE HRVATSKE

Zagreb, 30. lipnja 2022.

|  |  |
| --- | --- |
| **Predlagatelj:** | Ministarstvo znanosti i obrazovanja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Nacrt prijedloga zakona o visokom obrazovanju i znanstvenoj djelatnosti |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**VLADA REPUBLIKE HRVATSKE**

 ***Nacrt***

**PRIJEDLOG ZAKONA O VISOKOM OBRAZOVANJU**

**I ZNANSTVENOJ DJELATNOSTI**

**Zagreb, lipanj 2022.**

**PRIJEDLOG ZAKONA O VISOKOM OBRAZOVANJU**

**I ZNANSTVENOJ DJELATNOSTI**

**I. USTAVNA OSNOVA ZA DONOŠENJE ZAKONA**

Ustavna osnova za donošenje ovoga zakona sadržana je u članku 2. stavku 4. podstavku 1. Ustava Republike Hrvatske („Narodne novine“, br. 85/10. - pročišćeni tekst i 5/14. - Odluka Ustavnog suda Republike Hrvatske).

**II. OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

## **Ocjena stanja**

### a) Razlozi zbog kojih se zakon donosi

Temeljni zakon u Republici Hrvatskoj koji uređuje znanstvenu djelatnost i visoko obrazovanje jest Zakon o znanstvenoj djelatnosti i visokom obrazovanju („Narodne novine“, br. 123/03., 105/04., 174/04., 2/07. - Odluka Ustavnog suda Republike Hrvatske, 46/07., 45/09., 63/11., 94/13., 139/13., 101/14. - Odluka Ustavnog suda Republike Hrvatske i 60/15. - Odluka Ustavnog suda Republike Hrvatske). Osim Zakonom o znanstvenoj djelatnosti i visokom obrazovanju (u daljnjem tekstu: ZZDVO), pojedine dijelove sustava reguliraju i Zakon o osiguravanju kvalitete u znanosti i visokom obrazovanju („Narodne novine“, broj 45/09.), Zakon o hrvatskom kvalifikacijskom okviru („Narodne novine“, br. 22/13., 41/16. - Odluka Ustavnog suda Republike Hrvatske, 64/18., 47/20. - Odluka Ustavnog suda Republike Hrvatske i 20/21.), Zakon o akademskim i stručnim nazivima i akademskom stupnju („Narodne novine“, br. 107/07. i 118/12.), Zakon o studentskom zboru i drugim studentskim organizacijama („Narodne novine“, broj 71/07.), Zakon o priznavanju inozemnih obrazovnih kvalifikacija („Narodne novine“, br. 158/03., 138/06., 128/09. i 45/11.), Zakon o Hrvatskoj zakladi za znanost („Narodne novine“, broj 57/22.) te veliki broj podzakonskih akata koji proizlaze iz navedenih zakona.

Središnje tijelo koje regulira i prati sustav visokog obrazovanja i znanosti jest Ministarstvo znanosti i obrazovanja (u daljnjem tekstu: Ministarstvo). Ministarstvo obavlja upravne i druge poslove vezane uz razvoj visokog obrazovanja i znanosti te je odgovorno za financijsku podršku razvoju znanosti i visokog obrazovanja. Osim Ministarstva, tijela koja sudjeluju u razvoju i financiranju visokog obrazovanja i znanosti su: Agencija za znanost i visoko obrazovanje, Nacionalno vijeće za znanost, visoko obrazovanje i tehnološki razvoj i Hrvatska zaklada za znanost. Agencija za znanost i visoko obrazovanje, kao samostalna i neovisna javna ustanova, brine se o osiguravanju i unaprjeđivanju kvalitete u znanosti i visokom obrazovanju te provodi postupke vrednovanja znanstvenih organizacija i visokih učilišta. Nacionalno vijeće za znanost, visoko obrazovanje i tehnološki razvoj najviše je savjetodavno i stručno tijelo koje se brine za razvoj i kvalitetu cjelokupne znanstvene djelatnosti i sustava znanosti, visokog obrazovanja i tehnološkog razvoja u Republici Hrvatskoj. Hrvatska zaklada za znanost osnovana je radi razvoja i promicanja znanosti i tehnologijskog razvoja u Republici Hrvatskoj s krajnjim ciljem osiguravanja društvenog i gospodarskog razvoja i poticanja zapošljavanja.

Sustav visokog obrazovanja, znanosti i umjetnosti u Republici Hrvatskoj obuhvaća 227 ustanova upisanih u Upisnik visokih učilišta i/ili Upisnik znanstvenih organizacija.

Sustav visokog obrazovanja i umjetnosti čini 129 visokih učilišta, od čega 95 ustanova ima status znanstvene organizacije. Prema vrsti i tipu financiranja visokog učilišta, kao što prikazuje slika 1, sustav visokog obrazovanja i umjetnosti čini 12 sveučilišta (9 javnih i 3 privatna), 66 fakulteta, 6 umjetničkih akademija, 11 sveučilišnih odjela, 17 veleučilišta (12 javnih i 5 privatnih) i 17 visokih škola (2 javne i 15 privatnih) upisanih u Upisnik visokih učilišta.



Slika 1 Prikaz broja visokih učilišta prema vrsti i tipu financiranja (izvor: Upisnik visokih učilišta, MZO)[[1]](#footnote-1)

Sustav znanstvenih organizacija Republike Hrvatske čini 191 ustanova upisana u Upisnik znanstvenih organizacija, među kojima je 95 visokih učilišta, 25 javnih znanstvenih instituta, 3 ustanove od posebnog značaja za Republiku Hrvatsku (Hrvatska akademija znanosti i umjetnosti, Leksikografski zavod Miroslav Krleža i Nacionalna i sveučilišna knjižnica u Zagrebu) te 68 javnih i privatnih ustanova i trgovačkih društava koja su akreditirana za znanstvenu djelatnost.

Pristupanjem Hrvatske Europskoj uniji (EU) građanima Hrvatske kao građanima EU-a znatno je olakšan pristup sustavu visokog obrazovanja i znanosti drugih država članica Unije, što se s jedne strane pokazalo kao prilika za veću mobilnost studenata, nastavnika, znanstvenika i istraživača, ali s druge je naše gospodarstvo suočeno s mnogo jačom i izravnijom konkurencijom. Povećanom mobilnosti umanjuje se nesporno i intelektualni kapital Hrvatske, što negativno utječe na razvoj gospodarstva države u cjelini pa je potrebno poduzeti mjere kako bi se taj kapital zadržao u zemlji i tako povećala konkurentnost nacionalnog visokoobrazovnog i znanstvenog sustava.

Najveći program financiranja istraživanja i inovacija Europske unije od 2014. do 2020. jest Obzor 2020 kojim je osigurano više od 80 milijardi eura financiranih putem Europske komisije. Republici Hrvatskoj je za projekte u sklopu programa Obzor 2020 dodijeljen ukupan iznos od samo 137 milijuna eura pa se u usporedbi s drugim državama članicama EU-a nalazi među zemljama koje su povukle najmanje sredstava iz programa Obzor 2020, kao što se vidi iz slike 2.

****

*Slika 2 Dobiveni iznos (milijuni EUR) iz projekata Obzor 2020 u eurima po državama članicama EU-a (Izvor: Horizon Dashboard)*

****

*Slika 3 Uspješnost zemalja članica u programu Obzor 2020. prema broju sudjelovanja organizacija iz tih zemalja u prihvatljivim projektnim prijedlozima za financiranje (Izvor: AMPEU)*

Nadalje, Republika Hrvatska je nešto iznad prosjeka EU-a prema broju citiranih radova, ali ima i najveći broj necitiranih radova. Drugim riječima, Hrvatska se ističe velikim udjelom publikacija slabe kvalitete, mjereno brojem necitiranih publikacija u odnosu na broj citiranih publikacija, po zaposlenom u istraživanju i razvoju (FTE) i po tomu je najlošija u Europi (slika 4).



*Slika 4 Odnos citiranih i necitiranih radova po znanstveniku, normalizirani podaci (Izvor: Pregled javnih rashoda za znanost, tehnologiju i inovacije, Analitički izvještaj 1. komponente, Svjetska banka)*

Istraživački i inovacijski rezultati Hrvatske znatno su ispod prosjeka EU-a, što se očituje pretposljednjim mjestom po broju patenata po stanovniku sa samo 4,8 prijava na milijun stanovnika, dok je europski prosjek 106,8 (slika 5). Nadalje, Hrvatska je treća najlošija u EU-u na Europskoj ljestvici uspjeha u inoviranju za 2020. Ovi pokazatelji jasno upućuju na to da je potrebno poduzeti sveobuhvatne mjere koje bi vodile znatnom povećanju kapaciteta za inovacije i suradnju znanosti i industrije u istraživanju i razvoju.



*Slika 5 Broj patenata na milijun stanovnika za 2017. godinu (Izvor: Eurostat)*

Hrvatska se u usporedbi s drugim zemljama EU-a nalazi pri začelju kada govorimo o dolaznoj mobilnosti iskazanoj postotkom stranih istraživača i istraživača koji su ostvarili akademski stupanj doktora znanosti izvan domovine - manje od 6 %, samo Češka i Bugarska imaju manji udio (Izvor: *Science, Research and Innovation Performance of the EU 2020, DG Research and Innovation*). Uzmemo li u obzir ulaganja u istraživanje i razvoj iz državnog proračuna i broj najboljih znanstvenih radova, možemo zaključiti da bi broj najboljih znanstvenih radova za Hrvatsku mogao biti mnogo veći s istim ili manjim ulaganjima (slika 6).



*Slika 6 Najboljih 10 % znanstvenih radova kao funkcija udjela BDP-a koji se ulaže u istraživanje i razvoj (Izvor: DG Research and Innovation)*

Hrvatska ima nepovoljan omjer financiranja i prosječne citiranosti po objavljenom znanstvenom radu (slika 7). Iako je udio ulaganja u istraživanje i razvoj u BDP-u u Hrvatskoj nizak, mnoge zemlje s nižim udjelom ulaganja imaju veći prosjek citiranosti po radu. Nizak omjer citiranosti i financiranja u Hrvatskoj pokazuje da je ulaganje u istraživanje neučinkovito. Povećanje GERD-a dio je ciljeva Nacionalne razvojne strategije, ali treba ga povezati s temeljitim preuređenjem znanstvenog sustava. Bez reorganizacije i poboljšanja u institucionalnom sustavu postoji veliki rizik od rasipanja sredstava bez dodavanja vrijednosti ili poboljšanja učinkovitosti.

****

*Slika 7 Prosjek citiranosti po radu u odnosu na udio ulaganja u istraživanje i razvoj u BDP-u (Izvor: Pregled javnih rashoda za znanost, tehnologiju i inovacije, Analitički izvještaj 1. komponente, Svjetska banka)*

Suradnja znanosti i industrije u Hrvatskoj je sporadična pa je potrebno uložiti više napora da se istraživanje jače poveže s razvojem inovacija za gospodarstvo. Naime, samo jedan posto istraživanja i razvoja na javnim visokim učilištima i znanstvenim institutima financiraju tvrtke. Suradnja između malih i srednjih tvrtki i sveučilišta vrlo je niska jer samo 4 % hrvatskih malih i srednjih tvrtki surađuje sa sveučilištima i institutima, za razliku od prosjeka EU-a gdje taj postotak iznosi 10 %. Po navedenom pokazatelju Hrvatska je na dnu europskih zemalja u smislu znanstveno-poslovne suradnje (*Community Innovation Survey)***.**

**Financijsku podršku razvoju znanosti** osigurava primarno Vlada Republike Hrvatske putem državnog proračuna. U Republici Hrvatskoj u 2020. na istraživačko-razvojnu djelatnost utrošeno je ukupno 4,7 milijardi kuna, od čega se 3 milijarde kuna odnose na ulaganja iz državnog proračuna. U posljednjih 10 godina ulaganja iz državnog proračuna u istraživanje i razvoj znatno su porasla, s 2,37 milijardi kuna koliko je utrošeno u 2010. na 3 milijarde kuna koliko je utrošeno u 2020. Udio državnih proračunskih sredstava za istraživanje i razvoj u BDP-u također je porastao - s 0,71 % na 0,80 %. Također, znatno su porasla ukupna ulaganja u istraživanje i razvoj pa je udio izdataka za istraživanje i razvoj u BDP-u u 2020. iznosio čak 1,27 %.

Iako su ulaganja u istraživanje i razvoj povećana, ona još nisu na razini EU i učinkovitost im je i dalje na niskoj razini jer su izdaci poslovnog sektora za istraživanje i razvoj među najnižima u EU i iznose 0,49 %. Dodatno, detaljnija analiza po sektorima pokazuje da samo 1 % istraživanja i razvoja u javnom znanstveno-istraživačkom sektoru financiraju poduzeća, a suradnja između malih i srednjih poduzeća i sveučilišta je niska (4 % hrvatskih MSP-ova surađuje sa sveučilištima, za razliku od 10 % u EU). Nadalje, Hrvatska i dalje zaostaje u pretvaranju rezultata svojih vrhunskih istraživanja u inovacije i ne uspijeva u potpunosti mobilizirati istraživačke i tehnološke kapacitete. Jedan od ključnih problema u hrvatskom sustavu visokog obrazovanja i znanosti proizlazi i iz činjenice da se velika većina javnih ustanova u njemu, kao i aktivnosti koje one provode, financira iz državnog proračuna, dok se manji dio financira iz prihoda ustanova od znanstvenih, istraživačkih, umjetničkih i stručnih projekata, znanstvenih i stručnih elaborata i ekspertiza te drugih izvora.

U odnosu na ispunjavanje ciljeva koji će pridonijeti usklađenosti sustava obrazovanja s Europskim prostorom obrazovanja (EEA) koji su se države članice EU obvezale uspostaviti do 2025. i Europskog prostora visokog obrazovanja koji čine države koje provode Bolonjski proces (EHEA), uočeni su sljedeći izazovi kojima je potrebno strateški i normativno pristupiti kako bi se ti ciljevi ostvarili u zadanom roku:

* niska stopa završnosti studija što uzrokuje stopu stjecanja visokog obrazovanja nižu od prosjeka EU-a
* premala zastupljenost priznavanja neformalnog i informalnog učenja na visokim učilištima što bi potaknulo osobe s radnim iskustvom da upišu visoko obrazovanje čime bi se povećala stopa osoba s tercijarnim obrazovanjem
* nedovoljna zastupljenost stručne prakse u studijskim programima
* niska stopa studenata upisanih na visoka učilišta u RH koji su razdoblje studija i stručne prakse proveli u inozemstvu
* premali broj stranih studenata na cjelovitom studiju na stranim jezicima u RH.

Prema podacima EUROSTAT-a iz 2020.[[2]](#footnote-2), Hrvatska ima nisku stopu obrazovanja odraslih (u skupini od 24 do 65 godina) u cjeloživotnom učenju u odnosu na prosjek EU-a (3,2 % RH u odnosu na 9,2 % EU).

Također, prema podacima EUROSTAT-a za Hrvatsku, u izvješću Pregled obrazovanja i osposobljavanja za 2020.[[3]](#footnote-3) navedena je niska stopa stjecanja tercijarnog obrazovanja u Republici Hrvatskoj uz veliku razliku između spolova, a broj studenata je u padu. Stopa stjecanja tercijarnog obrazovanja 2019. bila je među najnižima u EU-u (33,1 %, EU-27 40,3 %), niža od nacionalnog cilja od 35 % za 2020. Razlika između žena i muškaraca (41,8 % za žene u odnosu na 24,7 % za muškarce) vrlo je velika i iznosi 17,1 postotni bod, u odnosu na 10,5 postotnih bodova u EU-27. Broj osoba koje upisuju tercijarno obrazovanje je u padu, a broj nepopunjenih mjesta na visokim učilištima u porastu. Omjer kandidata i slobodnih mjesta 2015./2016. bio je 1 : 1,14, a 2018./2019. pao je na 1 : 0,82, čime je 11.341 mjesto ostalo slobodno (MOZVAG, 2019.).



Slika 8. Kretanje broja upisanih studenata po godinama (Izvor: MZO)

S druge strane, iako se broj osoba koje upisuju visoko učilište smanjuje, broj studijskih programa raste. U 2018. evidentirana su 1.473 studijska programa, dok je taj broj u veljači 2022. iznosio 1.727 studijskih programa, što je povećanje od gotovo 18 %. Iz donjeg prikaza (slika 10) također se može utvrditi da se najveći broj studija ustrojava i izvodi u društvenom i humanističkom području, uz neproporcionalno velik broj studenata na ekonomskim i pravnim studijima.[[4]](#footnote-4)

 

*Slika 9. Broj studijskih programa 2022. (Izvor: MZO)*

Na javnim znanstvenim institutima i javnim sveučilištima broj zaposlenika financiranih iz državnog proračuna uvećan je za 8 %, odnosno ima 1.272 više zaposlenika 2021. nego 2016. Udio osoba zaposlenih na znanstvenim radnim mjestima u javnim znanstvenim institutima iznosi 52 %, a udio osoba zaposlenih na znanstvenim i znanstveno-nastavnim radnim mjestima na javnim sveučilištima je samo 43 %. U istom se razdoblju ukupan broj studenata smanjio za 4422 studenata, a broj diplomiranih/završenih studenata smanjio se za 1.144 studenta.

Broj zaposlenih na visokim učilištima neopravdano raste u odnosu na kontinuirano manji broj osoba koje upisuju visoko obrazovanje. Među ostalim, to pokazuje da na visokim učilištima još nisu uspostavljeni mehanizmi učinkovitog upravljanja u skladu s društveno odgovornim djelovanjem te upućuje na to da je potrebno revidirati i poboljšati mehanizme koji osiguravaju relevantnost studijskih programa u odnosu na potrebe tržišta rada. Broj zaposlenih na visokim učilištima u studenome 2016. iznosio je 14.630, dok u studenome 2021. evidentirano 15.433 zaposlenih na visokim učilištima, što je povećanje od 5 %.



*Slika 10. Broj zaposlenih u studenome 2016.- 2021. (Izvor: Centralni obračun plaća, MZO)*

Iz navedenoga je vidljivo da postojeći sustav zapošljavanja, kao i sustav kvota koji je u nadležnosti samih visokih učilišta, ne osigurava da ulaganja u ljudske resurse budu iskorištena ondje gdje postoji najveća potreba. Pritom je nužno naglasiti kako nije dovoljno da država jednostrano osigura dovoljan ili optimalan broj zaposlenika vjerujući pritom u procjenu samih visokih učilišta, nego je ovdje riječ o dvostranom procesu u kojemu moraju participirati i visoka učilišta svojim angažmanom, odnosno razvojem kvalitetnih mehanizama za raspodjelu i upravljanje ljudskim resursima u skladu sa stvarnim potrebama rada.

Osim nerazmjernog iskorištenja raspoloživih resursa, postojeći sustav karakteriziraju niska produktivnost i transparentnost, neadekvatni kriteriji napredovanja **te zastarjeli model izvaninstitucionalnog dodjeljivanja znanstvenih, odnosno znanstveno-nastavnih zvanja.** Iako je **model financiranja visokog obrazovanja i znanosti** u Republici Hrvatskoj doživio određena poboljšanja kojima se težilo povećanju odgovornosti javnih visokih učilišta u upravljanju financijskim sredstvima i jasnijem formuliraju zahtjeva države prema javnim visokim učilištima i javnim znanstvenim institutima u obliku ciljeva te u određenoj mjeri mjerljivih pokazatelja postizanja rezultata, sustav javnog financiranja i dalje nije dovoljno transparentan te ne podrazumijeva učinkovite mehanizme praćenja programskih ugovora i ostvarenih rezultata. Razlozi su svakako nedostatak jasnih strateških ciljeva i neadekvatni informacijski sustavi, ali i nedostatna ulaganja u sustav visokog obrazovanja i znanost koja bi potaknula visoka učilišta na kompetitivnost i ostvarivanje postavljenih ciljeva. Važan je pokazatelj da mnoge europske zemlje, od kojih su neke tradicijom i normativnim rješenjima bliske hrvatskom sustavu (npr. Austrija, Slovenija), kombiniraju ulazne i izlazne kriterije pri donošenju odluke o javnom financiranju visokih učilišta, dok se u Hrvatskoj javnim visokim učilištima i dalje osigurava temeljno financiranje bez obveze ostvarivanja kvalitativnih odrednica u mjeri koja bi osiguravala konkurentnost i izvrsnost pojedinog visokog učilišta. Sustav financiranja visokih učilišta u Hrvatskoj spoj je: a) temeljnih sredstava za nastavnu djelatnost (najveći udio čine plaće), b) sredstava uplaćenih na temelju novog linearnog sustava školarina i c) sredstava koja se uplaćuju na temelju ostvarenih rezultata, odnosno za ostvarivanje ciljeva povezanih s nacionalnim strateškim ciljevima. Te tri komponente uključene su od 2012. u ugovore o financiranju koje sklapaju država i visoka učilišta za trogodišnji ciklus (2012. - 2015. i 2015. - 2018.).

U 2018. započela je strukturna promjena financiranja kojoj je krajnji cilj uspostava cjelovitog financiranja visokog obrazovanja i znanosti temeljena na postizanju rezultata i strateških ciljeva na načelima transparentnosti, učinkovitosti, osiguravanja kvalitete i socijalne dimenzije. Sustav financiranja javnih visokih učilišta i javnih znanstvenih instituta do 2018. samo se manjim dijelom temeljio na pokazateljima kvalitete rada ustanove. Ovakav sustav financiranja nije poticajan za izvrsnost u visokom obrazovanju i znanosti te je jedan od ključnih razloga relativno skromnih rezultata hrvatskog obrazovnog i znanstvenog sustava.

Neadekvatan model financiranja i organizacije sveučilišta onemogućava postizanje punog potencijala hrvatskog istraživačkog sektora pa su posljedično znanstvena produktivnost, učinkovitost i prijenos znanja i dalje ograničeni. Udio znanstvenih publikacija među 10 % globalno najviše citiranih publikacija kao postotak znanstvenih publikacija zemlje u 2017. iznosio je 3,55 %, dok je vrijednost nacionalnog h-indexa u 2019. bila 287. Planira se povećati vrijednost nacionalnog h-indeksa s trenutačne vrijednosti 287 na 327 te udio znanstvenih publikacija među 10 % globalno najviše citiranih publikacija kao postotak znanstvenih publikacija zemlje s 3,55 % na 5,2 % do 2026. kroz reforme Nacionalnog plana oporavka i otpornosti. Uvjeti za razvoj ljudskih potencijala STEM-a i ICT-a u znanstvenom sustavu preduvjet su za povećanje spremnosti društva za digitalnu tranziciju. Broj osoba s diplomom iz prirodnih znanosti, matematike, računarstva, inženjerstva, proizvodnje i građevinarstva na 1.000 stanovnika u dobi od 20 do 29 godina u 2018. iznosi 18,6 %, a reformom Nacionalnog plana oporavka i otpornosti planira se povećati na 21,5 % do 2026.

Cjelovitim programskim financiranjem visokog obrazovanja reformirao bi se sustav financiranja visokog obrazovanja u sustav temeljen na kvaliteti, relevantnosti i socijalnoj osjetljivosti visokog obrazovanja te međunarodnoj prepoznatljivosti. Uspostavila bi se veza između rezultata vrednovanja i programskog financiranja institucija u području visokog obrazovanja. Uvođenje novog modela učinkovitog financiranja javnih sveučilišta i ostalih javnih visokih učilišta planira se provesti programskim sporazumima koji obuhvaćaju znanstveno-istraživačku i nastavnu djelatnost sveučilišta te nastavnu djelatnost ostalih javnih visokih učilišta.

Osim navedenih razloga, Zakon o znanstvenoj djelatnosti i visokom obrazovanju potrebno je zamijeniti novim propisom u skladu s člankom 48. stavkom 4. Jedinstvenih metodološko-nomotehničkih pravila za izradu akata koje donosi Hrvatski sabor („Narodne novine“, broj 74/15.), jer ako se propis mijenja, odnosno dopunjava više puta potrebno je donijeti novi, i to u pravilu nakon treće izmjene, odnosno dopune, a navedeni je zakon od donošenja prošao 12 izmjena i dopuna.

Također valja napomenuti da je potreba donošenja novog normativnog okvira u području znanstvene djelatnosti i visokog obrazovanja dodatno utemeljena na mišljenju Ustavnog suda Republike Hrvatske (Odluka i Rješenje Ustavnog suda Republike Hrvatske broj: U-I-5578/2013 i U-I-3633/2014, od 18. srpnja 2014.) koji je, iako nije prihvatio prijedlog za pokretanje postupka ocjene suglasnosti s Ustavom odredbi Zakona o znanstvenoj djelatnosti i visokom obrazovanju[[5]](#footnote-5), izrazio zabrinutost za stanje zakonodavstva u području znanstvene djelatnosti i visokog obrazovanja te naglasio nedopustivost u postupanju prilikom donošenja ZoZDiVO/13-I koji je prema *utvrđenju same Vlade Republike Hrvatske, ZID ZoZDiVO/13-I obilovao »kolizijama«, nesuglasnostima i neusklađenostima između zakonskih odredaba (čak i onih sadržanih u istom članku), nesuglasnostima odredaba tog zakona s odredbama ZoZDiVO-a koje su već bile na snazi, nedosljednostima u propisivanju zakonskih uvjeta o kojima su ovisili ne samo izbori u viša zvanja, nego i sama radna mjesta adresata zakonskih normi, a javila se i potreba brisanja pojedinih odredaba ZID-a ZoZDiVO/13-I odmah nakon što su stupile na snagu (v. P.Z. 490/13 u točki 9. obrazloženja ove odluke i rješenja).[[6]](#footnote-6)* Ustavni sud je dodatno istaknuo da je zadaća i odgovornost Vlade i njezinih stručnih službi utvrditi je li *postojeći normativni okvir koji uređuje područje znanstvene djelatnosti i visokog obrazovanja općenito u dostatnoj mjeri funkcionalan i provediv u praksi, a u svojoj unutarnjoj strukturi u dostatnoj mjeri konzistentan.*

### b) Strateška osnova za donošenje zakona

Visoko obrazovanje i znanost prepoznati su kao prioritetni ciljevi u glavnom strateškom dokumentu Republike Hrvatske - Nacionalnoj razvojnoj strategiji Republike Hrvatske do 2030. godine (dalje u tekstu: Nacionalna strategija). Prioriteti Nacionalne strategije u području politike visokog obrazovanja jesu razvoj sustava visokog obrazovanja i internacionalizacija u skladu sa suvremenim europskim trendovima kroz unaprjeđenje dostupnosti kvalitetnog visokog obrazovanja, relevantnog u odnosu na tržište rada i društvo, kao i razvoj studentskog standarda, infrastrukture i rada te sveučilišnih gradova kao rasadnika znanja i talenata.

Jedno od prioritetnih područja u sklopu strateškog cilja 1. „Konkurentno i inovativno gospodarstvo” navedenog u Nacionalnoj razvojnoj strategiji jest „Razvoj znanosti i tehnologije“. U Nacionalnoj strategiji navodi se da transformacija gospodarstva prema većoj konkurentnosti, inovativnosti i raznovrsnosti uvelike ovisi o stvaranju, apsorpciji, upotrebi i širenju znanja. Kao prioriteti provedbe navedeni su: reforma sustava znanosti i akademskog znanstveno-istraživačkog sektora radi dostizanja svjetskih standarda izvrsnosti i stvaranja inovacija; razvoj istraživačkih kapaciteta s naglaskom na ljudske potencijale u STEM područjima; jačanje znanstvene izvrsnosti i poticanje otvorene znanosti ulaganjima u istraživačku infrastrukturu i međunarodno važne istraživačke projekte; podrška istraživačko-razvojnim aktivnostima u akademskom znanstveno-istraživačkom i poslovnom sektoru; osiguravanje uvjeta za stvaranje inovacija, transfer znanja i tehnologija u poduzetničke poduhvate u Hrvatskoj; kontinuirana podrška inovacijskom sustavu radi osiguravanja njegova jačanja i održivosti kroz financijske programe za istraživanja, tehnološki razvoj i inovacije posebno u područjima informacijsko-komunikacijske tehnologije, umjetne inteligencije i robotike, biotehnologije i zelenih tehnologija te digitalna transformacija u znanosti. Nadalje, vodit će se računa o uravnoteženom razvoju društveno-humanističkih, prirodoslovno-tehničkih, tehnologijskih i biomedicinskih znanosti; razvijat će se znanstvena područja od posebnoga nacionalnog značaja koja proučavaju nacionalnu baštinu i teme važne za nacionalni identitet.

U skladu s Nacionalnom strategijom preduvjet za unaprjeđenje visokog obrazovanja jest donošenje novog pravnog okvira kojim će se definirati i proširiti modeli javnog i privatnog financiranja, osiguranja kvalitete i upravljanja na visokim učilištima. Novi zakonski okvir stvorit će temelj za provođenje mjera kojima će se bolje povezati potrebe tržišta rada, gospodarstva i društva u cjelini sa sustavom visokog obrazovanja. Poseban naglasak stavlja se na poticanje cjeloživotnog učenja osoba na tržištu rada svih dobnih skupina te stjecanje relevantnih vještina praktičnim radom i stručnom praksom kao dijelom formalnog obrazovanja. Razvijat će se aktivnosti profesionalnog usmjeravanja uz praćenje zapošljivosti osoba s kvalifikacijama. Unaprijedit će se sustav stipendiranja koji će, na načelima meritokracije, poticati izvrsnost i istraživački rad te olakšati studiranje studentima slabijeg socijalnog stanja. Poticat će se internacionalizacija visokog obrazovanja i sudjelovanje hrvatskih visokoškolskih ustanova u kreiranju novog Europskog visokoobrazovnog prostora povezivanjem visokog obrazovanja i znanosti kroz alijanse europskih sveučilišta i primjenu suvremenih alata kojima se olakšava mobilnost studenata i nastavnika.

Također, u području znanosti i istraživanja želi se povećati ulaganje radi stvaranja znanja, širenja ideja, inovacija i njihove uspješne komercijalizacije, a to će se postići modernizacijom zakonodavnog okvira kojim se uređuje akademski znanstveno-istraživački sektor, povećanjem ulaganja u znanost, istraživanje i razvoj radi jačanja znanstvene izvrsnosti i istraživanja koja donose inovacije te poticanjem otvorene znanosti i suradnje s poslovnim sektorom. Osnaživanjem nacionalnog inovacijskog sustava poticanjem ulaganja u istraživanje, razvoj i inovacije, jačanjem znanstvene izvrsnosti i poticanjem otvorene znanosti te boljim povezivanjem akademskog, istraživačkog i poslovnog sektora uvest će se strukturne promjene u ključne proizvodne sektore, turizam, kulturne i kreativne industrije, industrije u nastajanju te razvoj malog i srednjeg poduzetništva.

Osnovu za donošenje novog zakonskog okvira u visokom obrazovanju i znanosti predstavlja i Nacionalni plan oporavaka i otpornosti 2021. - 2026. Vlade Republike Hrvatske (dalje u tekstu: NPOO) s obzirom na to da je donošenje novog zakonodavnog okvira ključna točka provedbe reforme planirane u NPOO-u radi podizanja istraživačkog i inovacijskog potencijala. Kao ključne reformske mjere u okviru NPOO-a predviđene su modernizacija i digitalizacija visokog obrazovanja i znanosti koje se, među ostalim, planiraju provesti unaprjeđenjem normativnog okvira koji će omogućiti pravni i financijski okvir za organizacijsku i funkcionalnu integraciju sveučilišta i znanstvenih instituta te dijalog o institucijskim ciljevima, kao i novi okvir financiranja temeljen na rezultatima: utjecajnijim publikacijama, većem broju kompetitivnih projekata (npr. Obzor Europa), jačoj međunarodnoj suradnji, povećanom broju projekata s gospodarstvom i dr. Navedene mjere omogućit će i sveobuhvatnu digitalnu preobrazbu visokog obrazovanja te infrastrukturna ulaganja usmjerena na ostvarivanje ciljeva zelene i digitalne Europe.

Cilj donošenja novog zakona kojim će se regulirati sustav visokog obrazovanja i znanosti jest osuvremenjivanje sustava, jačanje njegovih institucijskih kapaciteta te usklađivanje obilježja s usvojenim načelima i zadatostima Europskog prostora visokog obrazovanja (EHEA), Europskog prostora obrazovanja (EEA) i Europskog istraživačkog prostora (ERA). U tom smislu donošenjem novog zakona stvorit će se suvremeni formalnopravni okvir usmjeren na regulaciju sljedećih ključnih pitanja:

1. osuvremenjivanje Bolonjskog procesa uvođenjem načela utvrđenih recentnim ministarskim priopćenjima kojima se proklamira stvaranje inkluzivnog, inovativnog i interkonektivnog Europskog prostora visokog obrazovanja te zacrtavaju ciljevi koji bi na razini potpisnica Bolonjske deklaracije trebali biti ostvareni do 2030.

2. uvažavanje potrebne europske dimenzije u znanosti i visokom obrazovanju, posebice u pogledu razvoja nastavnih programa, međuinstitucionalne suradnje te snažnijeg uključivanja u Europski obrazovni prostor i Europski istraživački prostor

3. implementaciju okvira za jačanje institucijskih kapaciteta uz poštovanje sveučilišne autonomije, akademskih sloboda i slobode znanstveno-istraživačkog rada te unaprjeđivanje institucionalne i fiskalne odgovornosti subjekata znanstvenog i visokoobrazovnog sustava u Republici Hrvatskoj

4. poticanje suradnje znanstvene zajednice s inovativnim gospodarstvom i društvenim djelatnostima radi stvaranja nove znanstvene, društvene, kulturne i gospodarske dodane vrijednosti

5. promjenu paradigme institucionalnog financiranja postupnim uvođenjem programskog financiranja temeljenog na učinku/izvedbi institucija putem programskih sporazuma s visokim učilištima i znanstvenim institutima, a sve radi implementacije sveobuhvatnog modela financijskog upravljanja temeljenog na rezultatima.

Nužno je izraditi suvremeni zakonodavni okvir koji će omogućiti implementaciju suvremenih načela u hrvatskom sustavu znanosti i visokog obrazovanja te omogućiti hrvatskim visokim učilištima i znanstvenim institutima ostvarenje ciljeva prihvaćenih na razini Europske unije koji su većinom objedinjeni u dva ključna dokumenta - Komunikaciji Komisije o uspostavi europskog obrazovnog prostora do 2025. te Komunikaciji Komisije „Novi europski istraživački prostor (EIP) za istraživanje i inovacije“.

U spomenutoj Komunikaciji Komisije o uspostavi europskog obrazovnog prostora do 2025. godine kao temeljni ciljevi europskih sustava visokog obrazovanja navode se:

* ostvarenje intenzivnije i dublje suradnje visokih učilišta koja bi mogla dovesti do više združenih kurikuluma i zajedničkih kolegija, a studentima bi omogućila lakše kretanje među odgojno-obrazovnim sustavima zemalja, što bi omogućilo okupljanje paneuropskog kvalificiranog kadra, među ostalim u najmodernijim znanstvenim disciplinama i tehnologijama
* uspostava prekograničnog okvira politika za neometanu transnacionalnu suradnju koja će savezima visokih učilišta omogućiti da objedine resurse, stručno znanje i infrastrukturu u različitim disciplinama
* pozicioniranje visokih učilišta kao centralnih aktera „kvadrata znanja” (obrazovanje, istraživanje, inovacije i društvene usluge) koji ima presudnu ulogu u pokretanju oporavka od posljedica pandemije i uspostavi održivog razvoja u Europi, a istodobno pomaže osiguravati dovoljno kadrova za obrazovanje, istraživanje i tržište rada
* uspostava mehanizma automatskog priznavanja kvalifikacija i razdoblja studiranja u inozemstvu za potrebe daljnjeg učenja, osiguravanje kvalitete zajedničkih transnacionalnih aktivnosti te priznavanje i prijenos kratkih programa kojima se stječu mikrokvalifikacije
* poticanje veće usmjerenosti na specijalizirane obrazovne programe za napredne digitalne vještine, posebice za najmodernije tehnologije kao što su umjetna inteligencija, kibernetička sigurnost i računalstvo visokih performansi.

Također, u spomenutoj Komunikaciji Komisije „Novi EIP za istraživanje i inovacije“, među ostalim, navode se sljedeći važni ciljevi:

* prioritet je uspostava ulaganja u reforme u području istraživanja i inovacija u smjeru zelene i digitalne tranzicije kako bi se podržao oporavak Europe
* uspostava mehanizama kojima će se ojačati mobilnost istraživača te slobodni protok znanja i tehnologije boljom suradnjom među državama članicama
* uspostava mehanizama za tržišnu komercijalizaciju rezultata istraživanja i inovacija
* osiguranje dostupnosti izvrsnosti svim istraživačima u Europskoj uniji.

Nužno je stvoriti poticajno okružje u kojem će biti moguć infrastrukturni razvoj hrvatskog znanstvenog i visokoobrazovnog sustava te njegovo snažno uključivanje u europski istraživački i obrazovni prostor. Pretpostavka za to su suvremeni mehanizmi kojima bi cilj trebao biti usmjeriti institucije znanosti i visokog obrazovanja u zacrtanom razvojnom smjeru uz istodobno poštovanje specifičnosti sustava znanosti i visokog obrazovanja Republike Hrvatske

## **Osnovna pitanja koja se trebaju urediti zakonom**

Prijedlogom zakona o visokom obrazovanju i znanstvenoj djelatnosti propisuju se temeljna načela obavljanja djelatnosti visokog obrazovanja, znanstvene i umjetničke djelatnosti, osnivanje i djelovanje ustanova u sustavu visokog obrazovanja, znanstvene i umjetničke djelatnosti, postupak zapošljavanja na radna mjesta i napredovanje nastavnika, znanstvenika i suradnika zaposlenih u ovim ustanovama te njihova prava i obveze. Propisuju se i osnovna pitanja u vezi s izvođenjem studija te pravima i obavezama studenata, okvir za obavljanje znanstvene i umjetničke djelatnosti i potporu obavljanju tih djelatnosti, financiranje visokog obrazovanja, znanstvene i umjetničke djelatnosti te obavljanje nadzora i prekršajne odredbe.

Novim Zakonom unaprijedit će se pravni i financijski okvir sustava znanosti, umjetnosti i visokog obrazovanja, a očekuju se sljedeći ishodi:

1. U području primjene suvremenih načela Bolonjskog procesa i uvažavanja potrebne europske dimenzije u znanosti i visokom obrazovanju zakonodavnim mehanizmima omogućit će se prilagodba visokoobrazovne i znanstvene djelatnosti Republike Hrvatske Europskom prostoru visokog obrazovanja, posebice u sljedećim segmentima:

* *inkluzivnost* - pojednostavljivanjem procedura prijema europskih nastavnika, studenata i istraživača te poticanjem internacionalizacije studijskih programa i istraživanja
* *inovativnost* - stvaranjem poticajnog okvira za unaprjeđivanje studijskih programa u smislu njihove utemeljenosti na novim metodama učenja, poučavanja, ocjenjivanja i praksi usko povezanih s istraživanjem
* *interkonektivnost* - usklađivanjem zakonodavnog okvira s postojećim usvojenim načelima Europskog prostora visokog obrazovanja radi olakšavanja i poboljšavanja međunarodne suradnje, razmjene znanja te mobilnosti nastavnika, istraživača i studenata.

2. U pogledu jačanja institucionalnih kapaciteta zakonodavnim će se mehanizmima omogućiti unaprjeđenje infrastrukturne/institucionalne razine sustava znanosti i visokog obrazovanja u Republici Hrvatskoj radi podizanja razine njegove konkurentnosti, posebice u okvirima europskog obrazovnog i istraživačkog prostora. U tom smislu očekuju se sljedeći ishodi:

* unaprjeđenje autonomne strukture sveučilišta i znanstvenih instituta - fleksibilno zakonodavno reguliranje te jačanje statutarnih i drugih samoregulirajućih institucionalnih mehanizama, posebice u pogledu izbora čelništva institucija, nastavnika i istraživača
* uvođenje mehanizama institucionalne odgovornosti za učinke u pogledu ispunjavanja postavljenih mjerljivih strateških ciljeva na nacionalnoj i institucijskoj razini
* konkretizacija fiskalne odgovornosti dovođenjem namjenskog trošenja financijskih sredstava u izravnu vezu s ostvarenjem strateških i razvojnih ciljeva utvrđenih programskim sporazumima
* pojednostavljenje procedura okrupnjavanja znanstveno-istraživačkih i visokoobrazovnih kapaciteta radi poticanja reorganizacijskih procesa na razini institucija kojima bi cilj bio unaprjeđenje, odnosno okrupnjavanje znanstveno-istraživačkih i obrazovnih kapaciteta te ostvarenje međuinstitucijske i intrainstitucijske suradnje i mobilnosti nastavnika, istraživača i studenata
* stvaranje preduvjeta za povećanje kompetitivnosti javnih znanstvenih instituta i javnih sveučilišta, posebice u pogledu poboljšanja kvalitete studija na svim razinama visokog obrazovanja, stvaranja poticajnog okruženja za sudjelovanje znanstvenika u međunarodnim znanstvenim kompetitivnim projektima, kao i za suradnju znanosti i visokog obrazovanja s gospodarstvom.

S obzirom na specifičnu ustavnopravnu poziciju visokih učilišta (posebice sveučilišta) i znanstvenih instituta, ovim zakonskim prijedlogom utvrdit će se okvir koji će služiti kao platforma za definiranje ciljeva utvrđenih nacionalnim i institucijskim strategijama za čije će ostvarenje biti odgovorni znanstveni instituti i visoka učilišta, pri čemu će se navedeni ciljevi konstatirati programskim sporazumima za višegodišnje razdoblje, ovisno o kapacitetima pojedinih institucija i izvedbenim pokazateljima u promatranom razdoblju. U tom smislu zakon će na fleksibilan način regulirati načela upravljanja i financiranja znanstveno-istraživačkog i visokoobrazovnog sektora kako bi se što veći prostor ostavio autonomnom djelovanju institucija znanosti i visokog obrazovanja, sukladno strateškim ciljevima zacrtanim nacionalnim strateškim dokumentima i institucijskim razvojnim strategijama, a sve radi podizanja razine ukupne konkurentnosti hrvatskog sustava znanosti i visokog obrazovanja te njegove snažne uključenosti u europski istraživački i obrazovni prostor.

Novost u donošenju zakonskog prijedloga jasno je isticanje umjetničke djelatnosti kao zasebne kategorije čime se omogućuje afirmacija umjetničkog stvaralaštva i umjetničkog istraživanja kao djelatnosti jednakovrijedne znanstvenoj djelatnosti te se za umjetnike propisuje Upisnik umjetnika.

Nacionalnom vijeću za visoko obrazovanje, znanost i tehnološki razvoj zakonski prijedlog donosi promjenu tako da stavlja naglasak na stratešku ulogu ovoga tijela, a administrativna i stručna potpora tijelu prelazi s Agencije za znanost i visoko obrazovanje na Ministarstvo znanosti i obrazovanja.

U odnosu na važeći Zakon, prijedlogom zakona daje se podloga za jasnije uređenje institucionalnog okvira visokih učilišta i njihovih sastavnica jasnim propisivanjem razlike između sastavnica sveučilišta s i bez pravne osobnosti.

Također, sustavno se rješava pitanje nadzora nad svim tijelima sveučilišta jer se dugogodišnjom primjenom ZZDVO-a pokazao kao manjkav sustav koji nije u potpunosti uspostavio jasne i transparentne mehanizme kontrole nad zakonitošću rada tijela sveučilišta, osobito u odnosu na zakonom utemeljeno trošenje proračunskih sredstava i odgovorno upravljanje drugim resursima. Sveučilišni savjet je u skladu sa ZZDVO-om tijelo koje se brine za ostvarivanje djelatnosti sveučilišta prema aktu o osnivanju i statutu, osobito o razvoju sveučilišta i njegovoj interakciji s društvom u kojemu djeluje, te raspravlja i potvrđuje strateške i razvojne odluke senata sukladno statutu sveučilišta. Ujedno nadzire izvršavanje zadaća sveučilišta u skladu s člancima 3. i 53. ZZDVO-a, posebno zakonitost njegova rada, racionalnu uporabu kadrovskih i materijalnih resursa, ostvarivanje odluka senata te obavlja druge poslove predviđene aktom o osnivanju i statutom. Navedene ovlasti kao i sastav Sveučilišnog savjeta, čiju polovicu članova sukladno ZZDVO-u imenuje senat, a po šestinu osnivač, nisu u potpunosti omogućavale osnivaču nadzor nad zakonitošću rada u skladu s ustavnom odredbom o autonomiji sveučilišta koju su u javnim sveučilištima često shvaćali kao apsolutnu. No prema tumačenju Ustavnog suda, ona nije neograničena nego upravo suprotno „...*neizbježno ograničena pravima i stvarnim moćima osnivatelja, ali i onih koji podupiru sveučilište ili nad njegovim radom provode stručni nadzor*“[[7]](#footnote-7). Novim zakonskim prijedlogom umjesto Sveučilišnog savjeta uspostavlja se Sveučilišno vijeće na javnom sveučilištu s jasno definiranim ovlastima i zadaćama. Čini ga sedam članova od kojih tri imenuje senat, a tri osnivač, što s jedne strane omogućuje da zakonske odredbe djelotvornije postignu svrhu zbog koje je sveučilište dobilo ustavno jamstvo na autonomiju, a s druge se uvažava prethodno navedeno pravo osnivača na nadzor zakonitosti rada i kroz tijela javnih sveučilišta.

Ovim zakonskim prijedlogom predviđeno je također da Nacionalno vijeće za visoko obrazovanje, znanost i tehnološki razvoj, kao najviše savjetodavno i stručno tijelo koje se brine za razvoj i kvalitetu cjelokupne znanstvene djelatnosti i sustava znanosti, visokog obrazovanja i tehnološkog razvoja u Republici Hrvatskoj, preuzme nadležnost u donošenju minimalnih etičkih standarda. Naime, važeće zakonsko rješenje o uspostavljanju Odbora za etiku u znanosti i visokom obrazovanju (u daljnjem tekstu: Odbor) pokazalo se kao neučinkovito u odnosu na svrhu zbog koje je osnovano, a ujedno i nepotrebno administrativno opterećenje Agencije za znanost i visoko obrazovanje. Naime, mišljenja i odluke navedenog Odbora bili su u praksi samo nominalne vrijednosti s obzirom na to da se nisu mogle svrsishodno primijeniti niti su imali ikakvu pravnu snagu u odnosu na odluke visokih učilišta, a osobito na odluke neintegriranih visokih učilišta koja uspostavljaju etička tijela i etičke kodekse u dva stupnja (na razini sveučilišta i na razini sastavnice). O nedjelotvornosti Etičkog odbora u slučajevima pokrenutih etičkih postupaka na visokim učilištima u prilog govore i činjenice o okolnostima slučaja navedene u Odluci Ustavnog suda Republike Hrvatske (U-III-2992/2018), cit: „*U molbi su predlagatelji naveli da Odbor za etiku u znanosti i visokom obrazovanju "do danas nije donio službeno mišljenje” o njihovoj "prijavi" od 9. veljače 2011.“* Navedeno ne postupanje Odbora nije u konačnici utjecalo na ishod etičkog postupka na visokom učilištu niti je Ustavni sud u navedenoj odluci uzeo to kao važnu okolnost. Zbog navedenog i potrebe usklađivanja normativnog rješenja s onim što se može primijeniti u praksi te činjenice da je pokretanje postupka oduzimanja akademskog ili stručnog naziva ili akademskog stupanja stavljeno u nadležnost visokog učilišta na kojemu je stečen akademski ili stručni naziv ili akademski stupanj, kao i zbog administrativnog rasterećenja i načela svrsishodnosti, zakonskim prijedlogom ne predviđa se uspostavljanje Odbora za etiku. Minimalne etičke standarde donijet će Nacionalno vijeće za visoko obrazovanje, znanost i tehnološki razvoj na temelju kojih će visoka učilišta uskladiti svoje etičke kodekse i etičke postupke.

Nadalje, ZZDVO-om je propisano da županije, gradovi i općine mogu osnovati visoke škole na koje se primjenjuju odredbe ZZDVO-a koje se odnose na privatna visoka učilišta. Zbog određenih slučajeva nelikvidnosti i neučinkovitog sustava upravljanja visokim školama koje su osnovali županije, gradovi i općine, a koje u konačnici radi poticanja dostupnosti i inkluzivnosti visokog obrazovanja preuzima Republika Hrvatska na teret državnog proračuna pa on postaje dodatno neplanirano opterećen, zakonskim prijedlogom više nije predviđena mogućnost da visoka učilišta osnivaju županije, gradi i općine. Pritom se ne zadire u prava i opstojnost već osnovanih visokih učilišta sukladno trenutačno važećem Zakonu.

Prijedlogom zakona nije više predviđena mogućnost osnivanja visokog učilišta pod nazivom visoke škole, odnosno predviđa se da će visoke škole osnovane sukladno odredbama ZZDVO-a postati veleučilišta te uskladiti svoje nazive u roku navedenom u zakonskom prijedlogu. S obzirom na trenutačno iznimno složen institucionalni sastav visokog obrazovanja u kojemu se razlikuju integrirana i neintegrirana sveučilišta, sastavnice s i bez pravne osobnosti i dr., te veleučilišta i visoke škole, zakonskim prijedlogom nastojalo se, onoliko koliko je moguće, taj sustav funkcionalno pojednostavniti. Sukladno važećim odredbama ZZDVO-a uočava se da je jedina razlika između visoke škole i veleučilišta broj studijskih programa kao formalni uvjet osnivanja. Budući da se ovakvim zakonskim rješenjem u zakonskom prijedlogu najmanje zadire u pravno uređenje osnovanih visokih škola, te s obzirom na to da visoke škole i veleučilišta izvode stručne studije i bave se stručnim radom, očekuje se postizanje određenog napretka u ujednačavanju naziva visokih učilišta koja su u svojoj naravi istovrsna.

## **Posljedice koje će donošenjem zakona proisteći**

Zakonski prijedlog usmjeren je prije svega na poboljšanje strukture sustava upravljanja i financiranja u području visokog obrazovanja i znanosti kako bi se omogućilo da znanstveno-istraživački i obrazovni sektor postanu učinkovitiji, funkcionalniji u odnosu na potrebe društva i gospodarstva, a osobito kompetitivniji u europskom kontekstu. Pritom valja istaknuti da su programski ugovori, kao suvremeni model financiranja rada ustanova u području visokog obrazovanja i znanosti, efikasno sredstvo i najizravniji mehanizam za ostvarenje navedenih ciljeva. Međutim, funkcionalno uvođenje programskih ugovora ne može se ostvariti bez adekvatnih normativnih rješenja i određenih promjena u upravljačkoj strukturi visokih učilišta. Naime, za uspjeh sustava programskih ugovora najvažnije je jamstvo njihove provedbe, a upravo je to nemoguće jamčiti bez temeljnog propisa koji će vezati alokaciju javnog financiranja upravo uz obvezu potpisivanja programskih ugovora. Odnosno nemoguće je bez jakog upravljačkog kadra koji će znati pretočiti viziju, misiju i strateške odrednice ustanove u odredbe takvog programskog ugovora te se skrbiti za njegovu provedbu.

Prijedlog zakona o visokom obrazovanju i znanstvenoj djelatnosti ukida visoke škole kao visoka učilišta na kojima su se dosad izvodili stručni studiji te propisuje sveučilište u sastavu s njegovim sastavnicama i veleučilišta.

Zakon o visokom obrazovanju i znanstvenoj djelatnosti neće izravno utjecati na makroekonomsko okruženje Republike Hrvatske. Stoga valja očekivati da bi u perspektivi donošenje ovoga zakona, kao i usklađivanje hrvatskog visokoobrazovnog i znanstvenog sektora s ciljevima europskog obrazovnog i istraživačkog prostora, moglo rezultirati povećanim izdvajanjima iz bruto domaćeg proizvoda za istraživanje i razvoj.

Međutim, veći je problem distribucija navedenih ulaganja pa će se zakonskim prijedlogom uspostaviti okvir kojim će se investiranje temeljiti na ishodima i rezultatima sustava znanosti i visokog obrazovanja usklađenim s utvrđenim strateškim ciljevima i potrebama društva i gospodarstva. Valja naglasiti da je upravo transfer znanja i tehnologija u gospodarski sektor glavna pretpostavka za podizanje razine konkurentnosti hrvatskog gospodarstva. Slijedom navedenog, poticanje istraživanja u području zelene i digitalne tranzicije trebalo bi znatno utjecati na razvoj gospodarstva i otvaranje novih radnih mjesta, dok bi modernizacija studijskih programa trebala rezultirati izobrazbom deficitarnih kadrova u području umjetne inteligencije, kibernetičke sigurnosti i računalstva visokih performansi. U tom će se smislu zakonskim prijedlogom, putem programskog financiranja, uspostaviti poticajan sustav financijskog upravljanja kojim će se stimulirati znanstveni instituti i visoka učilišta koji provode istraživanja u području zelene i digitalne tranzicije i/ili obrazuju kadrove za visokotehnološko okružje.

Nadalje, slobodna razmjena nastavnika, istraživača i studenata trebala bi pridonijeti razmjeni iskustava i znanja te poglavito unaprijediti ljudske resurse u području znanosti i visokog obrazovanja. Novim će se zakonom u tom smislu, posebice uklanjanjem administrativnih zapreka, uspostaviti moderan sustav mobilnosti kako bi se pospješio priljev inozemnih stručnjaka te istodobno omogućila razmjena i pristup europskoj izvrsnosti domaćim stručnjacima.

Prijedlog zakona omogućit će nove modalitete suradnje istraživačkog sektora s gospodarstvom kroz financiranje programskim ugovorima temeljenim na ciljevima ustanova (osnivanje spin-off tvrtki, komercijalizacija rezultata istraživanja i sl.), što će omogućiti izravnu suradnju gospodarskih subjekata (mikro, mala, srednja i javna poduzeća) sa znanstvenim institutima i visokim učilištima, a to će rezultirati transferom znanja i novih tehnologija, kao i usklađivanjem obrazovnih ishoda s potrebama tržišta rada.

Prijedlogom zakona uvest će se mehanizmi usklađivanja studijskih programa i upisnih kvota s potrebama tržišta rada. U tom smislu će se posrednim i neposrednim mehanizmima uskladiti obrazovni ishodi s kadrovskim potrebama u privatnom i javnom sektoru. Sukladno Nacionalnoj strategiji za ostvarivanje bolje povezanosti tržišta rada i visokog obrazovanja poticat će se uvođenje programa za stjecanje dodatnih multi i interdisciplinarnih kompetencija tijekom studija izrađenih u skladu s potrebama poslodavaca, ali i mogućnosti personalizacije postojećih studijskih programa. Posebno će se poticati stjecanje relevantnih vještina praktičnim radom i stručnom praksom kao dijelom studijskih programa. Modernizacijom zakona olakšat će se suradnja sustava znanosti s gospodarstvom, što će dovesti do lakšeg prijenosa ljudskog kapitala i znanja iz sustava znanosti u sustav gospodarstva.

Donošenjem ovoga zakona i usklađivanjem studijskih programa i upisnih kvota omogućit će se viša razina zapošljivosti diplomanata, što će omogućiti zadržavanje mladih u Republici Hrvatskoj, ali i povratak hrvatskih istraživača te privlačenje kvalitetnih znanstvenika iz EU-a i svijeta (uključujući dijasporu).

Osim toga, zakonom će se urediti sustav znanstvenih i znanstveno-nastavnih radnih mjesta sukladno preporukama o mogućnosti prilagodbe rasporeda rada te fleksibilnijih radnih uvjeta za znanstvenike koji su roditelji i pružatelji skrbi.

Zakon bi trebao pozitivno utjecati na zadržavanje studenata i znanstvenika, odnosno trebao bi spriječiti odljev studenata i znanstvenika. Republika Hrvatska trenutačno ima najveći nerazmjer u EU između broja hrvatskih studenata koji studiraju u inozemstvu i stranaca koji studiraju u Hrvatskoj. Budući da u ovom slučaju izvoz veći od uvoza nije dobar pokazatelj, prijedlogom Zakona uvest će se mehanizmi koji će povećati priljev stranih studenata (internacionalizacija i osuvremenjivanje studijskih programa) i smanjiti odljev domaćih (usklađivanje studijskih programa s potrebama tržišta rada i podizanje razine zapošljivosti). Zakon bi trebao pozitivno utjecati i na uključivanje studenta nižeg socijalno-ekonomskog statusa u sustav visokog obrazovanja te na uključivanje većeg broja marginaliziranih skupina u sustav visokog obrazovanja.

Dodatno, zakon će smanjiti administrativne prepreke za prekograničnu i međusektorsku mobilnost (između poslovnog i akademskog sektora). Omogućit će razvoj karijere u istraživanju i razvoju bez nepotrebnih administrativnih kriterija koji sprječavaju interdisciplinarnost i gradnju jakih istraživačkih grupa u znanstvenim institucijama koje okupljaju znanstvenike iz različitih znanstvenih polja.

Jedan od razloga neefikasnog rada hrvatskih visokoobrazovnih i znanstvenih ustanova jest često slabije učinkovit rad njihovih administrativnih i drugih službi, pretežno prouzročen nepostojanjem kontrolnog mehanizma rada djelatnika tih službi te nemogućnosti njihova napredovanja ili nazadovanja u skladu s rezultatima rada. Stoga ovaj zakon određuje da su djelatnici visokih učilišta i znanstvenih instituta koji rade u službama podložni redovitoj evaluaciji rada koju provode njihovi nadređeni kao što su rektori, ravnatelji ili dekani.

Akademskoj zajednici u Republici Hrvatskoj Ustavom i ZZDVO-om zajamčene su akademske slobode, akademska samouprava i autonomija sveučilišta, što predstavlja temelj opstojnosti sustava znanosti i visokog obrazovanja u Republici Hrvatskoj. Međutim, važno je istaknuti da su upravo ova područja, koja predstavljaju suštinu ustavnih vrednota, samim ZZDVO-om prenormirana te u tom smislu svojom nefleksibilnošću znatno otežavaju razvoj sustava i prilagodbu novim okolnostima i okružju.

Funkcionalan i kvalitetan sustav visokog obrazovanja i znanosti usklađen sa suvremenim zahtjevima visokoobrazovnog i istraživačkog sektora preduvjet je uspješnog razvoja svake države. Velika važnost u uspostavi takvog sustava počiva na uvođenju zakonskog okvira koji će, uzimajući u obzir europsku dimenziju razvoja sustava znanosti i visokog obrazovanja, istodobno osuvremeniti nacionalni sustav te poticati razvoj društva, inovacije i znanosti.

ZZDVO kojim se uređuju temeljna pitanja važna za sustav znanosti i sustav visokog obrazovanja, prava i obveze znanstvenika, istraživača, nastavnika, osoba zaposlenih na stručnim i suradničkim radnim mjestima u sustavu znanosti i visokog obrazovanja, kao i pitanja važna za studente i njihova prava, prošao je od svog donošenja brojne izmjene i dopune kako bi se što žurnije prilagodio promjenama i novim smjerovima koji se u visokom obrazovanju i znanosti događaju na međunarodnoj, europskoj i posljedično nacionalnoj razini.

Unatoč žurnim prilagodbama, riječ je ipak o zastarjelom zakonodavnom okviru donesenom 2003., dakle prije uvođenja Bolonjskog sustava studiranja u Republici Hrvatskoj, kao i prije pristupanja Republike Hrvatske Europskom prostoru visokog obrazovanja (EHEA) i Europskom istraživačkom prostoru (ERA). U tom smislu važeći Zakon gotovo u potpunosti zanemaruje europsku dimenziju hrvatskog sustava znanosti i visokog obrazovanja. Zbog brojnih izmjena i dopuna razvidno je da važeći zakonski okvir više ne udovoljava stvarnim potrebama akademske zajednice i društva u cjelini, što je i osnovni indikator potrebe za izradom novog zakonskog okvira.

# **III. OCJENA I IZVORI SREDSTAVA POTREBNIH ZA PROVOĐENJE ZAKONA**

Za provedbu ovoga zakona nije potrebno osigurati dodatna financijska sredstva u državnom proračunu Republike Hrvatske.

# **PRIJEDLOG ZAKONA O VISOKOM OBRAZOVANJU**

# **I ZNANSTVENOJ DJELATNOSTI**

**PRVI DIO**

**OPĆE ODREDBE**

***Predmet normiranja***

## **Članak 1.**

(1) Ovim Zakonom uređuju se temeljna načela obavljanja djelatnosti visokog obrazovanja, znanstvene i umjetničke djelatnosti. Utvrđuje se osnivanje i djelovanje ustanova u sustavu visokog obrazovanja, znanstvene i umjetničke djelatnosti, stručnog rada, postupak zapošljavanja na radna mjesta i napredovanje nastavnika, znanstvenika i suradnika zaposlenih u ovim ustanovama te njihova prava i obveze, kao i osnovna pitanja izvođenja studija te prava i obveze studenata, obavljanje znanstvene i umjetničke djelatnosti, potpora obavljanju ovih djelatnosti, financiranje visokog obrazovanja, znanstvene i umjetničke djelatnosti te se uređuje obavljanje nadzora i prekršajne odredbe.

(2) Izrazi koji se koriste u ovom Zakonu, a imaju rodno značenje koriste se neutralno i odnose se jednako na muški i ženski rod.

***Osnovna načela visokog obrazovanja, znanstvene i umjetničke djelatnosti***

## **Članak 2.**

(1) Djelatnost visokog obrazovanja te znanstvena i umjetnička djelatnost od interesa su za Republiku Hrvatsku te su dio međunarodnog, posebno europskog obrazovnog, znanstvenog i umjetničkog prostora.

(2) Visoko obrazovanje temelji se na:

1. europskoj humanističkoj i demokratskoj tradiciji te europskom sustavu visokog obrazovanja
2. otvorenosti visokih učilišta prema javnosti, građanima i lokalnoj zajednici
3. uzajamnosti i partnerstvu pripadnika akademske zajednice
4. nedjeljivosti i visokoj kvaliteti nastavnog rada i znanstvenog istraživanja, odnosno umjetničkog stvaralaštva na sveučilištima
5. jedinstvu stručnog i obrazovnog rada u svrhu osposobljavanja za specifična stručna znanja i vještine
6. konceptu cjeloživotnog obrazovanja
7. obvezi razvijanja društvene odgovornosti studenata i drugih članova akademske zajednice
8. interakciji s društvenom zajednicom.

(3) Djelatnost visokog obrazovanja obavlja se kao javna služba.

(4) Znanstvena i umjetnička djelatnost temelji se na:

1. slobodi i autonomiji znanstvenog i umjetničkog stvaralaštva
2. otvorenoj znanosti
3. etičnosti znanstvenika, umjetnika i nastavnika
4. javnoj dostupnosti rezultata znanstvenih istraživanja i umjetničkog stvaralaštva
5. istraživanjima u svrhu inovacija i razvoja tehnologija u Europskom istraživačkom prostoru
6. povezanosti sa sustavom obrazovanja
7. međunarodnim mjerilima kvalitete
8. poticanju i prihvaćanju specifičnosti nacionalnih sadržaja
9. zaštiti intelektualnog vlasništva
10. društvenoj odgovornosti znanstvenika, umjetnika i nastavnika.

 (5) Jamči se sloboda znanstvenog i umjetničkog stvaralaštva.

***Akademska zajednica***

## **Članak 3.**

(1) Akademsku zajednicu čine nastavnici, znanstvenici, suradnici, studenti i drugi sudionici u procesu visokog obrazovanja.

(2) Članovima akademske zajednice jamče se akademske slobode, koje posebno obuhvaćaju slobodu znanstvenog istraživanja i umjetničkog stvaralaštva, slobodu izražavanja, objavljivanja i poučavanja, slobodu izražavanja mišljenja o sustavu i ustanovi u kojima djeluju, pravo na međusobnu suradnju i udruživanje te pravo na izravno i neizravno participiranje u kolegijalnim tijelima upravljanja i stručnim tijelima ustanova u sustavu visokog obrazovanja, znanstvene i umjetničke djelatnosti.

(3) Članovi akademske zajednice u radu trebaju štititi znanstvenu istinu i istraživačku nepristranost, poštovati autorska prava te postupati odgovorno i angažirano prema društvenoj zajednici u kojoj djeluju. Članovi akademske zajednice obvezni su poštovati etička načela pri znanstvenom istraživanju, umjetničkom stvaralaštvu i poučavanju te rezultate znanstvenog istraživanja učiniti dostupnim javnosti. Članovi akademske zajednice obvezni su svoje odnose temeljiti na međusobnom povjerenju te poštovanju dostojanstva svake osobe.

***Akademska samouprava i autonomija sveučilišta***

## **Članak 4.**

(1) Visoko obrazovanje u Republici Hrvatskoj temelji se na akademskoj samoupravi svih visokih učilišta i autonomiji sveučilišta u skladu s Ustavom, međunarodnim ugovorima i ovim Zakonom.

(2) Akademska samouprava obuhvaća:

1. utvrđivanje pravila studiranja i upisa studenata
2. predlaganje, odnosno izbor čelnika te izbor nastavnika
3. upravljanje financijskim i drugim resursima, u skladu s načelom javne odgovornosti, ovim Zakonom i drugim propisima.

(3) Autonomija sveučilišta obuhvaća:

1. uređenje unutarnjeg ustroja u skladu s ovim Zakonom
2. utvrđivanje obrazovnih, znanstvenih, umjetničkih i stručnih programa
3. odlučivanje o prihvaćanju projekata i međunarodnoj suradnji
4. financijsku autonomiju u sklopu programskog ugovora u skladu s ovim Zakonom
5. ostale oblike autonomije u skladu s ovim Zakonom.

(4) Autonomija sveučilišta predstavlja institucionalni okvir čija je svrha zaštita akademskih prava i sloboda članova akademske zajednice te intelektualne neovisnosti sveučilišta od svakog političkog pritiska i ekonomske moći. Autonomija sveučilišta uključuje odgovornost prema društvenoj zajednici.

(5) Prostor sveučilišta je nepovrediv. Nadležna državna tijela i tijela državne uprave na prostoru sveučilišta mogu postupati samo uz suglasnost rektora ili na temelju odluke nadležnog suda ili u slučaju neposredne opasnosti za život i zdravlje ljudi ili imovinu veće vrijednosti.

(6) Državna tijela i tijela državne uprave ovlaštena obavljati inspekcijski nadzor mogu djelovati na prostoru sveučilišta bez suglasnosti rektora, u skladu s propisima kojima se uređuje obavljanje inspekcijskog nadzora.

(7) Pretraga prostora sveučilišta može se poduzeti bez nazočnosti rektora, odnosno osobe koju on ovlasti, samo ako se bez opravdanog razloga nisu odazvali pravodobnom pozivu.

***Podredna primjena propisa***

## **Članak 5.**

(1) Na pitanja ustroja i upravljanja ustanovama u sustavu visokog obrazovanja te znanstvene i umjetničke djelatnosti koja nisu drukčije uređena ovim Zakonom, primjenjuje se zakon kojim se uređuju ustanove.

(2) Postupak inicijalne akreditacije i reakreditacije ustanova iz drugoga dijela ovoga Zakona te postupak inicijalne akreditacije i reakreditacije studijskih programa provodi se u skladu s propisima kojima se uređuje osiguravanje kvalitete u visokom obrazovanju i znanosti.

(3) Na postupak kojim se odlučuje o pravima i obvezama nastavnika, znanstvenika, suradnika i studenata te na postupak koji vode matični odbori i matična povjerenstva primjenjuju se odredbe zakona kojim je uređen opći upravni postupak.

(4) Na pitanja koja se odnose na financijsko poslovanje javnih visokih učilišta i javnih znanstvenih instituta primjenjuje se zakon kojim se uređuje sustav proračuna i podzakonski propisi doneseni na temelju njega.

**DRUGI DIO**

**USTANOVE U SUSTAVU VISOKOG OBRAZOVANJA, ZNANSTVENE I UMJETNIČKE DJELATNOSTI**

**Glava I.**

**VISOKA UČILIŠTA**

***Visoko učilište***

## **Članak 6.**

(1) Visoko učilište osniva se s ciljem obavljanja djelatnosti visokog obrazovanja te znanstvene, umjetničke i stručne djelatnosti.

(2) Visoko učilište je sveučilište, fakultet, umjetnička akademija i veleučilište.

(3) Visoko učilište je ustanova. Temeljni opći akt visokog učilišta je statut.

(4) Iznimno od stavka 3. ovoga članka javno visoko učilište osnovano za potrebe vojnog, policijskog i diplomatskog obrazovanja može biti ustrojeno kao ustrojstvena jedinica nadležnog tijela državne uprave.

***Osnivanje visokog učilišta***

## **Članak 7.**

(1) Visoko učilište osniva se kao javno ili privatno visoko učilište.

(2) Javno visoko učilište osniva Republika Hrvatska. Javno sveučilište osniva se zakonom. Javno veleučilište osniva se uredbom Vlade Republike Hrvatske. Javni fakultet, odnosno javna umjetnička akademija osniva se odlukom sveučilišta, odnosno tijela državne uprave nadležnog za unutarnje poslove, vanjske i europske poslove te poslove obrane. Osnivačka prava nad javnim visokim učilištem u ime Republike Hrvatske obavlja ministarstvo nadležno za poslove znanosti i obrazovanja (u daljnjem tekstu: Ministarstvo), u skladu s ovim Zakonom i aktom o osnivanju.

(3) Privatno visoko učilište osniva fizička ili pravna osoba.

(4) Jedinica lokalne i područne (regionalne) samouprave ne može osnovati visoka učilišta.

(5) Visoko učilište započinje s radom nakon ishođene dopusnice za rad visokog učilišta koja se donosi u postupku inicijalne akreditacije, koji provodi Agencija za znanost i visoko obrazovanje (u daljnjem tekstu: Agencija) uz suglasnost Ministarstva.

***Naziv visokog učilišta i znanstvenog instituta***

## **Članak 8.**

(1) Naziv sveučilište, fakultet, umjetnička akademija, veleučilište i znanstveni institut mogu nositi samo ustanove osnovane u skladu s ovim Zakonom.

(2) Umjetnička akademija u svom nazivu umjesto riječi umjetnička može koristiti naziv područja umjetnosti u kojemu djeluje.

(3) Suglasnost na naziv visokog učilišta koji izvodi studije u području reguliranih profesija daje Ministarstvo.

(4) Ako pravna osoba koja nije osnovana u skladu s ovim Zakonom u nazivu koristi neki od pojmova propisanih u stavku 1. ovoga članka, sud ili drugo nadležno državno tijelo neće odobriti upis u odgovarajući registar pravne osobe ili njezine podružnice.

***Upis u Upisnik visokih učilišta***

## **Članak 9.**

(1) Visoko učilište može započeti obavljati djelatnost nakon upisa u Upisnik visokih učilišta.

(2) Upis visokog učilišta u Upisnik visokih učilišta provodi se na temelju pozitivnog akreditacijskog odobrenja koje izdaje Agencija.

(3) Upisnik visokih učilišta vodi Ministarstvo. Ministar nadležan za poslove znanosti i obrazovanja (u daljnjem tekstu: ministar) pravilnikom uređuje ustroj i način vođenja Upisnika visokih učilišta te postupak upisa i brisanja.

**Poglavlje I.**

**Sveučilište**

***Sveučilište***

## **Članak 10.**

(1) Sveučilište obavlja djelatnost visokog obrazovanja, znanstvenu odnosno umjetničku djelatnost i stručnu djelatnost u najmanje dva znanstvena područja, odnosno u znanstvenom i umjetničkom području te u najmanje tri polja. Sveučilište može obavljati i druge djelatnosti u skladu sa zakonom i statutom.

(2) Sveučilište kao sastavnicu s pravnom osobnosti može osnovati fakultet ili umjetničku akademiju.

(3) Sveučilište kao sastavnicu bez pravne osobnosti može osnovati sveučilišni odjel koji sudjeluje u izvedbi studija te razvija znanstveni, umjetnički i stručni rad u jednom znanstvenom polju ili interdisciplinarnom znanstvenom području.

(4) Sveučilište kao sastavnicu bez pravne osobnosti može osnovati i fakultet odnosno umjetničku akademiju bez pravne osobnosti, institut, centar, zavod, kliniku ili drugu ustrojstvenu jedinicu sveučilišta.

(5) Sveučilište može osnovati pravnu osobu čijom se osnovnom djelatnošću ostvaruje misija sveučilišta te se zadovoljavaju potrebe studenata i sveučilišta.

(6) Unutarnji ustroj sveučilišta i njegovih sastavnica uređuje se statutom sveučilišta u skladu s ovim Zakonom.

***Tijela sveučilišta***

## **Članak 11.**

(1) Sveučilištem upravljaju senat i rektor. Rad javnog sveučilišta i njegovih sastavnica nadzire sveučilišno vijeće.

(2) Sveučilište ima gospodarski savjet te može imati i druga nadzorna, stručna i savjetodavna tijela. Sastav, način osnivanja, djelokrug i ovlasti ovih tijela uređuje se statutom, u skladu s ovim Zakonom.

***Senat***

## **Članak 12.**

(1) Senat sveučilišta čine:

1. rektor
2. čelnici sastavnica sveučilišta
3. predstavnici zaposlenika na znanstveno-nastavnim, umjetničko-nastavnim, suradničkim i drugim radnim mjestima
4. studentski predstavnici
5. drugi članovi u skladu sa statutom sveučilišta.

(2) Sastav senata, izbor članova senata i mandat uređuje se statutom sveučilišta. Studentski predstavnici koje biraju studenti u skladu sa zakonom kojim se uređuju studentske organizacije i statutom sveučilišta, čine 10 % članova senata od čega 20 % mogu biti studenti poslijediplomskih studija.

(3) Senat ima sljedeće ovlasti:

1. donosi odluke o nastavnim, znanstvenim i/ili umjetničkim i stručnim pitanjima
2. donosi statut i druge opće akte utvrđene statutom
3. donosi misiju i strategiju razvoja sveučilišta
4. usvaja prijedlog programskog ugovora
5. donosi sveučilišni financijski plan
6. odlučuje o statusnim promjenama sveučilišta
7. daje suglasnost na statut fakulteta, umjetničke akademije i druge pravne osobe čijom se osnovnom djelatnošću ostvaruje misija sveučilišta te se zadovoljavaju potrebe studenata i sveučilišta
8. odlučuje o osnivanju i ukidanju te promjeni statusa sastavnica
9. odlučuje o osnivanju pravne osobe čijom se osnovnom djelatnošću ostvaruje misija sveučilišta te se zadovoljavaju potrebe studenata i sveučilišta
10. provodi postupak izbora rektora i imenovanja prorektora te postupak razrješenja rektora i prorektora
11. imenuje čelnike pravnih osoba čijom se osnovnom djelatnošću ostvaruje misija sveučilišta te se zadovoljavaju potrebe studenata i sveučilišta
12. donosi dodatne kriterije za izbor na znanstveno-nastavna, umjetničko-nastavna, znanstvena, nastavna, suradnička i stručna radna mjesta zaposlenika sveučilišta
13. provodi reizbore i izbore na znanstveno-nastavna, umjetničko-nastavna, znanstvena, nastavna, suradnička i stručna radna mjesta zaposlenika sveučilišta
14. provodi reizbore i izbore naslovnih nastavnika sveučilišta
15. provodi postupak stjecanja doktorata ili povjerava sastavnicama provedbu postupka stjecanja doktorata
16. dodjeljuje počasne doktorate
17. bira profesore emerituse i znanstvenike emerituse
18. usvaja godišnje izvješće rektora
19. obavlja druge poslove u skladu sa statutom i drugim općim aktima sveučilišta.

(4) Senat odluke donosi na sjednicama. Sjednicu saziva i njome predsjeda rektor. Način rada i odlučivanja senata uređuje se poslovnikom o njegovu radu. Na sjednice senata poziva se predstavnik reprezentativnih sindikata na sveučilištu u djelatnosti znanosti i visokog obrazovanja koji sudjeluje u radu senata bez prava glasa.

(5) Studentski predstavnici u senatu imaju pravo suspenzivnog veta pri odlučivanju o pitanjima promjene uvjeta studija, izmjene nastavnih programa i izvedbenog plana studija, pitanjima studentskog standarda te drugim pitanjima važnim za studente koja su utvrđena statutom sveučilišta. Način upotrebe suspenzivnog veta i potrebna većina prilikom obveznoga ponovnog odlučivanja uređuje se statutom sveučilišta. Studentski predstavnici u senatu ne sudjeluju u glasanju u postupku izbora nastavnika i suradnika na radna mjesta.

***Rektor***

## **Članak 13.**

(1) Rektor je čelnik sveučilišta. Rektor predstavlja i zastupa sveučilište te odgovara za zakonitost rada sveučilišta. Rektor ima ovlasti i obveze ravnatelja ustanove.

(2) Rektor javnog sveučilišta ima sljedeće ovlasti:

1. organizira rad i poslovanje sveučilišta
2. saziva i predsjeda sjednicama senata
3. predlaže senatu donošenje općih akata te donosi opće akte, osim onih koje u skladu sa statutom donosi senat
4. u suradnji s čelnicima sastavnica izrađuje prijedlog programskog ugovora sveučilišta
5. predlaže sveučilišni financijski plan
6. upravlja izvršenjem sveučilišnog financijskog plana u skladu s ovim Zakonom, statutom sveučilišta i odredbama programskog ugovora
7. upravlja imovinom sveučilišta uz suglasnost senata
8. obavlja druge poslove utvrđene zakonom, statutom i drugim općim aktima sveučilišta.

(3) Rektor javnog sveučilišta obvezan je podnijeti senatu i sveučilišnom vijeću godišnje izvješće o provedbi strategije razvoja sveučilišta, izvješće o poslovanju i provedbi programskog ugovora te druga izvješća određena statutom sveučilišta.

(4) Rektoru u radu pomažu prorektori. Prorektore imenuje i razrješava senat na prijedlog rektora.

***Izbor i razrješenje rektora***

## **Članak 14.**

(1) Rektora javnoga sveučilišta bira senat iz reda redovitih profesora i redovitih profesora u trajnom izboru.

(2) Na javnom sveučilištu rektor zasniva radni odnos u punom radnom vremenu.

(3) Postupak i uvjeti izbora rektora uređuju se statutom sveučilišta. Ako u postupku izbora rektor ne bude izabran, izbori će se ponoviti.

(4) Mandat rektora na javnom sveučilištu traje četiri godine te se ista osoba može jednom ponovo izabrati.

(5) Rektoru mandat prestaje prije vremena na koje je izabran:

1. ostvarivanjem prava na mirovinu
2. prestankom ugovora o radu u punom radnom vremenu
3. prelaskom na drugu dužnost
4. zasnivanjem radnog odnosa s drugom pravnom osobom ili nastavnom bazom izvan matičnog sveučilišta.

(6) Rektor može biti razriješen prije vremena na koje je izabran:

1. ako zatraži razrješenje
2. ako nastupe razlozi koji prema zakonu, statutu sveučilišta ili propisima o radu dovode do prestanka radnog odnosa
3. ako ne postupa prema zakonu, statutu sveučilišta i drugim općim aktima
4. ako nesavjesnim ili nepravilnim radom prouzroči sveučilištu ili sastavnici veću štetu ili ako zanemaruje ili nesavjesno obavlja svoje dužnosti.

(7) Postupak razrješenja rektora javnoga sveučilišta pokreće se na prijedlog sveučilišnog vijeća ili jedne trećine članova senata u skladu sa statutom sveučilišta. O razrješenju rektora odlučuje senat natpolovičnom većinom glasova svih članova. Sjednicom senata na kojoj se odlučuje o razrješenju rektora predsjeda najstariji član senata.

(8) Ako rektor nije izabran u postupku izbora ili ako rektoru prestane mandat, odnosno ako je razriješen dužnosti prije vremena na koje je izabran, do izbora rektora na javnom sveučilištu senat imenuje vršitelja dužnosti rektora iz reda redovitih profesora i redovitih profesora u trajnom izboru najdulje do godinu dana.

***Sveučilišno vijeće***

## **Članak 15.**

(1) Sveučilišno vijeće na javnom sveučilištu sastoji se od pet ili sedam ili devet članova koji se imenuju u roku 60 dana od isteka mandata članova sveučilišnog vijeća. Ako se sveučilišno vijeće sastoji od pet članova, dva člana sveučilišnog vijeća imenuje senat sveučilišta, a dva člana osnivač. Ako se sveučilišno vijeće sastoji od sedam članova, tri člana sveučilišnog vijeća imenuje senat sveučilišta, a tri člana osnivač. Ako se sveučilišno vijeće sastoji od devet članova, četiri člana imenuje senat sveučilišta, a četiri člana osnivač.

(2) Za predsjednika i članove sveučilišnog vijeća mogu biti imenovane osobe koje imaju završen najmanje sveučilišni prijediplomski i diplomski studij ili sveučilišni integrirani prijediplomski i diplomski studij.

(3) Predsjednika sveučilišnog vijeća imenuju članovi ovoga vijeća zajednički na temelju javnog poziva kojeg raspisuje rektor u roku 15 dana od imenovanja posljednjeg člana sveučilišnog vijeća. Ako članovi sveučilišnog vijeća zajednički ne imenuju predsjednika u roku 30 dana od dana imenovanja posljednjeg člana ovoga vijeća, rektor ponovno raspisuje javni poziv za imenovanje predsjednika sveučilišnog vijeća. Ako članovi sveučilišnog vijeća nakon drugog javnog poziva u roku 30 dana zajednički ne imenuju predsjednika, predsjednika sveučilišnog vijeća imenuje Hrvatski sabor na prijedlog Vlade Republike Hrvatske.

(4) Članovi sveučilišnog vijeća koje imenuje osnivač te predsjednik sveučilišnog vijeća ne smiju biti državni dužnosnici, članovi Nacionalnog vijeća za visoko obrazovanje, znanost i tehnološki razvoj, službenici Ministarstva niti zaposlenici i vanjski suradnici javnog sveučilišta.

(5) Mandat članova sveučilišnog vijeća na javnom sveučilištu traje šest godina. Ista osoba može se jednom ponovo izabrati za člana i/ili predsjednika sveučilišnog vijeća. Ako članu sveučilišnog vijeća prestane dužnost prije isteka mandata, novi član imenuje se do isteka mandata u postupku propisanom ovim Zakonom.

(6) Sveučilišno vijeće brine se o zakonitosti rada javnoga sveučilišta, racionalnoj uporabi materijalnih i kadrovskih resursa te ima sljedeće ovlasti:

1. nadzire provedbu odluka senata i rektora
2. nadzire izvršenje sveučilišnog financijskog plana te upravljanje financijskim sredstvima u skladu sa zakonom i statutom
3. pokreće postupak razrješenja rektora
4. potvrđuje godišnje izvješće o poslovanju i provedbi programskog ugovora
5. daje suglasnost na opravdanost prijedloga troškova osnivanja pravne osobe čijom se osnovnom djelatnošću ostvaruje misija sveučilišta te se zadovoljavaju potrebe studenata i sveučilišta
6. obavlja druge poslove u skladu sa statutom i drugim općim aktima sveučilišta.

(7) Sveučilišno vijeće odluke donosi na sjednicama.

(8) Rektor saziva sjednicu sveučilišnog vijeća, njome predsjeda i sudjeluje u radu bez prava glasa do imenovanja predsjednika sveučilišnog vijeća.

(9) Način rada i odlučivanja sveučilišnog vijeća uređuje se poslovnikom o radu sveučilišnog vijeća koji donosi sveučilišno vijeće.

(10) Sveučilišno vijeće je obvezno podnijeti osnivaču godišnje izvješće o djelovanju sveučilišta. Ovo izvješće dostavlja se na znanje senatu te se objavljuje na mrežnim stranicama sveučilišta.

(11) Ako posumnja u nepravilnost u radu sveučilišta, sveučilišno vijeće obvezno je upozoriti senat i rektora, predložiti mjere koje je nužno poduzeti radi otklanjanja nepravilnosti te odrediti rok za otklanjanje nepravilnosti. Ako tijela sveučilišta u danom roku ne otklone nepravilnost u radu, sveučilišno vijeće može sazvati sjednicu senata radi raspravljanja tog pitanja.

(12) Članstvo u sveučilišnom vijeću prestaje istekom mandata, razrješenjem ili ostavkom.

(13) Sastav, djelokrug i način izbora članova sveučilišnog vijeća privatnog sveučilišta utvrđuju se statutom.

***Statusne promjene javnog sveučilišta***

## **Članak 16.**

(1) Senat javnoga sveučilišta može predložiti Vladi Republike Hrvatske izdvajanje fakulteta, umjetničke akademije ili više fakulteta i/ili umjetničkih akademija iz sastava postojećega javnog sveučilišta i osnivanje novoga javnog sveučilišta odlukom donesenom natpolovičnom većinom svih članova.

(2) Postupak statusnih promjena javnog sveučilišta uređuje se u skladu s odredbama zakona kojim se uređuju ustanove.

(3) Protiv odluke o statusnim promjenama javnog sveučilišta može se pokrenuti upravni spor pred nadležnim upravnim sudom.

**Poglavlje II.**

**Fakultet i umjetnička akademija**

***Fakultet i umjetnička akademija***

## **Članak 17.**

(1) Fakultet, odnosno umjetnička akademija je sastavnica sveučilišta s pravnom osobnosti koja obavlja djelatnost visokog obrazovanja, znanstvenu umjetničku i stručnu djelatnost.

(2) Unutarnje ustrojstvo fakulteta, odnosno umjetničke akademije uređuje se statutom. Statut fakulteta, odnosno umjetničke akademije mora biti u skladu sa statutom sveučilišta.

(3) Položaj vjerskog fakulteta kao sastavnice javnoga sveučilišta uređuje se ugovorom između sveučilišta i osnivača vjerskog fakulteta, uz pridržavanje međunarodnih ugovora.

***Tijela fakulteta i umjetničke akademije***

## **Članak 18.**

(1) Fakultetom upravljaju fakultetsko vijeće i dekan. Umjetničkom akademijom upravljaju akademijsko vijeće i dekan.

(2) Fakultet, odnosno umjetnička akademija može imati i druga nadzorna, stručna i savjetodavna tijela. Sastav, način osnivanja, djelokrug i ovlasti ovih tijela uređuju se statutom fakulteta, odnosno umjetničke akademije u skladu s ovim Zakonom.

***Fakultetsko, odnosno akademijsko vijeće***

## **Članak 19.**

(1) Fakultetsko, odnosno akademijsko vijeće čine:

1. dekan
2. predstavnici nastavnika, suradnika i drugih zaposlenika
3. studentski predstavnici.

(2) Sastav fakultetskog, odnosno akademijskog vijeća, izbor članova ovoga vijeća i mandat uređuju se statutom fakulteta, odnosno umjetničke akademije. Studentski predstavnici koje biraju studenti u skladu sa zakonom kojim se uređuju studentske organizacije i statutom fakulteta, odnosno umjetničke akademije čine 10 % članova fakultetskog vijeća od čega 20 % mogu biti studenti poslijediplomskih studija, ako fakultet, odnosno umjetnička akademija izvodi poslijediplomski studij.

(3) Fakultetsko, odnosno akademijsko vijeće ima sljedeće ovlasti:

1. donosi odluke o nastavnim, znanstvenim i/ili umjetničkim i stručnim pitanjima
2. donosi statut i druge opće akte utvrđene statutom
3. donosi misiju i strategiju razvoja fakulteta, odnosno umjetničke akademije
4. usvaja prijedlog programskog ugovora fakulteta, odnosno umjetničke akademije
5. donosi financijski plan fakulteta, odnosno umjetničke akademije
6. provodi postupak izbora dekana i imenovanja prodekana te postupak razrješenja dekana i prodekana
7. donosi dodatne kriterije za izbor na znanstveno-nastavna, umjetničko-nastavna, znanstvena, nastavna, suradnička i stručna radna mjesta zaposlenika
8. provodi reizbore i izbore na znanstveno-nastavna, umjetničko-nastavna, znanstvena, nastavna, suradnička i stručna radna mjesta zaposlenika
9. utvrđuje broj upisnih mjesta na pojedinom studiju
10. provodi reizbore i izbore naslovnih nastavnika
11. bira profesore emerituse i znanstvenike emerituse
12. usvaja godišnje izvješće dekana
13. obavlja druge poslove u skladu sa statutom i drugim općim aktima fakulteta, odnosno umjetničke akademije.

 (4) Fakultetsko, odnosno akademijsko vijeće odluke donosi na sjednicama. Sjednicu saziva i njome predsjeda dekan. Način rada i odlučivanja fakultetskog, odnosno akademijskog vijeća uređuje se poslovnikom o radu fakultetskog, odnosno akademijskog vijeća. Na sjednice fakultetskog, odnosno akademijskog vijeća poziva se predstavnik na fakultetu, odnosno umjetničkoj akademiji reprezentativnih sindikata u djelatnosti znanosti i visokog obrazovanja, koji sudjeluje u radu fakultetskog, odnosno akademijskog vijeća bez prava glasa.

(5) Studentski predstavnici u fakultetskom, odnosno akademijskom vijeću imaju pravo suspenzivnog veta pri odlučivanju o pitanjima promjene uvjeta studija, izmjene nastavnih programa i izvedbenog plana studija, pitanjima studentskog standarda te drugim pitanjima važnim za studente koja su uređena statutom fakulteta, odnosno umjetničke akademije. Način upotrebe suspenzivnog veta i potrebna većina prilikom obveznog ponovnog odlučivanja uređuju se statutom. Studentski predstavnici u fakultetskom, odnosno akademijskom vijeću ne sudjeluju u glasanju u postupku izbora nastavnika i suradnika na radna mjesta.

***Dekan fakulteta, odnosno umjetničke akademije***

## **Članak 20.**

(1) Dekan je čelnik fakulteta, odnosno umjetničke akademije. Dekan predstavlja i zastupa fakultet, odnosno umjetničku akademiju te odgovara za zakonitost rada fakulteta, odnosno umjetničke akademije. Dekan ima ovlasti i obveze ravnatelja ustanove.

(2) Dekan fakulteta, odnosno umjetničke akademije ima sljedeće ovlasti:

1. organizira rad i poslovanje fakulteta, odnosno umjetničke akademije
2. saziva i predsjeda sjednicama fakultetskog, odnosno akademijskog vijeća
3. predlaže fakultetskom, odnosno akademijskom vijeću donošenje općih akata te donosi opće akte, osim onih koje u skladu sa statutom donosi fakultetsko, odnosno akademijsko vijeće
4. izrađuje prijedlog programskog ugovora fakulteta, odnosno umjetničke akademije
5. predlaže financijski plan fakulteta, odnosno umjetničke akademije
6. upravlja izvršenjem financijskog plana fakulteta, odnosno umjetničke akademije u skladu s ovim Zakonom, statutom i odredbama programskog ugovora
7. upravlja imovinom fakulteta, odnosno umjetničke akademije uz suglasnost fakultetskog, odnosno akademijskog vijeća
8. obavlja druge poslove utvrđene zakonom, statutom i drugim općim aktima fakulteta, odnosno umjetničke akademije.

(3) Dekan je obvezan podnijeti fakultetskom, odnosno akademijskom vijeću godišnje izvješće o provedbi strategije fakulteta, odnosno umjetničke akademije, izvješće o poslovanju i provedbi programskog ugovora i druga izvješća utvrđena statutom fakulteta, odnosno umjetničke akademije.

(4) Dekanu u radu pomažu prodekani. Prodekane imenuje i razrješava fakultetsko, odnosno akademijsko vijeće na prijedlog dekana.

(5) Na pitanja imenovanja i razrješenja prodekana iz stavka 4. ovoga članka primjenjuju se odredbe o izboru i razrješenju dekana fakulteta, odnosno umjetničke akademije iz članka 21. ovoga Zakona.

***Izbor i razrješenje dekana fakulteta, odnosno umjetničke akademije***

## **Članak 21.**

(1) Dekana javnog fakulteta, odnosno javne umjetničke akademije bira fakultetsko, odnosno akademijsko vijeće iz reda izvanrednih profesora, redovitih profesora i redovitih profesora u trajnom izboru.

(2) Dekan javnog fakulteta, odnosno javne umjetničke akademije zasniva radni odnos u punom radnom vremenu.

(3) Postupak i uvjeti za izbor dekana fakulteta, odnosno umjetničke akademije uređuje se statutom fakulteta, odnosno umjetničke akademije. Ako u postupku izbora dekan ne bude izabran, izbori će se ponoviti.

(4) Mandat dekana javnog fakulteta, odnosno javne umjetničke akademije traje tri godine te se ista osoba može jednom ponovo izabrati.

(5) Dekanu fakulteta, odnosno umjetničke akademije mandat prestaje prije vremena na koje je izabran:

1. ostvarivanjem prava na mirovinu
2. prestankom ugovora o radu u punom radnom vremenu
3. prelaskom na drugu dužnost
4. zasnivanjem radnog odnosa s drugom pravnom osobom ili nastavnom bazom izvan matičnog sveučilišta.

(6) Dekan fakulteta, odnosno umjetničke akademije može biti razriješen prije vremena na koje je izabran:

1. ako zatraži razrješenje
2. ako nastupe razlozi koji prema zakonu, statutu fakulteta, odnosno umjetničke akademije ili propisima o radu dovode do prestanka radnog odnosa
3. ako ne postupa prema zakonu, statutu fakulteta, odnosno umjetničke akademije i drugim općim aktima
4. ako nesavjesnim ili nepravilnim radom prouzroči fakultetu, odnosno umjetničkoj akademiji veću štetu ili ako zanemaruje ili nesavjesno obavlja svoje dužnosti.

(7) Postupak razrješenja dekana javnog fakulteta, odnosno javne umjetničke akademije pokreće se na prijedlog jedne trećine članova fakultetskog, odnosno akademijskog vijeća u skladu sa statutom fakulteta, odnosno umjetničke akademije ili na prijedlog rektora u slučaju propisanom člankom 22. stavkom 4. ovoga Zakona. O razrješenju dekana odlučuje fakultetsko, odnosno akademijsko vijeće natpolovičnom većinom glasova svih članova. Sjednicom fakultetskog, odnosno akademijskog vijeća na kojoj se odlučuje o razrješenju dekana predsjeda najstariji član fakultetskog, odnosno akademijskog vijeća.

(8) Ako dekan javnog fakulteta, odnosno javne umjetničke akademije nije izabran u postupku izbora ili ako dekanu prestane mandat, odnosno ako je razriješen dužnosti prije vremena na koje je izabran, do izbora dekana fakultetsko, odnosno akademijsko vijeće imenuje vršitelja dužnosti dekana iz reda izvanrednih profesora, redovitih profesora i redovitih profesora u trajnom izboru najdulje do godinu dana.

***Nadzorne ovlasti sveučilišta nad fakultetom, odnosno umjetničkom akademijom***

## **Članak 22.**

(1) Ako rektor smatra da je opći akt fakulteta, odnosno umjetničke akademije u suprotnosti sa zakonom i/ili statutom sveučilišta, obvezan je obustaviti opći akt od izvršenja te Visokom upravnom sudu Republike Hrvatske podnijeti zahtjev za ocjenu zakonitosti općeg akta.

(2) Ako rektor smatra da je odluka fakulteta, odnosno umjetničke akademije u suprotnosti sa zakonom i/ili statutom sveučilišta, obvezan je upozoriti dekana, obrazložiti razloge nezakonitosti i odrediti rok za usklađivanje odluke sa zakonom i/ili statutom sveučilišta.

(3) Ako dekan ne postupi u skladu s upozorenjem rektora iz stavka 2. ovoga članka, rektor je obvezan predložiti senatu ukidanje takve odluke. Prijedlog odluke o ukidanju mora biti obrazložen. O ukidanju odluke fakulteta, odnosno umjetničke akademije odlučuje senat. Protiv odluke senata fakultet, odnosno umjetnička akademija može pokrenuti upravni spor pred nadležnim upravnim sudom.

(4) Ako senat ukine odluku fakulteta, odnosno umjetničke akademije, rektor može fakultetskom, odnosno akademijskom vijeću predložiti razrješenje dekana.

**Poglavlje III.**

**Veleučilište**

***Veleučilište***

## **Članak 23.**

(1) Veleučilište obavlja djelatnost visokog obrazovanja i stručnu djelatnost. Veleučilište može obavljati znanstvenu i/ili umjetničku djelatnost te druge djelatnosti u skladu sa zakonom i statutom.

(2) Unutarnji ustroj veleučilišta uređuje se statutom veleučilišta u skladu s ovim Zakonom.

(3) Veleučilište može osnovati pravnu osobu čijom se osnovnom djelatnošću ostvaruje misija veleučilišta te se zadovoljavaju potrebe studenata i veleučilišta. Veleučilište ne može biti osnivač drugoga visokog učilišta.

***Tijela veleučilišta***

## **Članak 24.**

(1) Veleučilištem upravljaju upravno vijeće, dekan i vijeće veleučilišta.

(2) Veleučilište može imati i druga nadzorna, stručna i savjetodavna tijela. Sastav, način osnivanja, djelokrug i ovlasti ovih tijela uređuju se statutom u skladu s ovim Zakonom.

***Upravno vijeće veleučilišta***

## **Članak 25.**

(1) Upravno vijeće javnog veleučilišta sastoji se od pet članova. Predsjednika i dva člana upravnog vijeća imenuje osnivač, jednog člana imenuje vijeće veleučilišta, a jednoga člana biraju zaposlenici veleučilišta.

(2) Članovi upravnog vijeća javnog veleučilišta moraju imati odgovarajuće obrazovanje i iskustvo nužno za procjenu zakonitosti i svrhovitosti obavljanja djelatnosti veleučilišta.

(3) Mandat članova upravnog vijeća javnog veleučilišta traje četiri godine. Ako članu upravnog vijeća prestane dužnost prije isteka mandata, novi član imenuje se do isteka mandata, u postupku propisanom ovim Zakonom.

(4) Upravno vijeće veleučilišta brine se o zakonitosti rada veleučilišta, racionalnoj uporabi materijalnih i kadrovskih resursa te ima sljedeće ovlasti:

1. donosi statut i druge opće akte utvrđene statutom
2. donosi misiju i strategiju razvoja veleučilišta
3. usvaja prijedlog programskog ugovora
4. donosi financijski plan veleučilišta
5. provodi postupak izbora i postupak razrješenja dekana i prodekana
6. usvaja godišnje izvješće dekana
7. nadzire provedbu odluka vijeća veleučilišta i dekana
8. nadzire izvršenje financijskog plana te upravljanje financijskim sredstvima u skladu sa zakonom i statutom veleučilišta
9. odlučuje o osnivanju pravne osobe čijom se osnovnom djelatnošću ostvaruje misija, veleučilišta te se zadovoljavaju potrebe studenata i veleučilišta
10. potvrđuje odluke dekana i vijeća veleučilišta određene statutom veleučilišta
11. obavlja druge poslove u skladu sa statutom i drugim općim aktima veleučilišta.

 (5) Upravno vijeće veleučilišta odluke donosi na sjednicama. Sjednicu saziva i njome predsjeda predsjednik upravnog vijeća. Način rada i odlučivanja upravnog vijeća uređuje se poslovnikom o radu upravnog vijeća.

 (6) Dekan sudjeluje u radu upravnog vijeća veleučilišta bez prava glasa.

***Vijeće veleučilišta***

## **Članak 26.**

(1) Vijeće veleučilišta čine:

1. dekan
2. predstavnici nastavnika, suradnika i drugih zaposlenika
3. studentski predstavnici.

(2) Sastav vijeća veleučilišta, izbor članova ovoga vijeća i mandat uređuje se statutom veleučilišta. Studentski predstavnici, koje biraju studenti u skladu sa zakonom kojim se uređuju studentske organizacije i statutom veleučilišta, čine 10 % članova vijeća.

(3) Vijeće veleučilišta ima sljedeće ovlasti:

1. donosi odluke o nastavnim, znanstvenim, odnosno umjetničkim i stručnim pitanjima
2. donosi dodatne kriterije za izbor na nastavna, suradnička i stručna radna mjesta
3. provodi reizbore i izbore na nastavna, suradnička i stručna radna mjesta
4. provodi reizbore i izbore naslovnih nastavnika
5. utvrđuje broj upisnih mjesta na pojedinom studiju
6. predlaže upravnom vijeću kandidate za dekana
7. predlaže upravnom vijeću strategiju razvoja veleučilišta
8. predlaže upravnom vijeću ustroj novih stručnih studija
9. obavlja druge poslove u skladu sa statutom i drugim općim aktima veleučilišta.

(4) Vijeće veleučilišta odluke donosi na sjednicama. Sjednicu saziva i njome predsjeda dekan. Način rada i odlučivanja vijeća veleučilišta uređuje se poslovnikom o radu vijeća veleučilišta. Na sjednice vijeća veleučilišta poziva se predstavnik na veleučilištu reprezentativnih sindikata u djelatnosti visokog obrazovanja, koji sudjeluje u radu vijeća veleučilišta bez prava glasa.

(5) Studentski predstavnici u vijeću veleučilišta imaju pravo suspenzivnog veta pri odlučivanju o pitanjima promjene uvjeta studija, izmjene nastavnih programa i izvedbenog plana studija, pitanjima studentskog standarda te drugim pitanjima važnim za studente koja su uređena statutom veleučilišta. Način upotrebe suspenzivnog veta i potrebna većina prilikom obveznog ponovnog odlučivanja uređuje se statutom veleučilišta. Studentski predstavnici u vijeću veleučilišta ne sudjeluju u glasanju u postupku izbora nastavnika i suradnika na radna mjesta.

***Dekan veleučilišta***

## **Članak 27.**

(1) Dekan je čelnik veleučilišta. Dekan predstavlja i zastupa veleučilište te odgovara za zakonitost rada veleučilišta. Dekan ima ovlasti i obveze ravnatelja ustanove.

(2) Dekan veleučilišta ima sljedeće ovlasti:

1. organizira rad i poslovanje veleučilišta
2. saziva i predsjeda sjednicama vijeća veleučilišta
3. predlaže upravnom vijeću donošenje općih akata te donosi opće akte, osim onih koje u skladu sa statutom donosi upravno vijeće
4. izrađuje prijedlog programskog ugovora veleučilišta
5. predlaže financijski plan veleučilišta
6. upravlja izvršenjem financijskog plana veleučilišta u skladu s ovim Zakonom, statutom i odredbama programskog ugovora
7. upravlja imovinom veleučilišta uz suglasnost upravnog vijeća
8. obavlja druge poslove utvrđene zakonom, statutom i drugim općim aktima veleučilišta.

(3) Dekan je obvezan podnijeti upravnom vijeću i vijeću veleučilišta godišnje izvješće o provedbi strategije razvoja veleučilišta, izvješće o poslovanju i provedbi programskog ugovora te druga izvješća utvrđena statutom veleučilišta.

(4) Dekanu u radu pomažu prodekani. Prodekane imenuje i razrješava upravno vijeće na prijedlog dekana.

(5) Na pitanja imenovanja i razrješenja prodekana iz stavka 4. ovog članka primjenjuju se odredbe o izboru i razrješenju dekana veleučilišta iz članka 28. ovog Zakona.

***Izbor i razrješenje dekana veleučilišta***

## **Članak 28.**

(1) Dekana javnog veleučilišta bira upravno vijeće iz reda viših predavača, profesora stručnog studija, profesora stručnog studija u trajnom izboru ili nastavnika izabranih na znanstveno-nastavno, odnosno umjetničko-nastavno radno mjesto.

(2) Dekan javnog veleučilišta zasniva radni odnos u punom radnom vremenu.

(3) Postupak i uvjeti za izbor dekana veleučilišta uređuju se statutom veleučilišta. Ako u postupku izbora dekan ne bude izabran, izbori će se ponoviti.

(4) Mandat dekana na javnom veleučilištu traje tri godine te se ista osoba može jednom ponovo izabrati.

(5) Dekanu veleučilišta prestaje mandat prije vremena na koje je izabran:

1. ostvarivanjem prava na mirovinu
2. prestankom ugovora o radu u punom radnom vremenu
3. prelaskom na drugu dužnost
4. zasnivanjem radnog odnosa s drugom pravnom osobom izvan matičnog veleučilišta.

(6) Dekan veleučilišta može biti razriješen prije vremena na koje je izabran:

1. ako zatraži razrješenje
2. ako nastupe razlozi koji prema zakonu, statutu veleučilišta ili propisima o radu dovode do prestanka radnog odnosa
3. ako ne postupa prema zakonu, statutu veleučilišta i drugim općim aktima
4. ako nesavjesnim ili nepravilnim radom prouzroči veleučilištu veću štetu ili ako zanemaruje ili nesavjesno obavlja svoje dužnosti.

(7) Postupak razrješenja dekana javnog veleučilišta pokreće se na prijedlog upravnog vijeća ili jedne trećine članova vijeća veleučilišta u skladu sa statutom veleučilišta. O razrješenju dekana veleučilišta odlučuje upravno vijeće natpolovičnom većinom glasova svih članova.

(8) Ako dekan javnog veleučilišta nije izabran u postupku izbora ili ako dekanu prestane mandat, odnosno ako je razriješen dužnosti prije vremena na koje je izabran, do izbora dekana upravno vijeće imenuje vršitelja dužnosti dekana iz reda viših predavača, profesora stručnog studija ili profesora stručnog studija u trajnom izboru najdulje do godinu dana.

**Glava II.**

**ZNANSTVENI INSTITUTI**

***Znanstveni institut***

## **Članak 29.**

(1) Znanstveni institut osniva se s ciljem obavljanja znanstvene i stručne djelatnosti.

(2) Znanstveni institut je ustanova. Temeljni opći akt znanstvenog instituta je statut.

***Osnivanje znanstvenog instituta***

## **Članak 30.**

(1) Znanstveni institut osniva se kao javni ili privatni znanstveni institut.

(2) Javni znanstveni institut osniva Republika Hrvatska. Nadležno ministarstvo odlukom osniva javni znanstveni institut. Osnivačka prava nad javnim znanstvenim institutom u ime Republike Hrvatske obavlja Ministarstvo, u skladu s ovim Zakonom i aktom o osnivanju.

(3) Privatni znanstveni institut osniva fizička ili pravna osoba.

(4) Znanstveni institut započinje s radom nakon ishođene dopusnice za rad znanstvenog instituta koja se donosi u postupku inicijalne akreditacije, koji provodi Agencija uz suglasnost Ministarstva.

(5) Znanstveni institut može započeti obavljati djelatnost nakon upisa u sudski registar.

***Javni znanstveni institut***

## **Članak 31.**

(1) Javni znanstveni institut obavlja temeljnu djelatnost utvrđenu aktom o osnivanju, djelatnost ugovorenu programskim ugovorom te provodi znanstvene i stručne projekte.

(2) U skladu s nacionalnim znanstvenim prioritetima utvrđenim nacionalnim aktima strateškog planiranja, javni znanstveni institut posebno:

1. potiče provedbu i sustavno unaprjeđivanje znanstvene djelatnosti
2. diseminira rezultate istraživanja radi jačanja konkurentnosti hrvatskoga gospodarstva
3. integrira hrvatski znanstveni sustav u Europski istraživački prostor uz prihvaćanje posebnosti društvenih i humanističkih znanosti
4. izrađuje znanstvene i stručne podloge za potrebe Republike Hrvatske.

***Ustroj znanstvenog instituta***

## **Članak 32.**

(1) Znanstvenim institutom upravljaju upravno vijeće i ravnatelj. Znanstveno vijeće obavlja poslove stručnog vijeća znanstvenog instituta.

(2) Unutarnji ustroj znanstvenog instituta utvrđuje se statutom.

(3) Znanstveni institut može imati druga stručna i savjetodavna tijela. Sastav, način osnivanja, djelokrug i ovlasti ovih tijela uređuju se statutom znanstvenog instituta u skladu s ovim Zakonom.

(4) Na statut i opći akt o unutarnjem ustroju javnog znanstvenog instituta daje suglasnost Ministarstvo.

***Upravno vijeće znanstvenog instituta***

## **Članak 33.**

(1) Upravno vijeće javnog znanstvenog instituta sastoji se od pet do devet članova. Sastav i način imenovanja upravnog vijeća uređuje se statutom. Natpolovični broj članova upravnog vijeća znanstvenog instituta, koji uključuje predsjednika upravnog vijeća, imenuje osnivač. Najmanje jednog člana upravnog vijeća imenuje znanstveno vijeće, a najmanje jednog člana biraju zaposlenici znanstvenog instituta.

(2) Mandat članova upravnog vijeća javnog znanstvenog instituta traje četiri godine. Ako članu upravnog vijeća prestane dužnost prije isteka mandata, novi član imenuje se do isteka mandata, u postupku propisanom ovim Zakonom.

(3) Upravno vijeće brine o zakonitosti rada znanstvenog instituta, racionalnoj uporabi materijalnih i kadrovskih resursa te ima sljedeće ovlasti:

1. donosi statut i druge opće akte utvrđene statutom
2. donosi misiju i strategiju razvoja znanstvenog instituta
3. usvaja prijedlog programskog ugovora
4. donosi financijski plan znanstvenog instituta
5. imenuje i razrješava ravnatelja i pomoćnike ravnatelja
6. usvaja godišnje izvješće ravnatelja
7. nadzire provedbu odluka znanstvenog vijeća i ravnatelja
8. nadzire izvršenje financijskog plana te upravljanje financijskim sredstvima u skladu sa zakonom i statutom znanstvenog instituta
9. predlaže osnivaču promjenu djelatnosti i statusne promjene znanstvenog instituta
10. potvrđuje odluke ravnatelja i znanstvenog vijeća određene statutom
11. obavlja druge poslove u skladu sa statutom i drugim općim aktima znanstvenog instituta.

(4) Upravno vijeće odluke donosi na sjednicama. Sjednicu saziva i njome predsjeda predsjednik upravnog vijeća. Način rada i odlučivanja upravnog vijeća uređuje se poslovnikom o radu upravnog vijeća.

(5) Ravnatelj sudjeluje u radu upravnog vijeća bez prava glasa.

***Znanstveno vijeće***

## **Članak 34.**

(1) Znanstveno vijeće javnog znanstvenog instituta čine ravnatelj, predstavnici zaposlenika na znanstvenim radnim mjestima i najmanje jedan predstavnik suradnika. Znanstveno vijeće može imati najviše 40 članova.

(2) Sastav znanstvenog vijeća, izbor članova ovoga vijeća i mandat uređuje se statutom znanstvenog instituta.

(3) Znanstveno vijeće ima sljedeće ovlasti:

1. donosi odluke o znanstvenim i stručnim pitanjima
2. donosi dodatne kriterije za izbor i reizbor na znanstvena, suradnička i stručna radna mjesta
3. provodi reizbore i izbore na znanstvena, suradnička i stručna radna mjesta
4. provodi reizbore i izbore naslovnih znanstvenika
5. daje upravnom vijeću mišljenje u postupku imenovanja ravnatelja
6. predlaže upravnom vijeću misiju i strategiju razvoja znanstvenog instituta
7. bira znanstvenike emerituse
8. obavlja druge poslove u skladu sa statutom i drugim općim aktima znanstvenog instituta.

(4) Znanstveno vijeće odluke donosi na sjednicama. Sjednicu saziva i njome predsjeda predsjednik znanstvenog vijeća. Način rada i odlučivanja znanstvenog vijeća uređuje se poslovnikom o radu znanstvenog vijeća.

***Ravnatelj***

## **Članak 35.**

(1) Ravnatelj je čelnik znanstvenog instituta. Ravnatelj predstavlja i zastupa znanstveni institut te odgovara za zakonitost rada znanstvenog instituta. Ravnatelj ima ovlasti i obveze ravnatelja ustanove.

(2) Ravnatelj ima sljedeće ovlasti:

1. organizira rad i poslovanje znanstvenog instituta
2. predlaže upravnom vijeću donošenje općih akata te donosi opće akte, osim onih koje u skladu sa statutom donosi upravno vijeće
3. izrađuje prijedlog programskog ugovora
4. predlaže financijski plan znanstvenog instituta
5. upravlja izvršenjem financijskog plana znanstvenog instituta u skladu s ovim Zakonom, statutom i odredbama programskog ugovora
6. upravlja imovinom znanstvenog instituta uz suglasnost upravnog vijeća
7. obavlja druge poslove utvrđene zakonom, statutom i drugim općim aktima znanstvenog instituta.

(3) Ravnatelj je obvezan podnijeti upravnom vijeću i znanstvenom vijeću godišnje izvješće o provedbi strategije razvoja znanstvenog instituta, izvješće o poslovanju i provedbi programskog ugovora i druga izvješća utvrđena statutom znanstvenog instituta.

(4) Ravnatelj može sazvati sjednicu znanstvenog vijeća s ciljem raspravljanja pitanja od značaja za rad znanstvenog instituta.

(5) Ravnatelju u radu pomažu pomoćnici ravnatelja. Ravnatelj može imati najviše tri pomoćnika ravnatelja. Pomoćnike ravnatelja imenuje i razrješava upravno vijeće na prijedlog ravnatelja.

(6) Na pitanja imenovanja i razrješenja pomoćnika ravnatelja iz stavka 5. ovog članka primjenjuju se odredbe o imenovanju i razrješenju ravnatelja iz članka 36. ovog Zakona.

***Imenovanje i razrješenje ravnatelja znanstvenog instituta***

## **Članak 36.**

(1) Ravnatelja javnog znanstvenog instituta imenuje upravno vijeće na temelju javnog natječaja iz reda viših znanstvenih suradnika, znanstvenih savjetnika i znanstvenih savjetnika u trajnom izboru.

(2) Ravnatelj javnog znanstvenog instituta zasniva radni odnos u punom radnom vremenu.

(3) Postupak i uvjeti za imenovanje ravnatelja uređuju se statutom znanstvenog instituta. Ako u postupku izbora ravnatelj ne bude imenovan, izbori će se ponoviti.

(4) Mandat ravnatelja javnog znanstvenog instituta traje četiri godine i može se ponoviti.

(5) Ravnatelju prestaje mandat prije vremena na koje je izabran:

1. ostvarivanjem prava na mirovinu
2. prestankom ugovora o radu u punom radnom vremenu
3. prelaskom na drugu dužnost
4. zasnivanjem radnog odnosa s drugom pravnom osobom.

(6) Upravno vijeće može razriješiti ravnatelja prije vremena na koje je imenovan:

1. ako zatraži razrješenje
2. ako nastupe razlozi koji prema zakonu, statutu znanstvenog instituta ili propisima o radu dovode do prestanka radnog odnosa
3. ako ne postupa prema zakonu, statutu znanstvenog instituta i drugim općim aktima ili ne izvršava odluke upravnog vijeća i znanstvenog vijeća
4. ako nesavjesnim ili nepravilnim radom prouzroči znanstvenom institutu veću štetu ili ako zanemaruje ili nesavjesno obavlja svoje dužnosti.

(7) Ako ravnatelj javnog znanstvenog instituta nije imenovan u postupku imenovanja ili ako ravnatelju prestane mandat, odnosno ako je razriješen dužnosti prije vremena na koje je imenovan, do imenovanja ravnatelja u postupku pokrenutom javnim natječajem upravno vijeće imenuje vršitelja dužnosti ravnatelja iz reda viših znanstvenih suradnika, znanstvenih savjetnika i znanstvenih savjetnika u trajnom izboru najdulje do godinu dana.

**TREĆI DIO**

**RADNA MJESTA NASTAVNIKA, ZNANSTVENIKA I SURADNIKA**

***Radna mjesta nastavnika, znanstvenika i suradnika***

## **Članak 37.**

(1) Nastavnici na sveučilištu zapošljavaju se na znanstveno-nastavna i umjetničko-nastavna radna mjesta. Iznimno, nastavnici na sveučilištu zapošljavaju se na nastavna radna mjesta kada se na sveučilištu izvode kolegiji koji ne zahtijevaju znanstveni pristup, za potrebe korepeticije i druge suradnje u obrazovnom procesu ili kada se na sveučilištu izvodi stručni studij.

(2) Nastavnici na veleučilištu zapošljavaju se na nastavna radna mjesta. Nastavu na veleučilištu mogu izvoditi i nastavnici izabrani na znanstveno-nastavna radna mjesta.

(3) Znanstvenici na znanstvenim institutima zapošljavaju se na znanstvena radna mjesta.

(4) Suradnici na visokom učilištu i znanstvenom institutu zapošljavaju se na suradnička radna mjesta.

(5) Stručna radna mjesta ustrojavaju se na visokim učilištima i znanstvenim institutima. Na stručna radna mjesta zapošljavaju se osobe radi provođenja znanstvenih i stručnih projekata te održavanja nastave koja ne zahtijeva znanstveni pristup.

(6) Ustroj radnih mjesta nastavnika, znanstvenika, suradnika i drugih zaposlenika uređuje se općim aktom visokog učilišta, odnosno znanstvenog instituta.

***Hijerarhija radnih mjesta nastavnika, znanstvenika i suradnika***

## **Članak 38.**

(1) Znanstveno-nastavna, odnosno umjetničko-nastavna radna mjesta od najnižeg prema višemu su docent (doc. dr. sc. / doc. dr. art. / doc. art.), izvanredni profesor (izv. prof. dr. sc. / izv. prof. dr. art. / izv. prof. art.), redoviti profesor i redoviti profesor u trajnom izboru (prof. dr. sc. / prof. dr. art. / prof. art.).

(2) Znanstvena radna mjesta od najnižeg prema višemu su znanstveni suradnik, viši znanstveni suradnik, znanstveni savjetnik i znanstveni savjetnik u trajnom izboru.

(3) Nastavna radna mjesta grupiraju se u tri skupine. Nastavna radna mjesta po skupinama od najnižeg prema višemu su predavač (pred.), viši predavač (v. pred.), profesor stručnog studija i profesor stručnog studija u trajnom izboru (prof. struč. stud.), zatim lektor, viši lektor i lektor savjetnik te umjetnički suradnik, viši umjetnički suradnik i umjetnički savjetnik.

(4) Nastavna radna mjesta na umjetničkim akademijama, odnosno umjetničkim odjelima sveučilišta grupiraju se u dvije skupine. Nastavna radna mjesta po skupinama od najnižeg prema višemu su korepetitor, viši korepetitor i korepetitor savjetnik te umjetnički suradnik, viši umjetnički suradnik i umjetnički savjetnik.

(5) Suradnička radna mjesta od najnižeg prema višemu su asistent i viši asistent.

(6) Stručna radna mjesta od najnižeg prema višemu su stručni suradnik, viši stručni suradnik i stručni savjetnik.

(7) Kratice naziva znanstveno-nastavnih i umjetničko-nastavnih radnih mjesta pišu se ispred imena i prezimena osobe koja je zaposlena na navedenom radnome mjestu. Kratice naziva nastavnih radnih mjesta pišu se iza imena i prezimena osobe koja je zaposlena na navedenom radnome mjestu.

***Kriteriji za izbor na radno mjesto***

## **Članak 39.**

(1) Na znanstveno-nastavno, umjetničko-nastavno, znanstveno i nastavno radno mjesto na sveučilištu i znanstvenom institutu može se zaposliti osoba koja ima odgovarajući stupanj obrazovanja u znanstvenom, odnosno umjetničkom području i polju, koja ispunjava Nacionalne kriterije za izbor na znanstveno-nastavno, umjetničko-nastavno, znanstveno i nastavno radno mjesto na sveučilištu i znanstvenom institutu (u daljnjem tekstu: Nacionalni sveučilišni, znanstveni i umjetnički kriteriji) te dodatne kriterije utvrđene općim aktom visokog učilišta i znanstvenog instituta (u daljnjem tekstu: dodatni kriteriji).

(2) Na nastavno radno mjesto na veleučilištu može se zaposliti osoba koja ima odgovarajući stupanj obrazovanja u znanstvenom, odnosno umjetničkom području i polju, koja ispunjava Nacionalne kriterije za izbor na nastavno radno mjesto na veleučilištu (u daljnjem tekstu: Nacionalni veleučilišni kriteriji) te dodatne kriterije utvrđene općim aktom veleučilišta.

(3) Uz kriterije propisane u stavku 1. ovoga članka, na znanstveno-nastavno, umjetničko-nastavno i znanstveno radno mjesto može se zaposliti osoba koja je stekla akademski stupanj doktora znanosti, odnosno doktora umjetnosti u znanstvenom, odnosno umjetničkom području i polju i koja je upisana u Upisnik znanstvenika i umjetnika. Iznimno, na umjetničko-nastavno radno mjesto može se, u skladu s kriterijima koje općim aktom propiše umjetnička akademija, fakultet odnosno sveučilište s umjetničkom sastavnicom, zaposliti osoba koja nije stekla akademski stupanj doktora umjetnosti.

(4) Na sveučilištu, odnosno znanstvenom institutu se na nastavno radno mjesto, suradničko radno mjesto asistenta i stručno radno mjesto može zaposliti osoba koja je završila sveučilišni diplomski studij u znanstvenom, odnosno umjetničkom području i polju. Iznimno, na sveučilištu se na nastavno radno mjesto može, u skladu s kriterijima koje općim aktom propiše sveučilište, zaposliti osoba koja je završila stručni diplomski studij u znanstvenom području i polju.

(5) Na veleučilištu se na nastavno radno mjesto predavača, odnosno višeg predavača, na suradničko radno mjesto i stručno radno mjesto može zaposliti osoba koja je završila sveučilišni ili stručni diplomski studij u znanstvenom području i polju. Na nastavno radno mjesto profesora stručnog studija, odnosno profesora stručnog studija u trajnom izboru može se zaposliti osoba koja stekla akademski stupanj doktora znanosti u znanstvenom, odnosno umjetničkom području i polju.

(6) Na suradničko radno mjesto asistenta bira se osoba iz redova posebno uspješnih studenata. Iznimno na suradničko radno mjesto asistenta u umjetničkom području bira se osoba koja je ostvarila posebne rezultate na umjetničkom području. Kriterije odabira na suradničko radno mjesto asistenta utvrđuje visoko učilište, odnosno znanstveni institut općim aktom.

(7) Na suradničko radno mjesto višeg asistenta može se zaposliti osoba koja je stekla akademski stupanj doktora znanosti, odnosno doktora umjetnosti u znanstvenom, odnosno umjetničkom području i polju. Iznimno, na suradničko radno mjesto višeg asistenta u umjetničkom području može se zaposliti osoba koja nije stekla akademski stupanj doktora umjetnosti prema kriterijima koje utvrđuje visoko učilište.

(8) Nacionalne sveučilišne, znanstvene i umjetničke kriterije za pojedina znanstvena, odnosno umjetnička područja ili polja, na prijedlog Rektorskog zbora i nadležnoga matičnog odbora donosi Nacionalno vijeće. Nacionalne veleučilišne kriterije donosi Zbor veleučilišta.

(9) Nacionalni sveučilišni, znanstveni i umjetnički kriteriji i Nacionalni veleučilišni kriteriji objavljuju se u Narodnim novinama. Dodatni kriteriji objavljuju se na mrežnim stranicama visokog učilišta, odnosno znanstvenog instituta na hrvatskom i engleskom jeziku.

***Izbor nastavnika, znanstvenika i suradnika na slobodno radno mjesto***

## **Članak 40.**

(1) Na slobodno radno mjesto na javnom visokom učilištu i javnom znanstvenom institutu nastavnik, znanstvenik i suradnik zapošljava se u postupku pokrenutom javnim natječajem.

(2) Odluku o raspisivanju javnog natječaja iz stavka 1. ovoga članka donosi senat, fakultetsko ili akademijsko vijeće, vijeće veleučilišta, odnosno znanstveno vijeće. Sastavni dio odluke o raspisivanju javnoga natječaja čini odluka o imenovanju stručnog povjerenstva.

(3) Stručno povjerenstvo sastoji se od najmanje tri člana zaposlena na radnome mjestu više ili iste hijerarhijske razine u odnosu na radno mjesto za koje se provodi izbor, u istom znanstvenom, odnosno umjetničkom području i polju. Najmanje jedan član stručnog povjerenstva mora biti zaposlen na visokom učilištu ili znanstvenom institutu različitom od onoga za koje se provodi izbor.

(4) Javni natječaj za izbor nastavnika, znanstvenika i suradnika na slobodno radno mjesto objavljuje se u Narodnim novinama i na mrežnim stranicama visokog učilišta, odnosno znanstvenoga instituta na hrvatskom jeziku te na službenom internetskom portalu za radna mjesta Europskog istraživačkog prostora na engleskom jeziku. Rok za prijavu na javni natječaj ne smije biti kraći od 30 dana od dana raspisivanja natječaja u Narodnim novinama.

(5) Prijave na natječaj i dokazi o ispunjavanju kriterija podnose se u elektroničkom obliku.

(6) Stručno povjerenstvo ocjenjuje ispunjavaju li kandidati prijavljeni na natječaj zakonske kriterije, Nacionalne sveučilišne, znanstvene i umjetničke kriterije, odnosno Nacionalne veleučilišne kriterije i dodatne kriterije te predlaže najboljeg kandidata.

(7) Stručno povjerenstvo mišljenjem u pisanom obliku predlaže senatu, fakultetskom ili akademijskom vijeću, vijeću veleučilišta, odnosno znanstvenom vijeću najboljeg kandidata, koje sadrži ocjenu svih prijavljenih kandidata s obrazloženjem, najkasnije u roku 30 dana od dana isteka roka za prijavu na natječaj.

(8) Senat, fakultetsko ili akademijsko vijeće, vijeće veleučilišta, odnosno znanstveno vijeće donosi odluku o usvajanju ili odbijanju mišljenja stručnog povjerenstva u roku 30 dana od dana zaprimanja ovoga mišljenja.

(9) Sveučilište, fakultet, umjetnička akademija, odnosno znanstveni institut dostavlja odluku kojom se usvaja mišljenje stručnog povjerenstva nadležnome matičnom odboru, a veleučilište nadležnome matičnom povjerenstvu u roku osam dana od dana usvajanja mišljenja, osim u slučaju izbora na suradničko radno mjesto.

(10) Nadležni matični odbor, odnosno nadležno matično povjerenstvo odlukom utvrđuje ispunjava li predloženi kandidat Nacionalne sveučilišne, znanstvene i umjetničke kriterije, odnosno Nacionalne veleučilišne kriterije, najkasnije u roku 60 dana od dostave odluke.

(11) Ako nadležni matični odbor, odnosno nadležno matično povjerenstvo ne donese odluku iz stavka 10. ovoga članka u propisanom roku, smatra se da kandidat ispunjava Nacionalne sveučilišne, znanstvene i umjetničke kriterije, odnosno Nacionalne veleučilišne kriterije.

(12) Nakon dostave odluke iz stavka 10., odnosno nastupom pretpostavke iz stavka 11. ovoga članka, visoko učilište, odnosno znanstveni institut s izabranim kandidatom sklapa ugovor o radu. U slučaju izbora suradnika na slobodno radno mjesto nakon donošenja odluke o usvajanju mišljenja stručnog povjerenstva visoko učilište, odnosno znanstveni institut s izabranim kandidatom sklapa ugovor o radu.

(13) S osobama izabranima na radna mjesta nastavnika i znanstvenika zaključuje se ugovor o radu na neodređeno vrijeme s obvezom provođenja reizbora ili izbora na više radno mjesto.

***Trajanje izbora na radno mjesto nastavnika i znanstvenika***

## **Članak 41.**

(1) Izbor nastavnika, odnosno znanstvenika na radno mjesto provodi se na pet godina.

(2) Nakon proteka roka iz stavka 1. ovoga članka nastavnik, odnosno znanstvenik reizabire se na postojeće radno mjesto ili se izabire na više radno mjesto u skladu s člancima 42. i 43. ovoga Zakona.

(3) Izborom nastavnika, odnosno znanstvenika na radno mjesto redovitog profesora u trajnom izboru, znanstvenog savjetnika u trajnom izboru i profesora stručnog studija u trajnom izboru okončan je postupak napredovanja, odnosno reizbora.

***Reizbor na radno mjesto nastavnika i znanstvenika***

## **Članak 42.**

(1) Postupak reizbora pokreće se protekom roka od pet godina od posljednjeg izbora, odnosno reizbora, a treba biti okončan najkasnije u roku šest mjeseci od dana pokretanja postupka.

(2) Reizbor nastavnika, odnosno znanstvenika provodi se prema postupku koji je propisan za izbor nastavnika, odnosno znanstvenika na više radno mjesto člankom 43. ovoga Zakona.

(3) Nastavnik, odnosno znanstvenik reizabire se na postojeće radno mjesto ako je od posljednje izbora, odnosno reizbora ispunio polovinu Nacionalnih sveučilišnih, znanstvenih i umjetničkih kriterija, odnosno Nacionalnih veleučilišnih kriterija i dodatnih kriterija za izbor na više radno mjesto.

(4) Reizbor nastavnika, odnosno znanstvenika na radno mjesto provodi se na pet godina.

(5) Nastavniku, odnosno znanstveniku koji nije reizabran na postojeće radno prestaje radni odnos po sili zakona.

***Izbor na više radno mjesto nastavnika i znanstvenika***

## **Članak 43.**

(1) Nastavnik, odnosno znanstvenik koji je na radnome mjestu proveo najmanje pet godina može se izabrati na više radno mjesto.

(2) Postupak izbora na više radno mjesto pokreće se odlukom senata, fakultetskog ili akademijskog vijeća, vijeća veleučilišta, odnosno znanstvenog vijeća. Sastavni dio odluke o pokretanju postupka izbora nastavnika, odnosno znanstvenika na više radno mjesto čini odluka o imenovanju stručnog povjerenstva.

(3) Stručno povjerenstvo sastoji se od najmanje tri člana zaposlena na radnome mjestu više ili iste hijerarhijske razine u odnosu na radno mjesto za koje se provodi izbor u istom znanstvenom, odnosno umjetničkom području i polju. Najmanje jedan član stručnog povjerenstva mora biti zaposlen na visokom učilištu ili znanstvenom institutu različitom od onoga na kojem se provodi izbor.

(4) Nastavnik, odnosno znanstvenik obvezan je dostaviti dokaze o ispunjavanju kriterija za izbor na više radno mjesto u elektroničkom obliku, najkasnije u roku 15 dana od pokretanja postupka izbora. U postupku izbora na više radno mjesto nastavnik, odnosno znanstvenik dostavlja dokaze o postignućima ostvarenim nakon posljednjeg izbora, odnosno reizbora na radno mjesto kojima ispunjavanja Nacionalne sveučilišne, znanstvene i umjetničke kriterije, odnosno Nacionalne veleučilišne kriterije i dodatne kriterije.

(5) Stručno povjerenstvo ocjenjuje ispunjava li nastavnik, odnosno znanstvenik zakonske kriterije, Nacionalne sveučilišne, znanstvene i umjetničke kriterije, odnosno Nacionalne veleučilišne kriterije i dodatne kriterije.

(6) Stručno povjerenstvo podnosi senatu, fakultetskom ili akademijskom vijeću, vijeću veleučilišta, odnosno znanstvenom vijeću mišljenje u pisanom obliku o ispunjavanju kriterija za izbor na više radno mjesto najkasnije u roku 30 dana od dana zaprimanja dokaza o ispunjavanju kriterija.

(7) Senat, fakultetsko ili akademijsko vijeće, vijeće veleučilišta, odnosno znanstveno vijeće donosi odluku o usvajanju ili odbijanju mišljenja stručnog povjerenstva u roku 30 dana od dana zaprimanja ovoga mišljenja.

(8) Sveučilište, fakultet, umjetnička akademija, odnosno znanstveni institut dostavlja odluku kojom se utvrđuje kako nastavnik, odnosno znanstvenik ispunjava kriterije za izbor na više radno mjesto nadležnome matičnom odboru, a veleučilište nadležnome matičnom povjerenstvu u roku osam dana od dana usvajanja mišljenja.

(9) Nadležni matični odbor, odnosno nadležno matično povjerenstvo odlukom utvrđuje ispunjava li nastavnik, odnosno znanstvenik Nacionalne sveučilišne, znanstvene i umjetničke kriterije, odnosno Nacionalne veleučilišne kriterije, najkasnije u roku 60 dana od dostave odluke.

(10) Ako nadležni matični odbor, odnosno nadležno matično povjerenstvo ne donese odluku iz stavka 9. ovoga članka u propisanom roku, smatra se da kandidat ispunjava Nacionalne sveučilišne, znanstvene i umjetničke kriterije, odnosno Nacionalne veleučilišne kriterije.

(11) Nakon dostave odluke iz stavka 9., odnosno nastupom pretpostavke iz stavka 10. ovoga članka visoko učilište, odnosno znanstveni institut s izabranim kandidatom sklapa aneks ugovora o radu.

***Suradnici***

## **Članak 44.**

(1) Asistent se zapošljava na temelju ugovora o radu na određeno vrijeme u trajanju najdulje šest godina.

(2) Viši asistent se zapošljava na temelju ugovora o radu na određeno vrijeme u trajanju od najdulje četiri godine.

(3) Asistent ima pravo i obvezu:

1. upisati i pohađati doktorski studij na teret visokog učilišta, odnosno znanstvenog instituta
2. sudjelovati u izvođenju nastave, obavljanju znanstvene, odnosno umjetničke djelatnosti,
3. sudjelovati na znanstvenim skupovima i konferencijama
4. sudjelovati u projektnim i drugim aktivnostima visokog učilišta, odnosno znanstvenog instituta
5. podnositi institucijskom mentoru izvješće o radu najmanje jednom godišnje
6. na vlastiti zahtjev jednom promijeniti mentora u skladu s kadrovskim mogućnostima visokog učilišta, odnosno znanstvenog instituta
7. obavljati druge poslove po nalogu mentora i čelnika visokog učilišta, odnosno znanstvenog instituta.

(4) Asistent u umjetničkom području i asistent na veleučilištu nije obvezan upisati i pohađati doktorski studij.

(5) Na prava i obveze višeg asistenta na odgovarajući način primjenjuju se odredbe stavka 3. ovoga članka.

***Ocjena rada suradnika***

## **Članak 45.**

(1) Osobi izabranoj na suradničko radno mjesto asistenta imenuje se mentor iz reda nastavnika, odnosno znanstvenika, u skladu s postupkom utvrđenim općim aktom visokog učilišta, odnosno znanstvenog instituta.

(2) Visoko učilište, odnosno znanstveni institut ocjenjuje rad suradnika najmanje jednom godišnje, u skladu s postupkom utvrđenim općim aktom visokog učilišta, odnosno znanstvenog instituta.

(3) O ocjeni suradnika odlučuje se rješenjem. Protiv ovoga rješenja nije dopuštena žalba, ali može se pokrenuti upravni spor pred nadležnim upravnim sudom.

(4) Suradniku koji je negativno ocijenjen dvije godine uzastopno danom izvršnosti rješenja prestaje radni odnos po sili zakona.

***Slobodna studijska godina***

## **Članak 46.**

(1) Senat, odnosno fakultetsko ili akademijsko vijeće, u skladu s općim aktom visokog učilišta može odlukom odobriti osobi izabranoj na znanstveno-nastavno odnosno umjetničko-nastavno radno mjesto plaćenu slobodnu studijsku godinu (*sabbatical*) radi znanstvenog ili umjetničkog rada.

(2) Visoko učilište obvezno je u tom razdoblju organizirati redovito obavljanje nastave i drugih obveza nastavnika kojemu je odobrena plaćena slobodna studijska godina.

***Prava nastavnika i znanstvenika imenovanih na rukovodeće dužnosti***

## **Članak 47.**

(1) Nastavniku, odnosno znanstveniku jamči se povratak na radno mjesto nakon isteka mandata u slučaju izbora ili imenovanja na rukovodeću dužnost na sveučilištu ili u sustavu visokog obrazovanja i znanstvene djelatnosti te javnu dužnost u smislu propisa kojim se uređuje sprječavanje sukoba interesa, i to u roku 30 dana od dana prestanka obavljanja rukovodeće ili javne dužnosti.

(2) Za vrijeme obavljanja rukovodeće ili javne dužnosti visoko učilište, odnosno znanstveni institut može na temelju ugovora o radu na određeno vrijeme zaposliti zaposlenika koji zamjenjuje zaposlenika iz stavka 1. ovoga članka.

***Mirovanje rokova i produljenje ugovora o radu***

## **Članak 48.**

(1) Na zahtjev nastavnika, znanstvenika i suradnika rokovi za izbor i reizbor na radno mjesto ne teku za vrijeme trajanja rodiljnog i roditeljskog dopusta, privremenih nesposobnosti za rad duljih od tri mjeseca, obavljanja rukovodeće dužnosti na visokom učilištu ili u sustavu visokog obrazovanja i znanstvene djelatnosti, odnosno javne dužnosti u smislu propisa kojim se uređuje sprječavanje sukoba interesa te u drugim opravdanim slučajevima propisanim zakonom, kolektivnim ugovorom ili općim aktom visokog učilišta, odnosno znanstvenog instituta.

(2) Na zahtjev suradnika ugovor o radu na određeno vrijeme produljit će se za onoliko vremena koliko je trajao rodiljni i roditeljski dopust, privremena nesposobnost za rad, obavljanje rukovodeće, odnosno javne dužnosti ili drugi opravdani slučaj propisan zakonom, kolektivnim ugovorom ili općim aktom visokog učilišta, odnosno znanstvenog instituta.

***Rad zaposlenika izvan javnoga visokog učilišta, odnosno javnoga znanstvenog instituta***

## **Članak 49.**

(1) U skladu sa zakonom koji uređuje radne odnose nastavnik, znanstvenik i suradnik zaposlen na javnom visokom učilištu, odnosno javnom znanstvenom institutu može obavljati poslove koji su predmet djelatnosti ili su vezani uz predmet djelatnosti visokog učilišta, odnosno znanstvenog instituta izvan visokog učilišta, odnosno znanstvenog instituta na kojemu je zaposlen, samo uz odobrenje čelnika visokog učilišta, odnosno znanstvenog instituta.

(2) Postupak izdavanja suglasnosti za rad zaposlenika izvan javnog visokog učilišta odnosno javnog znanstvenog instituta uređuje se općim aktom javnog visokog učilišta, odnosno javnog znanstvenog instituta.

***Lektori stranih jezika i lektori hrvatskog jezika***

## **Članak 50.**

(1) Za potrebe izvođenja sveučilišnog studija jezika i književnosti na visokom učilištu može se zaposliti lektor hrvatskog i stranog jezika. Kriterije za izbor na radno mjesto lektora hrvatskog i stranog jezika utvrđuje visoko učilište općim aktom.

(2) Na visokom učilištu u inozemstvu može se zaposliti lektor hrvatskog jezika i književnosti na osnovi ugovora o radu na određeno vrijeme sklopljenog s visokim učilištem u Republici Hrvatskoj ili Ministarstvom. Kriterije za izbor na radno mjesto lektora hrvatskog jezika i književnosti na visokom učilištu u inozemstvu ministar uređuje pravilnikom.

(3) Osobi zaposlenoj na radnome mjestu iz stavka 2. ovoga članka koja je bila zaposlena u Republici Hrvatskoj na neodređeno vrijeme, jamči se povratak na radno mjesto u roku 30 dana od dana prestanka ugovora o radu na visokom učilištu u inozemstvu.

***Prestanak ugovora o radu nastavnika i znanstvenika***

## **Članak 51.**

(1) Na javnom visokom učilištu nastavniku prestaje ugovor o radu radi odlaska u mirovinu istekom akademske godine u kojoj je nastavnik stekao uvjete za prestanak ugovora o radu u skladu sa zakonom koji uređuje radne odnose. Na javnom znanstvenom institutu znanstveniku prestaje ugovor o radu radi odlaska u mirovinu istekom kalendarske godine u kojoj je znanstvenik stekao uvjete za prestanak ugovora o radu u skladu sa zakonom koji uređuje radne odnose.

(2) Iznimno od stavka 1. ovoga članka javno visoko učilište, odnosno javni znanstveni institut može s redovitim profesorom u trajnom izboru, znanstvenim savjetnikom u trajnom izboru i profesorom stručnog studija u trajnom izboru sklopiti ugovor o radu na teret vlastitih sredstava.

***Zamjena privremeno nenazočnog zaposlenika***

## **Članak 52.**

(1) U slučaju privremene nenazočnosti nastavnika, znanstvenika ili suradnika visoko učilište, odnosno znanstveni institut može sklopiti ugovor o radu na određeno vrijeme, bez provedbe javnoga natječaja, s osobom koja zamjenjuje privremeno nenazočnog zaposlenika najdulje na šest mjeseci.

(2) Stručno povjerenstvo koje se sastoji od najmanje tri člana zaposlena na radnome mjestu više ili iste hijerarhijske razine u odnosu na radno mjesto na koje se zapošljava osoba koja zamjenjuje privremeno nenazočnog zaposlenika, u istom znanstvenom odnosno umjetničkom području i polju, mišljenjem u pisanom obliku utvrđuje ispunjavanja li kandidat kriterije za predmetno radno mjesto.

(3) Senat, fakultetsko ili akademijsko vijeće, vijeće veleučilišta, odnosno znanstveno vijeće donosi odluku o usvajanju ili odbijanju mišljenja stručnog povjerenstva.

(4) Obveza upisa i pohađanja doktorskog studija ne odnosi se na zaposlenika koji zamjenjuje privremeno nenazočnog suradnika.

***Naslovni nastavnik, naslovni znanstvenik i naslovni suradnik***

## **Članak 53.**

(1) Visoko učilište, odnosno znanstveni institut može angažirati naslovnog nastavnika, odnosno naslovnog znanstvenika i naslovnog suradnika.

(2) Naslovni nastavnik, odnosno naslovni znanstvenik i naslovni suradnik je osoba koja nije u radnom odnosu s visokim učilištem, odnosno znanstvenim institutom, ali ispunjava kriterije za izbor na znanstveno-nastavno, umjetničko-nastavno, znanstveno, nastavno radno mjesto i suradničko radno mjesto.

(3) Naslovni nastavnik, odnosno naslovni znanstvenik i naslovni suradnik bira se u skladu s odredbama članaka 40. i 43. ovoga Zakona, pri čemu se za izbor naslovnog nastavnika, odnosno naslovnog znanstvenika naslovnog suradnika ne raspisuje javni natječaj.

(4) Osoba izabrana u naslovnog nastavnika može dodati riječ '*naslovni*' kraticama iz članka 38. ovoga Zakona.

***Počasni naslov nastavnika, odnosno znanstvenika***

## **Članak 54.**

(1) Sveučilište, fakultet, umjetnička akademija i znanstveni instituti istaknutim umirovljenim nastavnicima i znanstvenicima mogu dodijeliti počasni naslov profesor emeritus, odnosno znanstvenik emeritus.

(2) Profesor emeritus, odnosno znanstvenik emeritus može u skladu s potrebama sveučilišta, fakulteta, umjetničke akademije i znanstvenog instituta sudjelovati u izvođenju nastave na doktorskom studiju, odnosno u obavljanju znanstvene ili umjetničke djelatnosti.

(3) Postupak imenovanja i prava profesora emeritusa, odnosno znanstvenika emeritusa uređuje se statutom sveučilišta, fakulteta, umjetničke akademije, odnosno znanstvenog instituta.

***Etička odgovornost*** ***nastavnika, znanstvenika i suradnika***

## **Članak 55.**

(1) Visoko učilište, odnosno znanstveni institut osniva etičko povjerenstvo radi promicanja i zaštite etičkih načela u nastavnoj, znanstvenoj, odnosno umjetničkoj djelatnosti, stručnom radu, međusobnim odnosima i javnom istupanju nastavnika, znanstvenika, suradnika i drugih zaposlenika.

(2) Etički kodeks donosi senat, fakultetsko vijeće, akademijsko vijeće, vijeće veleučilišta, odnosno znanstveno vijeće. Etičkim kodeksom utvrđuju se etička djela te postupak sprječavanja i sankcioniranja neetičkog postupanja.

(3) Odluka etičkog povjerenstva o kršenju etičkog kodeksa dostavlja se čelniku visokog učilišta, odnosno znanstvenog instituta koji je dužan postupiti u skladu s pravilnikom o stegovnoj odgovornosti.

(4) Nacionalno vijeće donosi smjernice kojim utvrđuje minimalna etička načela. Minimalna etička načela čine sastavni dio etičkog kodeksa visokog učilišta, odnosno znanstvenog instituta.

***Stegovna odgovornost***

## **Članak 56.**

(1) Zaposlenik visokog učilišta, odnosno znanstvenog instituta stegovno odgovara za povrede svojih radnih obveza te za narušavanje ugleda visokog učilišta, odnosno znanstvenog instituta.

(2) Visoko učilište, odnosno znanstveni institut osniva stegovno povjerenstvo.

(3) Senat, fakultetsko vijeće, akademijsko vijeće, vijeće veleučilišta, odnosno upravno vijeće znanstvenog instituta donosi pravilnik o stegovnoj odgovornosti kojim se utvrđuje sastav stegovnog povjerenstva, stegovna djela, stegovne sankcije i stegovni postupak.

(4) Stegovna odgovornost utvrđena u stegovnom postupku za posljedicu može imati redoviti ili izvanredni otkaz ugovora o radu.

(5) Zaposlenik visokog učilišta, odnosno znanstvenog instituta može stegovno odgovarati samo za djelo koje je u vrijeme počinjenja prema pravilniku o stegovnoj odgovornosti bilo propisano kao stegovno djelo i za koje je bila propisana stegovna sankcija.

**ČETVRTI DIO**

**VISOKO OBRAZOVANJE**

**Glava I.**

**Studiji**

***Vrste studija***

## **Članak 57.**

(1) Na visokim učilištima ustrojavaju se i izvode sveučilišni i stručni studiji.

(2) Sveučilišni studij osposobljava studente za obavljanje poslova u znanosti, umjetnosti i visokom obrazovanju, u poslovnom svijetu, javnom sektoru i društvu općenito te za razvoj i primjenu znanstvenih, umjetničkih i stručnih dostignuća.

(3) Stručni studij osposobljava studente za obavljanje stručnih poslova u poslovnom svijetu, javnom sektoru i društvu općenito.

(4) Sveučilišni studiji ustrojavaju se i izvode na sveučilištu te obuhvaćaju sveučilišni prijediplomski studiji, sveučilišni diplomski studiji, sveučilišni integrirani studiji, sveučilišni specijalistički studiji i doktorski studij.

(5) Stručni studiji ustrojavaju se i izvode na veleučilištima i sveučilištima te obuhvaćaju stručni kratki studij, stručni prijediplomski studij i stručni diplomski studij.

(6) Visoka učilišta mogu ustrojiti programe stručnog usavršavanja za potrebe cjeloživotnog učenja kojima se stječu kompetencije usklađene sa standardom zanimanja ili skupom kompetencija i standardom kvalifikacije ili skupom ishoda učenja iz Registra Hrvatskog kvalifikacijskog okvira te razlikovne obveze studenata za potrebe promjene studija i/ili upisa na studij, dovršetka ranije započetog studija i priznavanja kompetencija stečenih izvan studija, a koje su uvjet za upis na studij. Program stručnog usavršavanja za potrebe cjeloživotnog učenja ne smatra se studijem, a može se financirati putem vaučera u svrhu pristupa tržištu rada.

(7) Završni rad na svim razinama sveučilišnog i stručnog studija pohranjuju se u nacionalni repozitorij, odnosno repozitorij visokog učilišta u roku 30 dana od dana obrane završnog rada.

***Prijediplomski studij***

## **Članak 58.**

(1) Sveučilišni, odnosno stručni prijediplomski studij osposobljava studenta za zapošljavanje na određenim stručnim poslovima te ih priprema za nastavak studija na diplomskoj razini.

(2) Sveučilišni, odnosno stručni prijediplomski studij traje tri godine i njegovim se završetkom stječe najmanje 180 ECTS bodova ili traje četiri godine i njegovim se završetkom stječe najmanje 240 ECTS bodova.

(3) Sveučilišni, odnosno stručni prijediplomski studij može upisati osoba koja je završila odgovarajući program srednjoškolskog obrazovanja u trajanju od najmanje četiri godine i položila državnu maturu. Stručni prijediplomski studij može upisati osoba koja je završila odgovarajući stručni kratki studij. Uvjete upisa na sveučilišni, odnosno stručni prijediplomski studij utvrđuje visoko učilište.

(4) Iznimno, u umjetničkom području, pod uvjetima koji su utvrđeni statutom visokog učilišta, sveučilišni, odnosno stručni prijediplomski studij može upisati osoba i bez prethodno završenog odgovarajućeg srednjoškolskog obrazovanja, ako je riječ o iznimno darovitoj osobi za koju je vrednovanjem utvrđeno da će bez prethodnog školovanja uspješno završiti studij. Postupak upisa temelji se na priznavanju neformalnog i informalnog učenja.

(5) Sveučilišni, odnosno stručni prijediplomski studij završava polaganjem ispita, izvršenjem drugih studijskih obveza te izradom i obranom završnog rada ili polaganjem završnog ispita.

***Diplomski studij***

## **Članak 59.**

(1) Sveučilišni, odnosno stručni diplomski studij osposobljava studenta za zapošljavanje na određenim poslovima koji zahtijevaju specijalistička znanja, vještine i kompetencije, pri čemu sveučilišni diplomski studij priprema studenta i za nastavak studija na poslijediplomskoj razini.

(2) Sveučilišni, odnosno stručni diplomski studij koji student upisuje nakon trogodišnjeg, odnosno četverogodišnjeg sveučilišnog, odnosno stručnog prijediplomskog studija, traje dvije godine te se njegovim završetkom stječe najmanje 120 ECTS bodova. Sveučilišni, odnosno stručni diplomski studij koji student upisuje nakon četverogodišnjeg sveučilišnog, odnosno stručnog prijediplomskog studija traje jednu godinu i njegovim se završetkom stječe najmanje 60 ECTS bodova.

(3) Sveučilišni diplomski studij može upisati osoba koja je završila odgovarajući sveučilišni prijediplomski studij odnosno integrirani studij. Stručni diplomski studij može upisati osoba koja je završila odgovarajući stručni ili sveučilišni prijediplomski studij. Iznimno, sveučilišni diplomski studij može upisati i osoba koja je završila odgovarajući stručni prijediplomski studij u skladu s općim aktom visokog učilišta koje provodi taj studij te uz polaganje razlikovnih ispita koje određuje visoko učilište. Uvjete upisa na sveučilišni, odnosno stručni diplomski studij utvrđuje visoko učilište.

(4) Sveučilišni, odnosno stručni diplomski studij završava polaganjem ispita, izvršenjem drugih studijskih obveza te izradom i obranom diplomskog rada ili polaganjem diplomskog ispita.

***Integrirani studij***

## **Članak 60.**

(1) Sveučilišni integrirani prijediplomski i diplomski studij osposobljava studenta za zapošljavanje na određenim poslovima koji zahtijevaju specijalistička znanja, vještine i kompetencije te ga priprema za nastavak studija na poslijediplomskoj razini.

(2) Sveučilišni integrirani prijediplomski i diplomski studij traje pet godina i njegovim se završetkom stječe najmanje 300 ECTS bodova ili traje šest godina i njegovim se završetkom stječe najmanje 360 ECTS bodova.

(3) Sveučilišni integrirani prijediplomski i diplomski studij može se ustrojiti na temelju odobrenja Agencije izdanog u skladu s propisima kojima se uređuje osiguravanje kvalitete u znanosti i visokom obrazovanju.

(4) Sveučilišni integrirani prijediplomski i diplomski studij može upisati osoba koja je završila odgovarajući program srednjoškolskog obrazovanja u trajanju od najmanje četiri godine i položila državnu maturu. Uvjete upisa na sveučilišni integrirani prijediplomski i diplomski studij utvrđuje visoko učilište.

(5) Iznimno, sveučilišni integrirani prijediplomski i diplomski studij u umjetničkom području može upisati osoba i bez prethodno završenog odgovarajućega srednjoškolskog obrazovanja, ako je riječ o iznimno darovitoj osobi za koju je vrednovanjem utvrđeno da će se bez prethodnog školovanja uspješno završiti studij. Postupak upisa temelji se na priznavanju neformalnog i informalnog učenja.

(6) Sveučilišni integrirani prijediplomski i diplomski studij završava polaganjem ispita, izvršenjem drugih studijskih obveza te izradom i obranom diplomskog rada ili polaganjem diplomskog ispita.

***Specijalistički studij***

## **Članak 61.**

(1) Sveučilišni specijalistički studij izvodi se na poslijediplomskoj razini.

(2) Sveučilišni specijalistički studij osposobljava studenta za zapošljavanje na poslovima koji zahtijevaju visoka specijalistička znanja, vještine i kompetencije.

(3) Sveučilišni specijalistički studij traje najmanje jednu godinu, a najviše dvije i njegovim se završetkom steče najmanje 60 ECTS bodova, a najviše 120.

(4) Sveučilišni specijalistički studij može upisati osoba koja je završila odgovarajući sveučilišni diplomski studij ili sveučilišni integrirani prijediplomski i diplomski studij. Iznimno, sveučilišni specijalistički studij može upisati i osoba koja je završila stručni diplomski studij uz polaganje razlikovnih ispita koje određuje visoko učilište i/ili uz najmanje pet godina radnoga staža u području izvođenja studija. Uvjete upisa na sveučilišni specijalistički studij utvrđuje visoko učilište.

(5) Sveučilišni specijalistički studij završava polaganjem ispita, izvršenjem drugih studijskih obveza te izradom i obranom specijalističkog rada ili polaganjem specijalističkog ispita.

***Doktorski studij***

## **Članak 62.**

(1) Doktorski studij izvodi se na poslijediplomskoj razini.

(2) Doktorski studij osposobljava studenta za samostalan znanstveni ili umjetnički rad.

(3) Doktorski studij traje tri godine i njegovim se završetkom stječe 180 ECTS bodova.

(4) Doktorski studij može upisati osoba koja je završila odgovarajući sveučilišni diplomski studij ili sveučilišni integrirani prijediplomski i diplomski studij ili sveučilišni specijalistički studij. Uvjete upisa na doktorski studij utvrđuje visoko učilište.

(5) Doktorski studij završava polaganjem ispita, izvršenjem drugih studijskih obveza te izradom i obranom doktorskog rada, odnosno izradom, izvedbom i prikazivanjem umjetničkog djela.

(6) Postupak prijave, ocjene i obrane doktorskog rada ili izrade, izvedbe i prikazivanja umjetničkog djela uređuje se statutom, odnosno općim aktom sveučilišta.

(7) Nositelj doktorskog studija obvezan je doktorski rad učiniti dostupnim javnosti objavom na mrežnim stranicama najmanje 30 dana prije obrane doktorskog rada. Nositelj doktorskog studija dužan je objaviti doktorski rad u roku 30 dana od dana obrane na nacionalnom repozitoriju odnosno repozitoriju visokog učilišta.

***Kratki studij***

## **Članak 63.**

(1) Stručni kratki studij osposobljava studenta za zapošljavanje na određenim specijaliziranim stručnim poslovima.

(2) Stručni kratki studij traje dvije godine i njegovim se završetkom stječe najmanje 120 ECTS bodova.

(3) Stručni kratki studij može upisati osoba koja je završila odgovarajući program srednjoškolskog obrazovanja. Uvjete upisa na stručni kratki studij utvrđuje visoko učilište.

(4) Stručni kratki studij završava polaganjem ispita i izvršenjem drugih studijskih obveza. U skladu sa studijskim programom stručni kratki studij može završiti izradom ili izradom i obranom završnog rada ili polaganjem završnog ispita.

***Združeni studij***

## **Članak 64.**

(1) Združeni studij je studij koji zajednički izvode najmanje dva domaća ili najmanje jedno domaće i jedno inozemno visoko učilište. Iznimno, združeni doktorski studij mogu zajednički izvoditi najmanje jedno visoko učilište i javni znanstveni institut.

(2) Ustroj, izvedba, završetak, mjesto izvođenja, nositelj i način izdavanja jedinstvene završne isprave združenog studija te nositelj akreditacijskog postupka združenog studija utvrđuje se ugovorom između visokih učilišta, odnosno visokog učilišta i javnog znanstvenog instituta.

(3) Združeni studij akreditira se pred Agencijom ili drugom međunarodnom akreditacijskom agencijom u Europskoj uniji koja je upisana u Europski registar za osiguravanje kvalitete (EQAR). Akreditacijski postupak združenog studija provodi se u skladu s propisima kojima se uređuje osiguravanje kvalitete u visokom obrazovanju i znanosti.

***Upis studija u Upisnik studijskih programa***

## **Članak 65.**

(1) Studij se može započeti izvoditi nakon upisa u Upisnik studijskih programa.

(2) Upis studija u Upisnik studijskih programa provodi se na temelju akreditacijskog odobrenja koje izdaje Agencija, u skladu s odredbama ovoga Zakona i zakona koji uređuje osiguranje kvalitete u visokom obrazovanju. Iznimno, združeni studij koji je akreditiran na drugoj međunarodnoj akreditacijskoj agenciji u Europskoj uniji upisuje se u Upisnik studijskih programa na temelju akreditacijskog odobrenja koji izdaje ta agencija.

(3) Upisnik studijskih programa vodi Ministarstvo. Ministar pravilnikom uređuje ustroj i način vođenja Upisnika studijskih programa te postupak upisa i brisanja iz Upisnika.

***Studijski program***

## **Članak 66.**

(1) Studiji na visokim učilištima organiziraju se i izvode u skladu sa studijskim programom.

(2) Studijskim programom utvrđuje se:

1. stručni ili akademski naziv ili akademski stupanj koji se stječe završetkom studija
2. usklađenost studijskog programa s pripadajućom kvalifikacijom u Registru Hrvatskog kvalifikacijskog okvira ako je ista upisana u Registar Hrvatskog kvalifikacijskog okvira
3. uvjeti upisa na studij, uvjeti upisa u idući semestar, trimestar ili studijsku godinu te uvjeti upisa drugih studijskih obveza
4. popis obveznih i izbornih kolegija s naznakom ECTS opterećenja, oblika izvođenja nastave (predavanja, seminari, vježbe i sl.), sadržaja kolegija, planiranih ishoda učenja i nositelja kolegija
5. predviđeni ishodi učenja koji se stječu završetkom studija
6. broj upisnih mjesta na studiju
7. ustroj i oblik izvođenja nastave
8. način provjere stečenih ishoda učenja za svaki kolegij, odnosno drugu studijsku obvezu i
9. način završetka studija.

(3) Studijski program donosi visoko učilište u postupku koji je propisan ovim Zakonom i propisima kojima se uređuje osiguravanje kvalitete u visokom obrazovanju i znanosti.

***ECTS bodovi***

## **Članak 67.**

(1) Pojedini kolegij, odnosno druga studijska obveza vrednuje se ECTS bodovima koji odražavaju prosječno ukupno utrošen rad koji student mora uložiti kako bi ostvario predviđene ishode učenja kolegija.

(2) Jedan ECTS bod predstavlja 30 sati procijenjenog prosječno utrošenog studentskog rada pri ostvarivanju ishoda učenja.

(3) Kriteriji i uvjeti priznavanja i prijenosa ECTS bodova između različitih studija utvrđuju se općim aktom visokog učilišta.

***Studij u redovitom i izvanrednom statusu***

## **Članak 68.**

(1) Student upisuje studij u redovitom ili izvanrednom statusu.

(2) Student upisan u redovitom statusu upisuje u pravilu 60 ECTS bodova u akademskoj godini u skladu s izvedbenim planom nastave te studira u sklopu pune nastavne satnice.

(3) Student upisan u izvanrednom statusu upisuje u pravilu od 30 do 60 ECTS bodova u akademskoj godini u skladu s izvedbenim planom nastave te studira u sklopu pune ili prilagođene nastavne satnice.

***Upis na studij***

## **Članak 69.**

(1) Visoko učilište utvrđuje postupak upisa na studij tako da jamči ravnopravnost svih pristupnika.

(2) Upis na studij provodi visoko učilište na temelju javnoga natječaja objavljenog na mrežnim stranicama visokog učilišta najkasnije 1. svibnja tekuće godine.

(3) Javni natječaj sadrži broj upisnih mjesta, uvjete upisa, rok za prijavu na natječaj te podatke o postupku upisa i ispravama potrebnim za upis.

***Akademska godina***

## **Članak 70.**

(1) Akademska godina započinje 1. listopada, a završava 30. rujna iduće godine.

(2) Iznimno od stavka 1. ovoga članka, kada je tako utvrđeno izvedbenim planom, nastava može započeti prije početka akademske godine, ali ne ranije od 1. rujna.

***Izvedba studija***

## **Članak 71.**

(1) Studij se izvodi prema izvedbenom planu studija.

(2) Izvedbenim planom studija definiraju se ustroj i način izvođenja studija u punoj i/ili prilagođenoj nastavnoj satnici.

(3) Izvedbeni plan studija donosi visoko učilište prije početka akademske godine.

(4) Izvedbenim planom studija utvrđuju se:

1. popis obveznih i izbornih kolegija s naznačenim nastavnicima i suradnicima
2. oblici nastave
3. jezik izvođenja nastave
4. mjesta izvođenja nastave
5. početak i završetak te satnica izvođenja nastave
6. način polaganja ispita i ostvarivanja studijskih obveza
7. ispitni rokovi
8. popis ispitne literature
9. ostale važne obavijesti o izvođenju nastave.

(5) Izvedbeni plan studija, satnica, raspored polaganja ispitnih rokova i druge informacije nužne za pohađanje nastave i polaganje ispita objavljuju se studentima prije upisa na studij, odnosno upisa u idući semestar, trimestar ili studijsku godinu.

(6) Visoko učilište općim aktom pobliže utvrđuje pravila o ispitima, prigovoru na ocjenu, postupku ponavljanja ispita, sadržaju, obliku i načinu vođenja isprava o ispitima, osiguranju javnosti na ispitima i pravu uvida u ispitne rezultate.

(7) Studij se u cijelosti može izvoditi poučavanjem uz upotrebu računalnih tehnologija i interaktivnih nastavnih materijala kojima se osigurava pristup učenju u posebnim uvjetima, kada su nastavnik i student fizički udaljeni (u daljnjem tekstu: *online* studij). *Online* studij može se izvoditi na temelju odobrenja Agencije, izdanog u skladu s propisima kojima se uređuje osiguravanje kvalitete u visokom obrazovanju i znanosti ako se ishodi učenja studijskog programa mogu ostvariti poučavanjem na daljinu.

(8) Visoko učilište može uspostaviti nastavnu bazu u tijelima državne uprave, jedinici lokalne ili područne (regionalne) samouprave, drugim državnim tijelima ili drugoj pravnoj osobi radi redovitog izvođenja praktičnog dijela nastave. Nastavna baza ustrojava se ugovorom o suradnji koji sadrži:

1. naziv i opis studija koji je predmet suradnje
2. nastavno opterećenje i oblik izvođenja nastave
3. popis zaposlenika koji sudjeluju u izvođenju nastave, s utvrđenim udjelom rada u nastavi
4. način financiranja izvođenja nastave
5. druga pitanja važna za izvedbu nastave.

(9) Odlukom senata, fakultetskog ili akademijskog vijeća, odnosno vijeća veleučilišta uglednom inozemnom profesoru (gostujući profesor) može se povjeriti izvođenje nastave iz određenog kolegija.

***Provjera stečenih ishoda učenja, ispiti i ocjene***

## **Članak 72.**

(1) Ostvareni ishodi učenja studenta provjeravaju se i ocjenjuju tijekom nastave i na ispitu te se unose u odgovarajuću ispravu i evidenciju studenta.

(2) Usmene provjere znanja su javne.

(3) Pisane provjere znanja čuvaju se do kraja akademske godine.

(4) Ishodi učenja ostvareni izvanrednim uspjehom ocjenjuju se ocjenom izvrstan (5), koja odgovara slovnoj ocjeni A. Ishodi učenja ostvareni natprosječnim uspjehom ocjenjuju se ocjenom vrlo dobar (4), koja odgovara slovnoj ocjeni B. Ishodi učenja ostvareni prosječnim uspjehom ocjenjuju se ocjenom dobar (3), koja odgovara slovnoj ocjeni C. Ishodi učenja ostvareni zadovoljavajućim uspjehom ocjenjuju se ocjenom dovoljan (2), koja odgovara slovnoj ocjeni D. Ishodi učenja koji nisu ostvareni zadovoljavajućim uspjehom ocjenjuju se ocjenom nedovoljan (1), koja odgovara slovnoj ocjeni F.

(5) Studijskim programom može se utvrditi da se neki kolegiji ocjenjuju opisno. Kolegiji koji se ocjenjuju opisno ne ulaze u izračun prosjeka ocjena studija.

***Isprava o završenom studiju***

## **Članak 73.**

(1) Nakon završetka stručnoga kratkog studija studentu se izdaje svjedodžba u potpisanom i ovjerenom ispisu i u digitalnom obliku.

(2) Nakon završetka prijediplomskog, diplomskog i poslijediplomskog te integriranog studija studentu se izdaje diploma u potpisanom i ovjerenom ispisu i u digitalnom obliku.

(3) Svjedodžba i diploma su javne isprave koje visoka učilišta izdaju temeljem javne ovlasti, a kojima se potvrđuje da je student završio određeni studij i stekao pravo na akademski ili stručni naziv ili akademski stupanj.

(4) Svjedodžbu, diplomu i dopunsku ispravu o studiju visoko učilište bez naknade izdaje na hrvatskom i engleskom jeziku u potpisanom i ovjerenom ispisu i u digitalnom obliku.

(5) Oblik i sadržaj svjedodžbe, diplome i dopunske isprave o studiju ministar utvrđuje pravilnikom.

***Akademski i stručni nazivi i akademski stupanj***

## **Članak 74.**

(1) Završetkom studija student stječe odgovarajući stručni ili akademski naziv ili akademski stupanj te druga prava u skladu s posebnim propisima.

(2) Završetkom sveučilišnoga prijediplomskog studija student stječe akademski naziv sveučilišni prvostupnik (*baccalaureus*) uz naznaku struke (*univ. bacc*.). Završetkom stručnoga prijediplomskog studija student stječe stručni naziv prvostupnik (baccalaureus) uz naznaku struke (*bacc.*).

(3) Završetkom sveučilišnoga diplomskog studija i sveučilišnoga integriranoga prijediplomskog i diplomskog studija student stječe akademski naziv sveučilišni magistar uz naznaku struke (*univ. mag.* uz naznaku struke). Završetkom sveučilišnoga integriranoga prijediplomskog i diplomskog studija iz područja medicine, veterine i stomatologije student stječe akademski naziv doktor uz naznaku struke (*dr.* uz naznaku struke). Završetkom sveučilišnoga diplomskog studija za programe iz područja tehničkih znanosti i neke programe iz područja biotehničkih znanosti student stječe akademski naziv sveučilišni magistar inženjer uz naznaku struke (*univ.* *mag. ing*. uz naznaku struke). Završetkom stručnoga diplomskog studija student stječe stručni naziv magistar uz naznaku struke (*mag.* uz naznaku struke). Završetkom stručnoga diplomskog studija iz tehničkog područja student stječe naziv magistar inženjer uz naznaku struke (*mag. ing.* uz naznaku struke).

(4) Završetkom sveučilišnoga specijalističkog studija student stječe akademski naziv specijalist uz naznaku struke (*spec.* uz naznaku struke). Završetkom poslijediplomskoga specijalističkog studija iz područja medicine, veterine, stomatologije, farmacije i medicinske biokemije student stječe akademski naziv sveučilišni specijalist uz naznaku struke (*univ. spec.* uz naznaku struke).

(5) Završetkom doktorskog studija student stječe akademski stupanj doktora znanosti uz naznaku znanstvenog područja (*dr. sc.* uz naznaku znanstvenog područja) i doktora umjetnosti (*dr. art.*).

(6) Završetkom stručnoga kratkog studija student stječe stručni naziv pristupnik uz naznaku struke.

(7) Kratica akademskih i stručnih naziva iz stavaka 2. do 4. ovoga članka navodi se iza imena i prezimena osobe, dok se kratica akademskog stupnja iz stavka 5. ovoga članka navodi ispred imena i prezimena osobe.

(8) Akademski ili stručni naziv ili akademski stupanj oduzima se ako se utvrdi da je stečen protivno propisanim uvjetima za njegovo stjecanje, grubim kršenjem pravila studija ili na temelju završnog, diplomskog, specijalističkog, odnosno doktorskog rada koji je plagijat ili krivotvorina. Pokretanje i provođenje postupka oduzimanja akademskog ili stručnog naziva ili akademskog stupanja provodi se u skladu s odredbama općeg akta visokog učilišta na kojemu je stečen akademski ili stručni naziv ili akademski stupanj.

***Evidencije i informacijski sustavi u visokom obrazovanju***

## **Članak 75.**

(1) Visoka učilišta elektronički vode evidencije i zbirke podataka, posebno evidenciju uspješnosti ostvarenih ishoda učenja studenata te obrađuju prikupljene osobne i druge podatke u svrhu obavljanja nastavne djelatnosti u Informacijskom sustavu visokih učilišta (ISVU sustav) i u pregledniku studijskih programa (Mozvag) odnosno osiguravaju interoperabilnost evidencija i zbirka podataka te elektroničko preuzimanje podataka u Informacijski sustav visokih učilišta (ISVU) i u Preglednik studijskih programa (Mozvag).

(2) Ministarstvo i Agencija imaju pristup podacima iz informacijskih sustava navedenih u stavku 1. ovoga članka radi izrade analiza i statističkih izvješća na razini Republike Hrvatske te utvrđivanja točnosti podataka iz upisnika propisanih ovim Zakonom.

(3) Informacijski sustavi iz stavka 1. ovoga članka koriste se pri unutarnjem i vanjskom vrednovanju kvalitete visokog učilišta.

(4) Ministar donosi pravilnik o sadržaju i korištenju informacijskih sustava iz stavka 1. ovoga članka kojim se reguliraju vrsta podataka, format podataka, način unosa podataka, zaštita osobnih podataka, osiguravanje vjerodostojnosti podataka te ostala pitanja važna za prikupljanje i analizu podataka na nacionalnoj razini.

**Glava II.**

**Studenti**

***Status studenata***

## **Članak 76.**

(1) Student je osoba koja je upisana na sveučilišni ili stručni studij.

(2) Student u redovitom statusu studira u sklopu pune nastavne satnice te ima sva prava i obveze iz studentskog standarda.

1. Student u redovitom statusu, koji je u radnom odnosu ili obavlja samostalnu djelatnost obrta

ili drugog slobodnog zanimanja, ne ostvaruje pravo na subvencioniranje troškova školarine iz državnog proračuna te prava iz studentskog standarda.

(4) Iznimno od stavaka 2. i 3. ovoga članka, student u redovitom statusu, a koji je u radnom odnosu, ostvaruje pravo na subvencioniranje troškova školarine iz državnog proračuna ako je zaposlen u javnoj ustanovi iz područja kulture, odnosno ako se obrazuje na javnom visokom učilištu osnovanom za potrebe vojnog ili policijskog obrazovanja, a ima svojstvo policijskog službenika ili djelatne vojne osobe.

(5) Student u izvanrednom statusu studira u sklopu pune ili prilagođene nastavne satnice te snosi troškove studija u cijelosti ili dijelom, u skladu s općim aktom visokog učilišta.

(6) Status studenta stječe se upisom na visoko učilište i dokazuje se studentskom ispravom koju izdaje visoko učilište.

(7) Status studenta prestaje:

1. završetkom studija
2. ispisom sa studija
3. isključenjem sa studija u postupku i uz uvjete utvrđene statutom ili drugim općim aktom visokog učilišta
4. ako student ne završi studij u roku koji je utvrđen člankom 77. stavkom 6. ovoga Zakona.

(8) Oblik i sadržaj studentske isprave iz stavka 6. ovoga članka ministar utvrđuje pravilnikom.

***Prava i obveze studenta***

## **Članak 77.**

(1) Student ima pravo na:

1. izvedbu studija u skladu s izvedbenim planom studija
2. sudjelovanje u znanstvenom odnosno umjetničkom i stručnom radu
3. slobodu iskazivanja mišljenja i stajališta tijekom nastave i drugih aktivnosti u skladu s etičkim kodeksom
4. završetak studija u roku kraćem od propisanoga u skladu s kriterijima utvrđenim općim aktom visokog učilišta
5. besplatno korištenje građe knjižnice te znanstvenih i stručnih izvora na visokom učilištu
6. pohađanje kolegija s drugog studija u skladu sa studijskim programom
7. izjašnjavanje o kvaliteti nastave i nastavnika najmanje jednom godišnje u sklopu provedbe unutarnjeg sustava osiguravanja kvalitete
8. pritužbu na povrede prava propisanih ovim Zakonom i općim aktom visokog učilišta
9. druga prava propisana zakonom, statutom i drugim općim aktom visokog učilišta.

(2) Student ima obvezu pravodobno izvršavati nastavne i druge obveze na visokom učilištu te poštovati opće akte visokog učilišta.

(3) Student kategorizirani sportaš, odnosno vrhunski umjetnik koji studira u redovitom statusu, u skladu s općim aktom visokog učilišta može studirati prema prilagođenim uvjetima pohađanja studija.

(4) Student s invaliditetom, u skladu s općim aktom visokog učilišta, može studirati prema prilagođenim uvjetima pohađanja studija.

(5) Student u redovitom statusu ima pravo najviše jednom ponavljati svaku studijsku godinu.

(6) Student je obvezan završiti studij najkasnije u roku koji je dvostruko dulji od trajanja studija.

(7) Stegovna odgovornost studenata utvrđuje se pravilnikom o stegovnoj odgovornosti studenata koji donosi visoko učilište.

***Prava iz studentskog standarda***

## **Članak 78.**

(1) Student koji studira u redovitom statusu na sveučilišnom ili stručnom prijediplomskom ili diplomskom studiju, sveučilišnom integriranom studiju odnosno stručnom kratkom studiju ostvaruje pravo na zdravstveno osiguranje, pravo na subvencionirano stanovanje i prehranu, pravo na obavljanje studentskih poslova te pravo na državne stipendije i druge novčane potpore.

(2) Student koji studira u izvanrednom statusu na sveučilišnom ili stručnom prijediplomskom ili diplomskom studiju, odnosno sveučilišnom integriranom studiju ostvaruje pravo na obavljanje studentskih poslova prema zakonu koji uređuje obavljanje studentskih poslova.

(3) Student s utvrđenim stupnjem invaliditeta koji studira u redovitom statusu ostvaruje posebna prava iz studentskog standarda u skladu s općim aktom visokog učilišta. Student s utvrđenom vrstom i stupnjem invaliditeta ostvaruje pravo na prijevoz studenata s invaliditetom.

(4) Uvjete i način ostvarivanja prava iz stavaka 1. do 3. ovoga članka pravilnikom utvrđuje ministar.

***Subvencioniranje troškova školarine***

## **Članak 79.**

(1) Student državljanin Republike Hrvatske, odnosno državljanin druge države članice Europske unije koji studira u redovitom statusu na sveučilišnom ili stručnom prijediplomskom ili diplomskom studiju, odnosno sveučilišnom integriranom studiju na javnom visokom učilištu ostvaruje pravo na subvencioniranje troškova školarine iz državnog proračuna, u skladu s uredbom iz članka 102. stavka 10. ovoga Zakona.

(2) Student iz stavka 1. ovoga članka ima pravo jednom promijeniti izabrani studij uz zadržavanje prava na subvencioniranje troškova školarine.

(3) Posebno uspješnom studentu ministar može odobriti upis još jednoga studija na javnom visokom učilištu u redovitom statusu, uz subvencioniranje troškova školarine iz državnog proračuna. Kriterije odabira posebno uspješnog studenta utvrđuje visoko učilište općim aktom.

***Mirovanje prava i obveza studenta***

## **Članak 80.**

(1) Prava i obveze studenta miruju u vrijeme trudnoće, do godine dana starosti djeteta, bolovanja duljih od tri mjeseca te u drugim opravdanim slučajevima propisanim zakonom ili općim aktom visokog učilišta.

(2) O zahtjevu za mirovanje prava i obveza studenta visoko učilište odlučuje rješenjem. Protiv ovoga rješenja se može pokrenuti upravni spor pred nadležnim upravnim sudom.

(3) U slučaju iz stavka 1. ovoga članka studentu se produljuje rok za završetak studija za onoliko vremena koliko je trajalo mirovanje prava i obveza.

**PETI DIO**

**ZNANSTVENA I UMJETNIČKA DJELATNOST**

***Znanstvena i umjetnička područja***

## **Članak 81.**

(1) Znanstvena i umjetnička djelatnost u Republici Hrvatskoj obavlja se u znanstvenim i interdisciplinarnim područjima i poljima te umjetničkom području i poljima.

(2) Znanstvena i interdisciplinarna područja, polja i grane te umjetničko područje, polja i grane ministar utvrđuje pravilnikom.

***Ciljevi znanstvene i umjetničke djelatnosti***

## **Članak 82.**

(1) Ciljevi znanstvene djelatnosti su:

1. proširenje i produbljivanje znanstvenih spoznaja
2. doprinos rješavanju znanstvenih, socijalnih, gospodarskih, kulturnih i razvojnih izazova strateški važnih za Republiku Hrvatsku
3. stvaranje inovacija i patenata
4. poticanje održivog razvoja
5. postizanje konkurentnosti znanstvenih programa i projekata
6. povezivanje znanstvene djelatnosti i visokog obrazovanja.

(2) Ciljevi umjetničke djelatnosti su:

1. poticanje i razvoj umjetničkog stvaralaštva i istraživanja
2. razvoj umjetničke produkcije
3. razvoj zaštite i očuvanje kulturne baštine
4. poticanje razvoja kulturne industrije
5. povezivanje umjetničke djelatnosti i visokog obrazovanja.

***Obuhvat znanstvene djelatnosti***

## **Članak 83.**

(1) Znanstvena djelatnost u smislu ovoga Zakona uključuje temeljno i primijenjeno znanstveno istraživanje uz posebnosti izražene u istraživanju u znanstvenim područjima društvenih i humanističkih znanosti.

(2) Temeljno znanstveno istraživanje predstavlja eksperimentalni ili teorijski rad poduzet kako bi se stekla nova znanja o temeljnim načelima fenomena i vidljivih činjenica bez izravne tržišne primjene. Primijenjeno znanstveno istraživanje predstavlja industrijsko istraživanje, eksperimentalni razvoj ili njihovu kombinaciju.

(3) Industrijsko istraživanje predstavlja planirano istraživanje ili kritički pregled radi stjecanja novih znanja i vještina za razvoj novih proizvoda, procesa ili usluga, odnosno za postizanje znatnog poboljšanja postojećih proizvoda, procesa ili usluga.

(4) Eksperimentalni razvoj predstavlja stjecanje, kombiniranje, oblikovanje i uporabu postojećih znanstvenih, tehnoloških, poslovnih i ostalih mjerodavnih znanja i vještina radi razvoja novih ili poboljšanih proizvoda, procesa ili usluga. Eksperimentalni razvoj može uključivati aktivnosti kojima je cilj konceptualno definiranje, planiranje i dokumentiranje novih proizvoda, procesa ili usluga.

***Obuhvat umjetničke djelatnosti***

## **Članak 84.**

(1) Umjetnička djelatnost u smislu ovoga Zakona uključuje umjetničko stvaralaštvo, umjetničko istraživanje te razvoj kreativnog potencijala umjetničkog područja i interdisciplinarnog područja.

(2) Temeljno umjetničko istraživanje predstavlja umjetničku praksu i produkciju, stvaranje novih umjetničkih tehnoloških procesa i tehnologija, kreativnih interpretativnih umjetničkih tehnika i metoda te njihovu primjenu u temeljnoj umjetničkoj djelatnosti.

(3) Razvojno umjetničko istraživanje predstavlja sustavan rad na razvoju umjetničkih postupaka i kreativnih procesa povezanih s praktičnim iskustvom usmjerenim na stvaranje umjetničkih djela i kontinuiran razvoj umjetničkih procesa.

***Upis u Upisnik znanstvenika i umjetnika***

## **Članak 85.**

(1) Znanstvenik je osoba sa stečenim akademskim stupnjem doktora znanosti, osoba upisana na doktorski studij ili magistar znanosti koji se bavi znanstvenom djelatnošću.

(2) Umjetnik je osoba sa stečenim akademskim stupnjem doktora umjetnosti, osoba upisana na doktorski studij ili magistar umjetnosti te osoba koja se bavi umjetničkom djelatnošću u svrhu obavljanja poslova u visokom obrazovanju.

(3) Znanstvenik, odnosno umjetnik upisuje se u Upisnik znanstvenika i umjetnika.

(4) Upisnik znanstvenika i umjetnika vodi Ministarstvo. Ministar pravilnikom uređuje ustroj i način vođenja Upisnika znanstvenika i umjetnika te postupak upisa i brisanja u ovaj upisnik.

**ŠESTI DIO**

**POTPORA VISOKOM OBRAZOVANJU, ZNANSTVENOJ I UMJETNIČKOJ DJELATNOSTI**

***Nacionalno vijeće za visoko obrazovanje, znanost i tehnološki razvoj***

## **Članak 86.**

(1) Nacionalno vijeće za visoko obrazovanje, znanost i tehnološki razvoj obavlja sljedeće poslove:

1. predlaže i potiče donošenje mjera za unaprjeđenje visokog obrazovanja, znanstvene i umjetničke djelatnosti te tehnološkog razvoja
2. prati razvoj znanstvenih i umjetničkih područja i polja
3. daje mišljenje o aktima strateškog planiranja Republike Hrvatske koji se odnose na obavljanje djelatnosti visokog obrazovanja, znanstvene i umjetničke djelatnosti te tehnološkog razvoja
4. raspravlja pitanja važna za razvoj nacionalnog inovacijskog sustava, predlaže i potiče donošenje mjera za njegovo unaprjeđenje te poticanje tehnološkog razvoja
5. imenuje članove matičnih odbora
6. na prijedlog matičnih odbora donosi Nacionalne sveučilišne, znanstvene i umjetničke kriterije
7. donosi minimalna etička načela
8. predlaže i potiče sudjelovanje drugih subjekata i organizacija civilnog društva, posebno tijela državne uprave i gospodarskih subjekata u sustavu visokog obrazovanja, znanstvene i umjetničke djelatnosti te tehnološkog razvoja
9. daje mišljenje o potrebi osnivanja novog javnog visokog učilišta, odnosno javnog znanstvenog instituta
10. predlaže mjere i poduzima aktivnosti za afirmaciju, napredovanje i poticanje izvrsnosti nastavnog, znanstvenog i umjetničkog pomlatka
11. razmatra i daje mišljenja o drugim pitanjima važnim za razvoj sustava visokog obrazovanja, znanstvene i umjetničke djelatnosti te tehnološkog razvoja.

(2) Nacionalno vijeće podnosi izvješće o svojemu radu najmanje jednom godišnje Hrvatskome saboru.

(3) Nacionalno vijeće donosi odluke na sjednicama. Sjednicu saziva i njome predsjeda predsjednik Nacionalnog vijeća. Način rada Nacionalnog vijeća uređuje se poslovnikom o radu Nacionalnog vijeća koji donosi Nacionalno vijeće.

(4) Administrativne i stručne poslove za Nacionalno vijeće obavlja Ministarstvo.

***Sastav Nacionalnog vijeća***

## **Članak 87.**

(1) Nacionalno vijeće sastoji se od 15 članova, od kojih su četiri znanstvena savjetnika ili znanstvena savjetnika u trajnom izboru, sedam redovitih profesora ili redovitih profesora u trajnom izboru od kojih je najmanje jedan iz umjetničkog područja, dva profesora stručnog studija ili profesora stručnog studija u trajnom izboru te dvije osobe iz područja poduzetništva. U radu Nacionalnog vijeća sudjeluje jedan predstavnik reprezentativnih sindikata u djelatnosti znanosti i visokog obrazovanja bez prava odlučivanja.

(2) Mandat članova Nacionalnog vijeća traje četiri godine.

(3) Kandidate za članove Nacionalnog vijeća iz reda znanstvenih savjetnika i znanstvenih savjetnika u trajnom izboru predlažu javni znanstveni instituti.

(4) Kandidate za članove Nacionalnog vijeća iz reda redovitih profesora i redovitih profesora u trajnom izboru predlažu Rektorski zbor Republike Hrvatske, sveučilišta, fakulteti i umjetničke akademije.

(5) Kandidate za članove Nacionalnog vijeća iz reda profesora stručnog studija i profesora stručnog studija u trajnom izboru predlaže Zbor veleučilišta Republike Hrvatske.

(6) Kandidate za članove Nacionalnog vijeća iz reda poduzetnika predlažu reprezentativne udruge poslodavaca.

(7) Predsjednika Nacionalnog vijeća članovi biraju natpolovičnom većinom glasova svih članova na konstituirajućoj sjednici kojom predsjeda najstariji član. Mandat predsjednika Nacionalnog vijeća traje dvije godine.

(8) Nacionalno vijeće na svoje sjednice poziva ministra te po potrebi druge članove Vlade Republike Hrvatske koji mogu sudjelovati u raspravi bez prava glasa.

***Izbor članova Nacionalnog vijeća***

## **Članak 88.**

(1) Javni poziv za predlaganje kandidata za članove Nacionalnog vijeća raspisuje Ministarstvo, i to najkasnije šest mjeseci prije isteka mandata postojećim članovima.

(2) Član Nacionalnog vijeća ne može biti državni dužnosnik, čelnik tijela državne uprave, čelnik jedinice lokalne i područne (regionalne) samouprave, čelnik visokog učilišta ili znanstvenog instituta niti osnivač ili čelnik osnivača visokog učilišta ili znanstvenog instituta.

(3) Kandidate za članove Nacionalnog vijeća utvrđuje Ministarstvo, vodeći računa o razmjernoj zastupljenosti znanstvenih područja i umjetničkog područja te regionalnoj zastupljenosti članova. Popis kandidata koji udovoljavaju uvjetima javnoga poziva, s priloženim životopisom, objavljuje se na mrežnim stranicama Ministarstva.

(4) Članove Nacionalnog vijeća na prijedlog Vlade Republike Hrvatske imenuje Hrvatski sabor tako da svake dvije godine imenuje sedam, odnosno osam članova Nacionalnog vijeća.

***Razrješenje članova Nacionalnog vijeća***

## **Članak 89.**

(1) Član Nacionalnog vijeća može biti razriješen prije vremena na koje je izabran ako:

1. sam zatraži razrješenje
2. stupi na dužnost propisanu člankom 88. stavkom 2. ovoga Zakona
3. ne ispunjava svoju dužnost
4. izgubi sposobnost obnašanja dužnosti
5. svojim postupcima naruši ugled dužnosti koju obnaša.

(2) Zahtjev za razrješenjem člana Nacionalnog vijeća ovlašteni su podnijeti Vladi Republike Hrvatske, predsjednik ili najmanje tri člana. Ako Vlada Republike Hrvatske zahtjev ocijeni osnovanim, predlaže Hrvatskome saboru razrješenje člana Nacionalnog vijeća.

(3) U slučaju razrješenja člana Nacionalnog vijeća, Hrvatski sabor na prijedlog Vlade Republike Hrvatske imenuje novog člana na vrijeme do isteka mandata razriješenoga člana.

***Matični odbori***

## **Članak 90.**

(1) Matični odbor:

1. utvrđuje ispunjava li nastavnik, odnosno znanstvenik u postupku zapošljavanja na slobodno radno mjesto na sveučilištu, fakultetu, umjetničkoj akademiji i znanstvenom institutu Nacionalne sveučilišne, znanstvene i umjetničke kriterije
2. utvrđuje ispunjava li nastavnik, odnosno znanstvenik Nacionalne sveučilišne, znanstvene i umjetničke kriterije pri izboru na više radno mjesto, odnosno pri reizboru na postojeće radno mjesto na sveučilištu, fakultetu, umjetničkoj akademiji i znanstvenom institutu
3. predlaže Nacionalnom vijeću znanstvene i umjetničke elemente Nacionalnih sveučilišnih, znanstvenih i umjetničkih kriterija
4. predlaže Nacionalnom vijeću popis domaćih znanstvenih časopisa koji su kvalitetom izjednačeni s uglednim međunarodnim znanstvenim časopisima za pojedino znanstveno područje i polje, relevantnih za izbor na znanstveno-nastavno, znanstveno i nastavno radno mjesto na sveučilištu, fakultetu, umjetničkoj akademiji i znanstvenom institutu te odgovarajuću umjetničku djelatnost relevantnu za izbor na umjetničko-nastavno radno mjesto
5. razmatra pitanja važna za pojedino znanstveno ili umjetničko područje i polje.

(2) O ispunjavanju Nacionalnih sveučilišnih, znanstvenih i umjetničkih kriterija matični odbor odlučuje odlukom. Protiv ove odluke može se pokrenuti upravni spor pred nadležnim upravnim sudom.

(3) Matični odbor odluke donosi na sjednicama. Sjednicu saziva i njome predsjeda predsjednik matičnog odbora. Sjednice matičnog odbora održavaju se jednom mjesečno. Sjednica matičnog odbora može se održati i na daljinu korištenjem odgovarajućih audiovizualnih uređaja.

(4) Matični odbor osniva se za jedno ili više znanstvenih, umjetničkih, odnosno interdisciplinarnih polja. Broj matičnih odbora, njihovu nadležnost za pojedina polja i način rada pravilnikom utvrđuje ministar.

***Matična povjerenstva***

## **Članak 91.**

(1) Matično povjerenstvo:

1. utvrđuje ispunjava li nastavnik u postupku zapošljavanja na slobodno radno mjesto te izbora u naslovnog nastavnika na veleučilištu Nacionalne veleučilišne kriterije
2. utvrđuje ispunjava li nastavnik Nacionalne veleučilišne kriterije pri izboru na više radno mjesto, odnosno pri reizboru na postojeće radno mjesto na veleučilištu
3. razmatra pitanja važna za pojedino znanstveno ili umjetničko područje.

(2) O ispunjavanju Nacionalnih veleučilišnih kriterija matično povjerenstvo odlučuje odlukom. Protiv ove odluke može se pokrenuti upravni spor pred nadležnim upravnim sudom.

(3) Matično povjerenstvo odluke donosi na sjednicama. Sjednicu saziva i njome predsjeda predsjednik matičnog povjerenstva. Sjednice matičnog povjerenstva održavaju se jednom mjesečno. Sjednica matičnog povjerenstva može se održati i na daljinu korištenjem odgovarajućih audiovizualnih uređaja.

(4) Matično povjerenstvo osniva se prema znanstvenim područjima, odnosno za umjetničko područje. Broj matičnih povjerenstva, njihovu nadležnost za pojedina područja te način rada pravilnikom utvrđuje ministar.

***Izbor članova matičnih odbora i matičnih povjerenstava***

## **Članak 92.**

(1) Matični odbor sastoji se od devet članova. Članovi matičnog odbora imenuju se na četiri godine iz reda redovitih profesora, redovitih profesora u trajnom izboru, znanstvenih savjetnika i znanstvenih savjetnika u trajnom izboru u odgovarajućem polju.

(2) Matično povjerenstvo sastoji se od tri do sedam članova. Članovi matičnog povjerenstva imenuju se na četiri godine iz reda profesora stručnog studija i profesora stručnog studija u trajnom izboru u odgovarajućem području.

(3) Javni poziv za predlaganje kandidata za članove matičnih odbora i matičnih povjerenstava objavljuje Ministarstvo. Kandidate za članove matičnih odbora predlažu Rektorski zbor Republike Hrvatske, sveučilišta, fakulteti, umjetničke akademije i javni znanstveni instituti. Kandidate za članove matičnih povjerenstava predlažu veleučilišta.

(4) Član matičnog odbora i matičnog povjerenstva ne može biti član Nacionalnog vijeća, čelnik visokog učilišta i znanstvenog instituta.

(5) Listu kandidata za članove matičnih odbora utvrđuje Ministarstvo te je u roku 30 dana od dana završetka javnog poziva za predlaganje kandidata dostavlja Nacionalnom vijeću. Nacionalno vijeće imenuje članove matičnih odbora vodeći računa da većinu članova čine redoviti profesori i redoviti profesori u trajnom izboru.

(6) Listu kandidata za članove matičnih povjerenstava utvrđuje Ministarstvo te je u roku 30 dana od dana završetka javnog poziva za predlaganje kandidata dostavlja Zboru veleučilišta Republike Hrvatske (u daljnjem tekstu: Zbor veleučilišta). Zbor veleučilišta imenuje članove matičnih povjerenstava.

(7) U slučaju prestanka mandata članu matičnog odbora, odnosno matičnog povjerenstva prije vremena na koje je izabran, novi član imenuje se u skladu postupkom propisanim stavkom 5., odnosno 6. ovoga članka na vrijeme do isteka mandata člana kojemu je prestao mandat.

***Rektorski zbor Republike Hrvatske***

## **Članak 93.**

(1) Rektorski zbor Republike Hrvatske čine rektori svih sveučilišta u Republici Hrvatskoj. U radu Rektorskog zbora sudjeluje predstavnik Zbora veleučilišta i predstavnik Hrvatskog studentskog zbora bez prava glasa. Predsjednika Rektorskog zbora članovi biraju natpolovičnom većinom glasova svih članova.

(2) Rektorski zbor razmatra pitanja od zajedničkog interesa za djelovanje i razvoj sveučilišta, fakulteta i umjetničkih akademija te obavlja sljedeće poslove:

1. predlaže članove Nacionalnog vijeća
2. predlaže članove matičnih odbora
3. predlaže Nacionalnom vijeću nastavne i stručne elemente Nacionalnih sveučilišnih, znanstvenih i umjetničkih kriterija
4. na prijedlog Ministarstva sudjeluje u postupku pregovora za sklapanje kolektivnog ugovora za područje visokog obrazovanja, znanstvene i umjetničke djelatnosti
5. daje preporuke za razvoj sustava visokog obrazovanja
6. prati i unaprjeđuje Bolonjski proces
7. predlaže aktivnosti i mjere za povećanje internacionalizacije visokog obrazovanja
8. obavlja poslove koje mu povjere sveučilišta
9. obavlja druge poslove propisane ovim Zakonom i drugim propisima.

(3) Rektorski zbor odluke donosi na sjednicama. Sjednicu saziva i njome predsjeda predsjednik Rektorskog zbora. Način rada Rektorskog zbora uređuje se poslovnikom o radu Rektorskog zbora, koji donosi Rektorski zbor.

***Zbor veleučilišta Republike Hrvatske***

## **Članak 94.**

(1) Zbor veleučilišta Republike Hrvatske čine dekani svih veleučilišta u Republici Hrvatskoj. U radu Zbora veleučilišta sudjeluje predstavnik Rektorskog zbora i predstavnik Vijeća studenata veleučilišta bez prava glasa. Predsjednika Zbora veleučilišta članovi biraju natpolovičnom većinom glasova svih članova.

(2) Zbor veleučilišta razmatra pitanja od zajedničkog interesa za djelovanje i razvoj veleučilišta te obavlja sljedeće poslove:

1. predlaže članove Nacionalnog vijeća
2. bira članove matičnih povjerenstava
3. donosi Nacionalne veleučilišne kriterije
4. na prijedlog Ministarstva sudjeluje u postupku pregovora za sklapanje kolektivnog ugovora za područje visokog obrazovanja, znanstvene i umjetničke djelatnosti
5. daje preporuke za razvoj veleučilišta
6. prati i unaprjeđuje Bolonjski proces
7. predlaže aktivnosti i mjere za povećanje internacionalizacije visokog obrazovanja
8. obavlja poslove koje mu povjere veleučilišta
9. obavlja druge poslove propisane ovim Zakonom i drugim propisima.

(3) Zbor veleučilišta odluke donosi na sjednicama. Sjednicu saziva i njome predsjeda predsjednik Zbora veleučilišta. Način rada Zbora veleučilišta uređuje se poslovnikom o radu Zbora veleučilišta koji donosi Zbor veleučilišta.

***Informacijski sustav i infrastruktura sustava visokog obrazovanja,***

***znanstvene i umjetničke djelatnosti***

## **Članak 95.**

(1) Informacijski sustav i infrastruktura sustava visokog obrazovanja, znanstvene i umjetničke djelatnosti ustrojava se radi kvalitetne i djelotvorne uporabe podataka i informatičkih resursa za potrebe funkcioniranja i razvoja sustava visokoga obrazovanja, znanstvene i umjetničke djelatnosti.

(2) Informacijski sustav i infrastruktura sustava visokog obrazovanja, znanstvene i umjetničke djelatnosti ustrojava se na razini Republike Hrvatske i dostupna je svim visokim učilištima i znanstvenim institutima.

(3) Sastavnice informacijske infrastrukture su mrežni, računalni i spremišni sustavi, podatkovni centri, infrastruktura elektroničkih identiteta, informacijski sustavi i aplikacije, različite digitalne usluge, te informacije i podaci koji se prikupljaju i obrađuju, te se zajednički koriste na razini Republike Hrvatske.

(4) Informacijska infrastruktura i njezine sastavnice mogu se povezati s europskim i globalnim infrastrukturama.

(5)Visoka učilišta i znanstveni instituti unose sve potrebne podatke u informacijski sustav te osiguravaju ažurnost i točnost podataka u informacijskom sustavu.

(6) Ustroj i funkcioniranje informacijskog sustava infrastrukture sustava visokog obrazovanja, znanstvene i umjetničke djelatnosti ministar utvrđuje pravilnikom.

 **SEDMI DIO**

**FINANCIRANJE VISOKOG OBRAZOVANJA I ZNANSTVENE DJELATNOSTI**

***Izvori sredstava za financiranje visokih učilišta i znanstvenih instituta***

## **Članak 96.**

(1) Djelatnost visokog učilišta, odnosno znanstvenog instituta financira se sredstvima osnivača, namjenskim prihodima i vlastitim prihodima u skladu s ovim Zakonom.

(2) Sredstva osnivača čine:

1. sredstva iz državnog proračuna Republike Hrvatske za financiranje djelatnosti visokog učilišta, odnosno znanstvenog instituta kojem je osnivač Republika Hrvatska
2. sredstva iz proračuna jedinice lokalne i područne (regionalne) samouprave za financiranje djelatnosti visokog učilišta, odnosno znanstvenog instituta koje je osnivala jedinica lokalne ili područne (regionalne) samouprave prije stupanja na snagu ovoga Zakona
3. sredstva osnivača za financiranje djelatnosti privatnog visokog učilišta, odnosno privatnog znanstvenog instituta.

(3) Namjenske prihode visokog učilišta, odnosno znanstvenog instituta čine prihodi koji proizlaze iz obavljanja osnovne djelatnosti te s njome povezanih djelatnosti, a osobito:

1. školarine studenata i druge naknade polaznika obrazovnih programa
2. sredstva Hrvatske zaklade za znanost, sveučilišnih i ostalih zaklada
3. sredstva europskih strukturnih i investicijskih fondova te drugih fondova i programa Europske unije
4. prihodi ostvareni od znanstvenih, umjetničkih i stručnih projekata, elaborata, ekspertiza, nakladničke i drugih srodnih djelatnosti
5. prihodi od fondova, donacija i drugih odgovarajućih izvora financiranja obrazovne, znanstvene i umjetničke djelatnosti.

(4) Visoko učilište, odnosno znanstveni institut vlastite prihode ostvaruje iz drugih izvora, odnosno obavljanjem tržišnih djelatnosti koje ne štete ostvarivanju osnovne misije niti narušavaju ugled, neovisnost i dostojanstvo visokog učilišta, odnosno znanstvenog instituta.

***Financiranje javnih visokih učilišta i javnih znanstvenih instituta***

## **Članak 97.**

(1) Sredstva iz državnog proračuna Republike Hrvatske doznačuju se javnom visokom učilištu, odnosno javnom znanstvenom institutu na temelju programskog ugovora. Ako se programski ugovor ne sklopi u rokovima propisanim uredbom iz članka 102. stavka 10. ovoga Zakona, javno visoko učilište, odnosno javni znanstveni institut financira se sredstvima iz državnog proračuna u skladu s člankom 103. ovoga Zakona.

(2) Iznimno, sredstvima državnog proračuna može se financirati visoko učilište osnovano temeljem međunarodnog ugovora.

(3) Javno visoko učilište namjenska sredstva troši u svrhu unaprjeđenja djelatnosti visokog obrazovanja i znanstvene, odnosno umjetničke djelatnosti i u svrhu ostvarivanja razvojnih ciljeva iz članka 100. stavka 1. ovoga Zakona. Javni znanstveni institut namjenska sredstva troši u svrhu unaprjeđenja znanstvene djelatnosti i u svrhu ostvarivanja razvojnih ciljeva iz članka 100. stavka 1. ovoga Zakona.

(4) Javno visoko učilište, odnosno javni znanstveni institut samostalno raspolaže vlastitim prihodima u skladu s financijskim planom te mjerilima i načinu korištenja vlastitih prihoda. Mjerila i način korištenja vlastitih prihoda ministar utvrđuje pravilnikom. Način raspolaganja vlastitim prihodima javno visoko učilište, odnosno javni znanstveni institut uređuje općim aktom.

***Financijski plan visokog učilišta i znanstvenog instituta***

## **Članak 98.**

(1) Financijski plan visokog učilišta, odnosno znanstvenog instituta donosi se u skladu sa statutom i programskim ugovorom za svaku kalendarsku godinu.

(2) Financijski plan javnog visokog učilišta, odnosno javnog znanstvenog instituta sastoji se od tri temeljne komponente, osnovne, razvojne i izvedbene (varijabilne), a utvrđuje se u pregovaračkom postupku koji prethodi sklapanju programskog ugovora.

(3) Sveučilišni financijski plan javnog sveučilišta objedinjuje prikaz financijskih planova svih svojih sastavnica s pravnom osobnosti.

***Osnovna proračunska komponenta***

## **Članak 99.**

(1) Osnovna proračunska komponenta javnog visokog učilišta, odnosno javnog znanstvenog instituta obuhvaća sredstva kojima se financiraju osnovni zahtjevi i potrebe javnog visokog učilišta, odnosno javnog znanstvenog instituta koje proizlaze iz obavljanja njihove djelatnosti utvrđene ovim Zakonom, a posebice se odnose na:

1. plaće i materijalna prava zaposlenih
2. materijalne troškove poslovanja
3. sredstva za druge osnovne troškove.

(2) Osnovna proračunska komponenta obuhvaća obrazovnu i znanstvenu, odnosno umjetničku potkomponentu obavljanja temeljne djelatnosti javnog visokog učilišta, odnosno javnog znanstvenog instituta, čiji se iznos i udio u ukupnom financijskom planu utvrđuju programskim ugovorom.

***Razvojna proračunska komponenta***

## **Članak 100.**

(1) Razvojna proračunska komponenta javnog visokog učilišta, odnosno javnog znanstvenog instituta obuhvaća sredstva kojima se financira ostvarivanje razvojnih ciljeva, a posebice se odnose na:

1. modernizaciju studijskih programa
2. izdatke za studentski standard
3. razvoj usluga za potporu studentima i unaprjeđivanje studentskog standarda
4. izdatke za obavljanje znanstvene, odnosno umjetničke djelatnosti
5. internacionalizaciju rezultata znanstvenih i umjetničkih projekata i programa
6. razvoj programa kojima se jača društveni angažman visokih učilišta i znanstvenih instituta u zajednici, s posebnim naglaskom na jačanje različitosti, pravičnosti i socijalne uključivosti u visokom obrazovanju i znanosti
7. poticanje međunarodne mobilnosti i međunarodne međuinstitucionalne suradnje s posebnom podrškom uključivanju u mreže sveučilišta u sklopu inicijative europskih sveučilišta
8. sredstva za znanstveno i stručno osposobljavanje i usavršavanje
9. izgradnju nove i okrupnjavanje postojeće nastavne, znanstvene i umjetničke infrastrukture
10. sredstva za tekuće i investicijsko održavanje nastavne, znanstvene i umjetničke infrastrukture
11. sredstva za izdavačku djelatnost
12. razvoj programa od posebnog utjecaja na gospodarstvo i društveni razvoj
13. sredstva za provedbu projekata od interesa za Republiku Hrvatsku
14. organizacijsku i funkcionalnu integraciju javnih visokih učilišta
15. preustroj javnih znanstvenih instituta
16. upravljanje intelektualnim vlasništvom i komercijalizaciju rezultata istraživanja, znanstvenih projekata i programa
17. ostvarenje drugih ciljeva u skladu s nacionalnim strateškim smjernicama i strategijom razvoja javnog visokog učilišta, odnosno javnog znanstvenog instituta.

(2) Javno visoko učilište, odnosno javni znanstveni instituti dužni su u pregovaračkom postupku utvrditi razvojne ciljeve i njima pripadne aktivnosti koji proizlaze iz njihove strategije i usklađeni su s nacionalnim strateškim dokumentima, a čija je ostvarivost mjerljiva u razdoblju primjene sklopljenog programskog ugovora.

(3) Udio razvojne proračunske komponente u financijskom planu javnog visokog učilišta, odnosno javnog znanstvenog instituta ne može biti veći od 25 % iznosa osnovne proračunske komponente utvrđene programskim ugovorom.

***Izvedbena (varijabilna) proračunska komponenta***

## **Članak 101.**

(1) Izvedbena (varijabilna) proračunska komponenta obuhvaća sredstva koja se doznačuju javnom visokom učilištu, odnosno javnom znanstvenom institutu na temelju procjene uspješnosti u ostvarivanju ciljeva i pokazatelja utvrđenih programskim ugovorom.

(2) Javno visoko učilište, odnosno javni znanstveni institut u pregovaračkom postupku odabire strateške i posebne ciljeve i s njima povezane mjerljive pokazatelje, te predlaže početne i ciljne vrijednosti izabranih pokazatelja. Uz zadane ciljeve i pokazatelje, javno visoko učilište, odnosno javni znanstveni institut može predložiti i vlastite ciljeve i mjerljive pokazatelje, koji su u skladu s njegovom razvojnom strategijom.

(3) Udio izvedbene (varijabilne) proračunske komponente u financijskom planu javnog visokog učilišta, odnosno javnog znanstvenog instituta ne može biti veći od 15 % iznosa osnovne proračunske komponente utvrđene programskim ugovorom.

***Okvirni sadržaj i postupak sklapanja programskog ugovora***

## **Članak 102.**

(1) Programskim ugovorom utvrđuje se višegodišnje financiranje javnog visokog učilišta, odnosno javnog znanstvenog instituta.

(2) Programskim ugovorom ugovara se ostvarivanje unaprijed definiranih ciljeva visokog učilišta, odnosno znanstvenog instituta, koji su usklađeni s nacionalnim strateškim dokumentima.

(3) Programski ugovor zaključuje ministar s javnim visokim učilištem, odnosno javnim znanstvenim institutom na razdoblje četiri godine.

(4) Programski ugovor obvezno sadrži odredbe o:

1. razvojnim, strateškim i posebnim ciljevima koje visoko učilište, odnosno znanstveni institut mora ostvariti u sklopu ugovorenog programskog razdoblja
2. mjerljivim pokazateljima ostvarivanja ugovorenih ciljeva
3. financijskoj kvantifikaciji ishoda djelatnosti visokog učilišta, odnosno znanstvenog instituta te ostvarenju ugovorenih programskih ciljeva
4. osnovnoj, razvojnoj i izvedbenoj (varijabilnoj) proračunskoj komponenti
5. raspodjeli financijskih sredstava te višegodišnjim proračunskim projekcijama koje se odnose na svaku godinu primjene programskog ugovora
6. mjerama koje se poduzimaju ako se ne ispune ugovoreni ciljevi
7. obvezi izvješćivanja i praćenja izvršenja pokazatelja provedbe programskog ugovora.

(5) Osnovna proračunska komponenta u programskom ugovoru koji sklapa javno visoko učilište, odnosno javni znanstveni institut utvrđuje se na temelju broja zaposlenih znanstvenika, nastavnika i suradnika, te troškova hladnog pogona javnog visokog učilišta, odnosno javnog znanstvenog instituta.

(6) Razvojnom proračunskom komponentom u programskom ugovoru razrađuju se razvojni ciljevi i aktivnosti koje proizlaze iz strateškog programa javnih visokih učilišta, odnosno javnih znanstvenih instituta, a čija je ostvarivost mjerljiva u razdoblju primjene zaključenog programskog ugovora.

(7) Izvedbenom (varijabilnom) proračunskom komponentom utvrđuju se strateški i posebni ciljevi i njima povezani pokazatelji provođenja. Izvedbena (varijabilna) proračunska komponenta u programskom ugovoru sadrži odredbe o načinu i dinamici praćenja pokazatelja ostvarenja strateških i posebnih ciljeva te odredbe o uvjetima ostvarivanja prava na dio ili na cjelokupan iznos izvedbene (varijabilne) proračunske komponente razmjerno razini ostvarenosti pokazatelja.

(8) Programski ugovor može se izmijeniti i/ili dopuniti u opravdanim slučajevima sklapanjem dodatka programskom ugovoru. Opravdani slučaj podrazumijeva povećanje rashoda za plaće i materijalna prava, povećanje materijalnih troškova poslovanja, znatan pad razine studentskog standarda, naknadno utvrđeni rizik od neostvarenja pojedinih ciljeva programskog ugovora ili drugi opravdani razlog. Inicijativu za izmjenu i/ili dopunu programskog ugovora može dati javno visoko učilište, odnosno javni znanstveni institut.

(9) Rokovi za pregovaranje i potpisivanje programskih ugovora moraju biti usklađeni s rokovima propisanima za donošenje državnog proračuna.

(10) Sadržaj programskog ugovora, proračunsku formulu, pokazatelje i kriterije utvrđivanja visine udjela pojedinih proračunskih komponenti, postupak pregovaranja i rokove sklapanja programskog ugovora te kvalitativne i kvantitativne indikatore za mjerenje uspješnosti ostvarenja ciljeva utvrđenih programskim ugovorom Vlada Republike Hrvatske utvrđuje uredbom.

***Privremeno financiranje javnog visokog učilišta i javnog znanstvenog instituta***

## **Članak 103.**

(1) Ako se programski ugovor ne sklopi u rokovima propisanim uredbom iz članka 102. stavka 10. ovoga Zakona, javnom visokom učilištu, odnosno javnom znanstvenom institutu za sljedeću proračunsku godinu doznačit će se 95 % osnovne proračunske komponente koja je ponuđena u pregovaračkom postupku.

(2) U slučaju iz stavka 1. ovoga članka pregovori o programskom ugovoru nastavit će se u godini privremenog financiranja radi njegova sklapanja. U tom slučaju sredstva doznačena javnom visokom učilištu, odnosno javnom znanstvenom institutu umanjivat će se za 5 % svake godine sve do sklapanja programskog ugovora.

(3) Postupak utvrđivanja financijskog plana javnih visokih učilišta i javnih znanstvenih instituta za vrijeme trajanja privremenog financiranja i način izvještavanja o utrošenim sredstvima utvrđuje se uredbom Vlade Republike Hrvatske iz članka 102. stavka 10. ovoga Zakona.

**OSMI DIO**

**NADZOR**

***Nadzor primjene ovoga Zakona***

## **Članak 104.**

Ministarstvo nadzire primjenu odredaba ovoga Zakona i propisa donesenih na temelju njega ako drugim propisom nije određeno da nadzor obavlja drugo tijelo državne uprave.

***Upravni nadzor***

## **Članak 105.**

(1) Upravni nadzor nad provedbom ovoga Zakona obavlja Ministarstvo.

(2) Ako Ministarstvo utvrdi da su opći akt ili pojedine njegove odredbe protivne ovom Zakonu ili na temelju njega donesenom drugom propisu, zatražit će od visokog učilišta, odnosno znanstvenog instituta da ih uskladi s ovim Zakonom ili drugim propisom u roku 30 dana. Ako visoko učilište, odnosno znanstveni institut ne postupi prema traženju Ministarstva, Ministarstvo će obustaviti od izvršenja opći akt te Visokom upravnom sudu Republike Hrvatske podnijeti prijedlog za ocjenu zakonitosti općeg akta.

(3) Ako Ministarstvo utvrdi nedostatke ili propuste u radu visokog učilišta, odnosno znanstvenog instituta zatražit će otklanjanje nedostataka ili propusta u roku 60 dana. Ako visoko učilište, odnosno znanstveni institut u postavljenom roku ne otkloni nedostatak ili propust u radu, protiv visokog učilišta, odnosno znanstvenog instituta i odgovorne osobe u visokom učilištu, odnosno znanstvenom institutu pokrenut će se prekršajni postupak u skladu s devetim dijelom ovoga Zakona.

(4) Upravni nadzor nad zakonitošću rada i općih akata visokih učilišta iz članka 6. stavka 4. ovoga Zakona obavljaju ministarstvo nadležno za unutarnje poslove, odnosno ministarstvo nadležno za obranu, u skladu s posebnim sporazumom.

***Nadzor primjene propisa o radu***

## **Članak 106.**

Nadzor primjene propisa kojima se uređuju radni odnosi na visokom učilištu, odnosno znanstvenom institutu obavlja tijelo državne uprave nadležno za poslove inspekcije rada.

**DEVETI DIO**

**PREKRŠAJNE ODREDBE**

***Prekršajne kazne u kunama***

## **Članak 107.**

(1) Novčanom kaznom od 50.000,00 do 300.000,00 kuna kaznit će se za prekršaj visoko učilište, odnosno znanstveni institut koji:

1. započne obavljati djelatnosti visokog obrazovanja bez dopusnice propisane člankom 7. stavkom 5. ili člankom 30. stavkom 4. ovoga Zakona

2. obavi izbor na radna mjesta nastavnika, znanstvenika i suradnika bez natječaja ako je ovim Zakonom i općim aktima propisano da će se izbor obaviti na temelju natječaja u skladu s odredbama članka 40. ovoga Zakona

3. izabere na radna mjesta nastavnika, znanstvenika i suradnika osobu za koju zna ili mora znati da ne ispunjava uvjete za izbor ili izbor obavi ne poštujući postupak izbora predviđen ovim Zakonom i općim aktima u skladu s odredbama članka 40. ovoga Zakona

4. reizabere na radna mjesta nastavnika i znanstvenika osobu za koju zna ili mora znati da ne ispunjava uvjete za reizbor ili reizbor obavi ne poštujući postupak izbora predviđen ovim Zakonom i općim aktima u skladu s odredbama članka 42. ovoga Zakona

5. ako donese odluku o reizboru na radno mjesto nastavnika i znanstvenika kad za to nisu ispunjeni uvjeti propisani člankom 42. ovoga Zakona ili općim aktom, odnosno odluku o prestanku radnog odnosa kad za to nisu ispunjeni uvjeti propisani člankom 51. stavkom 1. ovoga Zakona te zakona kojim se uređuju radni odnosi ili općim aktom

6. izabere na viša radna mjesta nastavnika i znanstvenika osobu za koju zna ili mora znati da ne ispunjava uvjete za izbor ili izbor obavi ne poštujući postupak izbora predviđen ovim Zakonom i općim aktima u skladu s odredbama članka 43. ovoga Zakona

7. ne donese odluku o prestanku radnog odnosa za radno mjesto nastavnika i znanstvenika kad su za to ispunjeni uvjeti propisani člankom 42. i člankom 51. stavkom 1. ovoga Zakona te zakona kojim se uređuju radni odnosi ili općim aktom

8. ne učini dostupnim javnosti doktorski rad objavom na mrežnim stranicama najmanje 30 dana prije obrane doktorskog rada u skladu s člankom 62. stavkom 7. ovoga Zakona

9. ne objavi doktorski rad u roku 30 dana od dana obrane na nacionalnom repozitoriju u skladu s člankom 62. stavkom 7. ovoga Zakona

10. upiše studente na studij ili u višu godinu studija suprotno utvrđenom studijskom programu iz članka 66. stavka 2. točke 2. te uvjetima i postupku upisa iz članka 69. ovoga Zakona

11. izda ispravu o studiju suprotno članku 73. ovoga Zakona ili odbije izdati ispravu o studiju kada su za to ispunjeni uvjeti propisani člankom 73. ovoga Zakona i općim aktima visokog učilišta

12. ne vodi evidencije o studentima i polaznicima obrazovnih programa u skladu s člankom 75. stavkom 1. ovoga Zakona

13. ne postupi prema zahtjevu Ministarstva iz članka 105. stavka 3. ovoga Zakona za otklanjanje nedostataka ili propusta u roku od 60 dana

14. ne uskladi ili ne uskladi u roku statut i druge opće akte s odredbama ovoga Zakona ili ako ne uskladi ili ne uskladi u roku unutarnji ustroj i tijela u skladu s odredbama ovoga Zakona iz članka 109. stavaka 1. i 2. ovoga Zakona.

(2) Novčanom kaznom od 50.000,00 do 300.000,00 kuna kaznit će se za prekršaj javno visoko učilište, odnosno javni znanstveni institut koji ne upotrijebi višak prihoda u skladu s propisima koji uređuju proračunsko računovodstvo i financijsko izvještavanje.

(3) Novčanom kaznom od 10.000,00 do 20.000,00 kuna kaznit će se za prekršaj iz stavka 1. ovoga članka i odgovorna osoba na visokom učilištu, odnosno znanstvenom institutu.

(4) Za prekršaje iz ovoga članka ovlašteni podnositelj optužnog prijedloga za pokretanje prekršajnog postupka jest ministar ili osoba koju on ovlasti.

(5) Osobi koja je počinitelj prekršaja iz stavka 1. ovoga članka može se izreći zaštitna mjera zabrane obavljanja određenih djelatnosti, poslova ili dužnosti u trajanju od jednog mjeseca do godine dana ili zaštitna mjera zabrane obavljanja određenih djelatnosti ili poslova na visokom učilištu, odnosno znanstvenom institutu, u trajanju od tri mjeseca do jedne godine.

***Prekršajne kazne u eurima***

**Članak 108.**

(1) Novčanom kaznom od 6.630,00 do 39.800,00 eura kaznit će se za prekršaj visoko učilište, odnosno znanstveni institut koji:

1. započne obavljati djelatnosti visokog obrazovanja bez dopusnice propisane člankom 7. stavkom 5. ili člankom 30. stavkom 4. ovoga Zakona

2. obavi izbor na radna mjesta nastavnika, znanstvenika i suradnika bez natječaja ako je ovim Zakonom i općim aktima propisano da će se izbor obaviti na temelju natječaja u skladu s odredbama članka 40. ovoga Zakona

3. izabere na radna mjesta nastavnika, znanstvenika i suradnika osobu za koju zna ili mora znati da ne ispunjava uvjete za izbor ili izbor obavi ne poštujući postupak izbora predviđen ovim Zakonom i općim aktima u skladu s odredbama članka 40. ovoga Zakona

4. reizabere na radna mjesta nastavnika i znanstvenika osobu za koju zna ili mora znati da ne ispunjava uvjete za reizbor ili reizbor obavi ne poštujući postupak izbora predviđen ovim Zakonom i općim aktima u skladu s odredbama članka 42. ovoga Zakona

5. ako donese odluku o reizboru na radno mjesto nastavnika i znanstvenika kad za to nisu ispunjeni uvjeti propisani člankom 42. ovoga Zakona ili općim aktom, odnosno odluku o prestanku radnog odnosa kad za to nisu ispunjeni uvjeti propisani člankom 51. stavkom 1. ovoga Zakona te zakona kojim se uređuju radni odnosi ili općim aktom

6. izabere na viša radna mjesta nastavnika i znanstvenika osobu za koju zna ili mora znati da ne ispunjava uvjete za izbor ili izbor obavi ne poštujući postupak izbora predviđen ovim Zakonom i općim aktima u skladu s odredbama članka 43. ovoga Zakona

7. ne donese odluku o prestanku radnog odnosa za radno mjesto nastavnika i znanstvenika kad su za to ispunjeni uvjeti propisani člankom 42. i člankom 51. stavkom 1. ovoga Zakona te zakona kojim se uređuju radni odnosi ili općim aktom

8. ne učini dostupnim javnosti doktorski rad objavom na mrežnim stranicama najmanje 30 dana prije obrane doktorskog rada u skladu s člankom 62. stavkom 7. ovoga Zakona

9. ne objavi doktorski rad u roku 30 dana od dana obrane na nacionalnom repozitoriju u skladu s člankom 62. stavkom 7. ovoga Zakona

10. upiše studente na studij ili u višu godinu studija suprotno utvrđenom studijskom programu iz članka 66. stavka 2. točke 2. te uvjetima i postupku upisa iz članka 69. ovoga Zakona

11. izda ispravu o studiju suprotno članku 73. ovoga Zakona ili odbije izdati ispravu o studiju kada su za to ispunjeni uvjeti propisani člankom 73. ovoga Zakona i općim aktima visokog učilišta

12. ne vodi evidencije o studentima i polaznicima obrazovnih programa u skladu s člankom 75. stavkom 1. ovoga Zakona

13. ne postupi prema zahtjevu Ministarstva iz članka 105. stavka 3. ovoga Zakona za otklanjanje nedostataka ili propusta u roku od 60 dana

14. ne uskladi ili ne uskladi u roku statut i druge opće akte s odredbama ovoga Zakona ili ako ne uskladi ili ne uskladi u roku unutarnji ustroj i tijela u skladu s odredbama ovoga Zakona iz članka 109. stavaka 1. i 2. ovoga Zakona.

(2) Novčanom kaznom od 6.630,00 do 39.800,00 eura kaznit će se za prekršaj javno visoko učilište, odnosno javni znanstveni institut koji ne upotrijebi višak prihoda u skladu s propisima koji uređuju proračunsko računovodstvo i financijsko izvještavanje.

(3) Novčanom kaznom od 1.320,00 do 2.640,00 eura kaznit će se za prekršaj iz stavka 1. ovoga članka i odgovorna osoba na visokom učilištu, odnosno znanstvenom institutu.

(4) Za prekršaje iz ovoga članka ovlašteni podnositelj optužnog prijedloga za pokretanje prekršajnog postupka jest ministar ili osoba koju on ovlasti.

(5) Osobi koja je počinitelj prekršaja iz stavka 1. ovoga članka može se izreći zaštitna mjera zabrane obavljanja određenih djelatnosti, poslova ili dužnosti u trajanju od jednog mjeseca do godine dana ili zaštitna mjera zabrane obavljanja određenih djelatnosti ili poslova na visokom učilištu, odnosno znanstvenom institutu, u trajanju od tri mjeseca do jedne godine.

**DESETI DIO**

**PRIJELAZNE I ZAVRŠNE ODREDBE**

***Ustrojstvene i druge promjene visokog učilišta i znanstvenog instituta***

## **Članak 109.**

(1) Visoko učilište, odnosno znanstveni institut obvezno je uskladiti statut i druge opće akte s ovim Zakonom najkasnije u roku šest mjeseci od dana stupanja na snagu ovoga Zakona.

(2) Visoko učilište, odnosno znanstveni institut obvezno je uskladiti unutarnji ustroj i tijela u skladu s odredbama ovoga Zakona najkasnije u roku jedne godine od dana stupanja na snagu ovoga Zakona. Mandat članova izabranih u tijela visokog učilišta, odnosno znanstvenog instituta, prestaje ustrojem tijela u skladu s odredbama ovoga Zakona.

(3) Rektor javnog sveučilišta i dekan javnoga fakulteta, umjetničke akademije i veleučilišta izabran prije stupanja na snagu ovoga Zakona, ostaje na istoj dužnosti najdulje do isteka mandata na koji je izabran. Rektor javnog sveučilišta i dekan javnog fakulteta, umjetničke akademije i veleučilišta izabran po drugi put ostaje na istoj dužnosti do isteka mandata na koji je izabran bez mogućnosti ponovnog izbora.

(4) Ravnatelj javnog znanstvenog instituta koji je izabran prije stupanja na snagu ovoga Zakona, ostaje na istoj dužnosti najdulje do isteka mandata na koji je izabran.

(5) Visoko učilište osnovano od jedinice lokalne ili područne (regionalne) samouprave prije stupanja na snagu ovoga Zakona nastavlja s radom.

(6) Visoka škola danom stupanja na snagu ovoga Zakona postaje veleučilište. Zaposlenici visoke škole nastavljaju raditi temeljem važećih ugovora o radu, a studenti nastavljaju studij u skladu s pravilima studiranja.

***Imenovanje sveučilišnog vijeća***

## **Članak 110.**

(1) Sveučilišno vijeće javnoga sveučilišta imenovat će se, u skladu s člankom 15. stavcima 1. i 2. ovoga Zakona, najkasnije u roku šest mjeseci od dana stupanja na snagu ovoga Zakona. Do imenovanja članova sveučilišnog vijeća s radom nastavlja sveučilišni savjet.

(2) Sveučilišno vijeće obvezno je donijeti poslovnik o radu sveučilišnog vijeća na konstituirajućoj sjednici.

***Zatečena radna mjesta i zvanja***

## **Članak 111.**

(1) Nastavnik, znanstvenik ili suradnik izabran na znanstveno-nastavno, umjetničko-nastavno, znanstveno, nastavno ili suradničko radno mjesto prije stupanja na snagu ovoga Zakona, nastavlja s radom na istom radnome mjestu. Rokovi za izbor ili reizbor nastavnika, odnosno znanstvenika propisani ovim Zakonom, počinju se računati danom prethodnog izbora ili reizbora na radno mjesto.

(2) Nastavnik koji je prije stupanja na snagu ovoga Zakona izabran na znanstveno-nastavno, odnosno umjetničko-nastavno radno mjesto redovitoga profesora u trajnom zvanju nastavlja s radom na radnome mjestu redovitoga profesora u trajnom izboru. Nastavnik koji je prije stupanja na snagu ovoga Zakona izabran na nastavno radno mjesto profesora visoke škole nastavlja s radom na radnome mjestu profesora stručnog studija. Nastavnik koji je prije stupanja na snagu ovoga Zakona izabran na nastavno radno mjesto profesora visoke škole u trajnom zvanju nastavlja s radom na radnom mjestu profesora stručnog studija u trajnom izboru. Znanstvenik koji je prije stupanja na snagu ovoga Zakona izabran na znanstveno radno mjesto znanstvenog savjetnika u trajnom zvanju nastavlja s radom na radnom mjestu znanstvenog savjetnika u trajnom izboru. Suradnik koji je prije stupanja na snagu ovoga Zakona izabran na suradničko radno mjesto poslijedoktoranda nastavlja s radom na radnom mjestu višeg asistenta.

(3) Nastavnik, znanstvenik i suradnik koji je znanstveno, znanstveno-nastavno, umjetničko-nastavno, nastavno, suradničko ili stručno zvanje izabran prije stupanja na snagu ovoga Zakona zadržava stečeno zvanje.

(4) Nastavnik, odnosno znanstvenik koji je prije stupanja na snagu ovoga Zakona navršio 65 godina života i koji ima aneks ugovora o radu na znanstveno-nastavnom, umjetničko-nastavnom, znanstvenom ili nastavnom radnom mjestu koje se financira sredstvima državnog proračuna temeljem kriterija znanstvene, odnosno nastavne izvrsnosti nastavlja s radom na radnom mjestu do isteka roka aneksa ugovora o radu, ali najdulje do isteka akademske, odnosno kalendarske godine u kojoj je navršio 70 godina života.

(5) Naslovni nastavnik izabran u naslovno zvanje prije stupanja na snagu ovoga Zakona zadržava naslovno zvanje do isteka roka iz članka 41. stavka 1. ovoga Zakona.

***Natječajni postupci***

## **Članak 112.**

(1) Postupak izbora i reizbora na znanstveno-nastavno, umjetničko-nastavno, znanstveno, nastavno, suradničko i stručno radno mjesto započet prije stupanja na snagu ovoga Zakona vodi se prema propisima koji su važili u trenutku pokretanja postupka.

(2) Postupak izbora u naslovno znanstveno-nastavno, umjetničko-nastavno, nastavno i suradničko zvanje započet prije stupanja na snagu ovoga Zakona vodi se prema propisima koji su važili u trenutku pokretanja postupka.

(3) Postupak izbora u znanstveno zvanje započet prije stupanja na snagu ovoga Zakona vodi se prema propisima koji su važili u trenutku pokretanja postupka te se trebaju dovršiti najkasnije u roku šest mjeseci od dana stupanja na snagu ovoga Zakona.

***Upis na studij osoba koje su srednjoškolsko obrazovanje završile prije 2010. godine***

## **Članak 113.**

Iznimno od članka 58. stavka 3. ovoga Zakona, osoba koja je prije 2010. godine bez položene državne mature završila odgovarajući program srednjoškolskog obrazovanja u trajanju od najmanje četiri godine u Republici Hrvatskoj te osoba koja je završila odgovarajuće obrazovanje u ukupnom trajanju od 12 godina u inozemstvu, može upisati sveučilišni, odnosno stručni prijediplomski studij te sveučilišni integrirani prijediplomski i diplomski studij u skladu s uvjetima propisanim općim aktom visokog učilišta.

***Usklađivanje odredbi o studiju***

## **Članak 114.**

(1) Stupanjem na snagu ovoga Zakona preddiplomski sveučilišni studij mijenja naziv u sveučilišni prijediplomski studij, preddiplomski stručni studij mijenja naziv u stručni prijediplomski studij*,* diplomski sveučilišni studij mijenja naziv u sveučilišni diplomski studij*,* integrirani preddiplomski i diplomski sveučilišni studij mijenja naziv u sveučilišni integrirani prijediplomski i diplomski studij*,* diplomski stručni studij mijenja naziv u stručni diplomski studij, poslijediplomski specijalistički studij mijenja naziv u sveučilišni specijalistički studij, poslijediplomski sveučilišni (doktorski) studij mijenja naziv u doktorski studij, a kratki stručni studijmijenja naziv u stručni kratki studij.

(2) Visoko učilište obvezno je studijski program te stručni ili akademski naziv ili akademski stupanj koji se stječe završetkom studija uskladiti s odredbama ovoga Zakona najkasnije u roku šest mjeseci od dana stupanja na snagu ovoga Zakona.

(3) Osobe koje su prije stupanja na snagu ovoga Zakona stekle akademski naziv prvostupnik (baccaleraus) uz naznaku struke stupanjem na snagu ovoga Zakona stječu akademski naziv sveučilišni prvostupnik uz naznaku struke (*univ. bacc* uz naznaku struke). Osobe koje su prije stupanja na snagu ovoga Zakona stekle stručni naziv stručni prvostupnik (baccaleraus) uz naznaku struke stupanjem na snagu ovoga Zakona stječu stručni naziv prvostupnik (baccaleraus) uz naznaku struke (*bacc*. uz naznaku struke).

(4) Osobe koje su prije stupanja na snagu ovoga Zakona stekle stručni naziv stručni specijalist određene struke, stupanjem na snagu ovoga Zakona stječu stručni naziv magistar uz naznaku struke (*mag.* uz naznaku struke).

(5) Osobe koje su prije stupanja na snagu ovoga Zakona stekle akademski naziv magistar uz naznaku određene struke stupanjem na snagu ovoga Zakona stječu akademski naziv sveučilišni magistar uz naznaku određene struke (*univ. mag* uz naznaku struke).

(6) Osobe koje su prije stupanja na snagu ovoga Zakona stekle akademski naziv magistar inženjer uz naznaku struke stupanjem na snagu ovoga Zakona stječu akademski naziv sveučilišni magistar inženjer uz naznaku struke (*univ. mag. ing*. uz naznaku struke).

(7) Osobe koje su prije stupanja na snagu ovoga Zakona stekle stručni naziv stručni specijalist određene struke iz tehničkog područja, stupanjem na snagu ovoga Zakona stječu stručni naziv magistar inženjer uz naznaku struke (*mag. ing.* uz naznaku struke).

(8) Na zahtjev osobe koja je završila studij visoko učilište obvezno je izdati uvjerenje o ujednačavanju stručnoga naziva.

***Imenovanje Nacionalnog vijeća***

## **Članak 115.**

(1) Hrvatski sabor, u skladu s člancima 87. i 88. ovoga Zakona, imenovat će sve članove Nacionalnog vijeća najkasnije u roku šest mjeseci od dana stupanja na snagu ovoga Zakona. Javni poziv za predlaganje kandidata za članove Nacionalnog vijeća Ministarstvo će raspisati najkasnije 30 dana od dana stupanja na snagu ovoga Zakona.

(2) Do imenovanja novog saziva Nacionalnog vijeća s radom nastavlja postojeći saziv Nacionalnog vijeća.

(3) Članovi Nacionalnog vijeća iz stavka 1. ovoga članka ždrijebom će odlučiti kojih sedam članova će mandat trajati dvije godine, dok će ostalim članovima mandat trajati četiri godine.

(4) Administrativne i stručne poslove za Nacionalno vijeće Ministarstvo će početi obavljati najkasnije u roku tri mjeseca od dana stupanja na snagu ovoga Zakona.

***Imenovanje matičnih odbora i matičnih povjerenstava***

## **Članak 116.**

(1) Nacionalno vijeće, u sazivu iz članka 115. stavka 1. ovoga Zakona, u skladu s člankom 92. ovoga Zakona, imenovat će članove matičnih odbora najkasnije u roku tri mjeseca od imenovanja. Do imenovanja novog saziva matičnog odbora, s radom nastavlja matični odbor u postojećem sazivu.

(2) Zbor veleučilišta imenovat će članove matičnih povjerenstva, u skladu s člankom 92. ovoga Zakona, najkasnije u roku šest mjeseci od dana stupanja na snagu ovoga Zakona. Do imenovanja novog saziva matičnog povjerenstava, s radom nastavljaju matična povjerenstva u postojećem sazivu.

***Rektorski zbor i Zbor veleučilišta***

## **Članak 117.**

(1) Danom stupanja na snagu ovoga Zakona Rektorski zbor čine rektori svih sveučilišta u Republici Hrvatskoj.

(2) Predsjednik Rektorskog zbora Republike Hrvatske izabran prije stupanja na snagu ovoga Zakona obavlja dužnost najdulje do isteka mandata na koji je izabran.

(3) Danom stupanja na snagu ovoga Zakona Vijeće veleučilišta i visokih škola Republike Hrvatske postaje Zbor veleučilišta.

(4) Predsjednik Vijeća veleučilišta i visokih škola Republike Hrvatske izabran prije stupanja na snagu ovoga Zakona obavlja dužnost predsjednika Zbora veleučilišta najdulje do isteka mandata na koji je izabran.

(5) Rektorski zbor i Zbor veleučilišta obvezni su uskladiti poslovnik o radu s ovim Zakonom najkasnije u roku šest mjeseci od dana stupanja na snagu ovoga Zakona.

***Financiranje putem programskih ugovora***

## **Članak 118.**

(1) Uredbu iz članka 102. stavka 10. ovoga Zakona Vlada Republike Hrvatske donijet će u roku tri mjeseca od dana stupanja na snagu ovoga Zakona.

(2) Pregovori za sklapanje programskog ugovora započet će najkasnije šest mjeseci od dana stupanja na snagu ovoga Zakona.

(3) Do početka pregovora za sklapanje programskog ugovora, javno visoko učilište, odnosno javni znanstveni institut financira se temeljem kriterija o programskom financiranju propisanim uredbom Vlade Republike Hrvatske iz članka 102. stavka 10. ovoga Zakona, a u skladu s člankom 96. ovoga Zakona.

***Donošenje podzakonskih propisa***

## **Članak 119.**

(1) Pravilnik iz članka 9. stavka 3., članka 65. stavka 3., članka 73. stavka 5., članka 75. stavka 4., članka 76. stavka 8., članka 78. stavka 4., članka 81. stavka 2., članka 85. stavka 4., članka 90. stavka 4., članka 91. stavka 4., članka 95. stavka 6. i članka 97. stavka 4. ovoga Zakona ministar je obvezan donijeti najkasnije u roku šest mjeseci od dana stupanja na snagu ovoga Zakona.

(2) Nacionalno vijeće u sazivu iz članka 115. stavka 1. ovoga Zakona obvezno je donijeti Nacionalne sveučilišne, znanstvene i umjetničke kriterije najkasnije u roku devet mjeseci od imenovanja. Matični odbori predložit će Nacionalnom vijeću znanstvene i umjetničke elemente Nacionalnih sveučilišnih, znanstvenih i umjetničkih kriterija najkasnije u roku tri mjeseca od imenovanja članova matičnog odbora. Rektorski zbor predložit će Nacionalnom vijeću nastavne i stručne elemente Nacionalnih sveučilišnih, znanstvenih i umjetničkih kriterija najkasnije u roku šest mjeseci od dana stupanja na snagu ovoga Zakona. Do početka važenja Nacionalnih sveučilišnih, znanstvenih i umjetničkih kriterija primjenjuju se Pravilnik o uvjetima za izbor u znanstvena zvanja („Narodne novine“, br. 28/17., 72/19. i 21/21.), Pravilnik o uvjetima za izbor u umjetničko-nastavna zvanja („Narodne novine“, br. 86/10.), Pravilnik o obliku i načinu provedbe nastupnog predavanja za izbor u nastavna zvanja, Odluka o obliku i načinu provedbe nastupnog predavanja za izbor u znanstveno-nastavna zvanja, umjetničko-nastavna i nastavna zvanja („Narodne novine“, broj 129/05.), Odluka o nužnim uvjetima za ocjenu nastavne i stručne djelatnosti u postupku izbora u nastavna zvanja („Narodne novine“, broj 13/12), Odluka o izmjeni i dopuni Odluke o nužnim uvjetima za ocjenu nastavne i stručne djelatnosti u postupku izbora u nastavna zvanja („Narodne novine“, broj 120/21.), Odluka o nužnim uvjetima za ocjenu nastavne i stručne djelatnosti u postupku izbora u umjetničko-nastavna i nastavna zvanja u području umjetnosti („Narodne novine“, broj 61/17.), Odluka o nužnim uvjetima za ocjenu nastavne i stručne djelatnosti u postupku izbora u znanstveno-nastavna zvanja („Narodne novine“, br. 106/06. i 122/17.), Odluka o izmjeni i dopuni Odluke o nužnim uvjetima za ocjenu nastavne i znanstveno-stručne djelatnosti u postupku izbora u znanstveno-nastavna zvanja („Narodne novine“, broj 120/21.) i Odluka o minimalnim uvjetima radnih obveza za reizbor na znanstvena, znanstveno-nastavna, umjetničko-nastavna, nastavna i stručna radna mjesta te o obliku izvješća stručnog povjerenstva o radu zaposlenika u postupku reizbora („Narodne novine“, broj 24/21.).

(3) Zbor veleučilišta obvezan je donijeti Nacionalne veleučilišne kriterije najkasnije u roku tri mjeseca od dana stupanja na snagu ovoga Zakona. Do početka važenja Nacionalnih veleučilišnih kriterija primjenjuje se Odluka o uvjetima za ocjenu nastavne i stručne djelatnosti u postupku izbora u nastavna zvanja („Narodne novine“, br. 20/12., 85/13. i 4/15.).

(4) Pravilnik iz članka 56. stavka 3. i članka 77. stavka 7. visoko učilište je obvezno donijeti najkasnije u roku šest mjeseci od dana stupanja na snagu ovoga Zakona.

***Upisnici i evidencije***

## **Članak 120.**

(1) Danom stupanja na snagu ovoga Zakona ukida se Upisnik znanstvenih organizacija.

(2) Visoko učilište obvezno je ustrojiti evidencije i zbirke podataka propisane člankom 75. ovoga Zakona najkasnije u roku jedne godine od dana stupanja na snagu pravilnika iz članka 75. stavka 4. ovoga Zakona.

***Prestanak važenja ranije važećih propisa***

## **Članak 121.**

(1) Danom stupanja na snagu ovoga Zakona prestaje važiti Zakon o znanstvenoj djelatnosti i visokom obrazovanju („Narodne novine“, br. 123/03., 105/04., 174/04., 2/07. - Odluka Ustavnog suda Republike Hrvatske, 46/07., 45/09., 63/11., 94/13., 139/13., 101/14. - Odluka Ustavnog suda Republike Hrvatske i 60/15. - Odluka Ustavnog suda Republike Hrvatske).

(2) Propisi doneseni na temelju Zakona iz stavka 1. ovoga članka primjenjivat će se nakon prestanka njegova važenja, sve do donošenja odgovarajućih propisa prema ovome Zakonu.

(3) Odredbe članka 107. ovoga Zakona prestaju važiti na dan uvođenja eura kao službene valute u Republici Hrvatskoj.

***Stupanje na snagu***

## **Članak 122.**

Ovaj Zakon stupa na snagu osmoga dana od dana objave u Narodnim novinama, osim članka 108. koji stupa na snagu na dan uvođenja eura kao službene valute u Republici Hrvatskoj.

## **O B R A Z L O Ž E N J E**

**Uz članak 1.**

Ovim člankom propisuje se predmet Zakona. Također ovim člankom utvrđuje se da se izrazi koji se koriste u ovom Zakonu, a imaju rodno značenje, koriste neutralno i odnose se jednako na muški i ženski rod.

**Uz članak 2.**

Ovim člankom utvrđuje se da su visoko obrazovanje, znanstvena i umjetnička djelatnost djelatnosti od interesa za Republiku Hrvatsku te se propisuju osnovna načela visokog obrazovanja, znanstvene i umjetničke djelatnosti.

**Uz članak 3.**

Ovim člankom propisuje se tko čini akademsku zajednicu, što se jamči članovima akademske zajednice te se utvrđuju obveze članova akademske zajednice.

**Uz članak 4.**

Ovim člankom propisuje se što obuhvaća akademska samouprava svih visokih učilišta te autonomija sveučilišta te se propisuje nepovredivost prostora sveučilišta.

**Uz članak 5.**

Ovim člankom utvrđuje se primjena zakona kojim se uređuju ustanove na pitanja koja nisu drukčije uređena ovim Zakonom a tiču se ustroja i upravljanja ustanovama, na postupke inicijalne akreditacije i reakreditacije utvrđuje se primjena propisa kojima se uređuje osiguravanje kvalitete u visokom obrazovanju i znanosti dok se na postupak kojim se odlučuje o pravima i obvezama nastavnika, znanstvenika, suradnika i studenata te na postupak koji vode matični odbori i povjerenstva primjenjuju odredbe zakona kojim je uređen opći upravni postupak. Također, propisuje se primjena zakona kojim se uređuje sustav proračuna i podzakonskih propisa donesenih na temelju njega na pitanja koja se odnose na financijsko poslovanje javnih visokih učilišta i javnih znanstvenih instituta.

**Uz članak 6.**

Ovim člankom propisuje se cilj osnivanja visokih učilišta, vrste visokih učilišta, status visokog učilišta kao javne ustanove i iznimke statusa u slučaju osnivanja javnog visokog učilišta za potrebe vojnog i policijskog obrazovanja.

**Uz članak 7.**

Ovim člankompropisuje se osnivanje javnih i privatnih visokih učilišta te tijela koja donose osnivačke akte za osnivanje i rad visokog učilišta. Propisano je da se javni fakultet, odnosno javna umjetnička akademija osniva odlukom sveučilišta, odnosno tijela državne uprave nadležnog za unutarnje poslove, vanjske i europske poslove te poslove obrane obzirom je Zakonom o ustanovama navedeno da ustanovu može osnovati druga pravna ili fizička osoba ako je to posebnim zakonom izrijekom dopušteno. Također je propisano da jedinica lokalne i područne (regionalne) samouprave ne može osnovati visoka učilišta. Zbog određenih slučajeva nelikvidnosti i neučinkovitog sustava upravljanja visokim školama koje su osnovali županije, gradovi i općine, a koje u konačnici radi poticanja dostupnosti i inkluzivnosti visokog obrazovanja preuzima Republika Hrvatska na teret državnog proračuna pa on postaje dodatno neplanirano opterećen, prijedlogom Zakona više nije predviđena mogućnost da visoka učilišta osnivaju županije, gradi i općine. Pritom se ne zadire u prava i opstojnost već osnovanih visokih učilišta sukladno trenutačno važećem Zakonu. Visoka učilišta koja su osnovali županije, gradovi i općine nastavljaju s radom kao privatna visoka učilišta.

**Uz članak 8.**

Ovim člankom utvrđuje se koje pojmove u nazivu mogu upotrebljavati samo ustanove koje su osnovane prema odredbama ovoga Zakona.

**Uz članak 9.**

Ovim člankom utvrđuje se da visoko učilište može započeti obavljati svoju djelatnost nakon upisa u Upisnik visokih učilišta koji vodi Ministarstvo. Također, propisuje se obveza donošenja pravilnika kojim će se propisati ustroj i način vođenja Upisnika visokih učilišta te postupak upisa i brisanja.

**Uz članak 10.**

Ovim člankom propisuje se osnivanje sveučilišta, uključujući djelatnosti i unutarnji ustroj sveučilišta i njegovih sastavnica. Također, propisuje se vrsta sastavnica sveučilišta kao osobe s pravnom osobnosti ili osobe bez pravne osobnosti u unutarnjem ustroju sveučilišta.

**Uz članak 11.**

Ovim člankom utvrđuju se tijela koja upravljaju sveučilištem.

**Uz članak 12.**

Ovim člankom propisuje se sastav senata sveučilišta, mandat članova senata, njegove ovlasti i način donošenja odluka. Nadalje, propisuje se pravo suspenzivnog veta studentskih predstavnika pri odlučivanju o studenskim pitanjima.

**Uz članak 13.**

Ovim člankom propisuju se ovlasti rektora javnog sveučilišta i obveze rektora kao čelnika sveučilišta. Također, utvrđuje se da rektoru u radu pomažu prorektori imenovani od strane senata na prijedlog rektora.

**Uz članak 14.**

Ovim člankom propisuje se postupak izbora i razrješenja rektora javnog sveučilišta kao čelnika sveučilišta. U stavku 4. određuje se da mandat rektoru prestaje prije vremena na koje je izabran i prestankom ugovora o radu u punom radnom vremenu kako bi se onemogućile situacije u kojima bi osoba izabrana na mjesto rektora zaključivala i dodatne ugovore o radu na drugim visokim učilištima odnosno jasno se propisuje da osoba izabrana na mjesto rektora može obavljati samo poslove rektora. Propisuje se da mandat rektora traje četiri godine te da se ista osoba može jednom ponovo izabrati.

**Uz članak 15.**

Ovim člankom propisuju se imenovanje članova i predsjednika sveučilišnog vijeća na javnom sveučilištu, trajanje i prestanak mandata članova te njihove ovlasti u radu i obveze. S obzirom na to da se javno sveučilište osniva zakonom kojeg donosi Hrvatski sabor, u slučaju da nakon dva ponovljena poziva ne bude imenovan predsjednik sveučilišnog vijeća propisuje se da istoga imenuje Hrvatski sabor na prijedlog Vlade Republike Hrvatske. Kako je u pitanju novo nadzorno tijelo javnog sveučilišta, zadaća je najvišeg zakonodavnog i predstavničkog tijela Republike Hrvatske da štiti interes hrvatskih građana vodeći računa o autonomiji sveučilišta i akademskoj samoupravi. Mandat članova i predsjednika se ograničava tako da isti osoba može najviše dva puta biti izabrana za člana i/ili predsjednika. Utvrđen je i postupak sveučilišnog vijeća u slučaju sumnje na nepravilnosti u radu sveučilišta. Propisana je i obveza sveučilišnog vijeća na podnošenje izvješća o djelovanju osnivaču, na znanje senatu, kao i objava istog na mrežnim stranicama sveučilišta. Ovime se želi osvijestiti javna sveučilišta na potrebu jačanja institucionalne i društvene odgovornosti u radu javnog sveučilišta.

**Uz članak 16.**

Ovim člankom propisuje se postupak statusne promjene javnog sveučilišta koji se pokreće podnošenjem prijedloga senata javnog sveučilišta Vladi Republike Hrvatske.

**Uz članak 17.**

Ovim člankom definiraju se fakultet i umjetnička akademija kao sastavnice sveučilišta s pravnom osobnosti. Također, propisuje se položaj vjerskog fakulteta kao sastavnice javnog sveučilišta uz obvezu poštivanja međunarodnih ugovora.

**Uz članak 18.**

Ovim člankom utvrđuju se tijela koja upravljaju radom fakulteta i umjetničke akademije. Također, utvrđuje se mogućnost osnivanja drugih nadzornih, stručnih i savjetodavnih tijela.

**Uz članak 19.**

Ovim člankom utvrđuje se tko čini fakultetsko, odnosno akademijsko vijeće, njihove ovlasti te način donošenja odluka. U odnosu na sastav vijeća koji se uređuje statutom sastavnice dodatno je ovim člankom propisan minimalni postotak predstavnika studenata u vijeću. Nadalje, propisuje se pravo suspenzivnog veta studentskih predstavnika pri odlučivanju o studenskim pitanjima.

**Uz članak 20.**

Ovim člankom utvrđuju se ovlasti i obveze dekana kao čelnika fakulteta odnosno umjetničke akademije. Također, propisuje se da dekanu u radu pomažu prodekani koje imenuje i razrješava fakultetsko, odnosno akademijsko vijeće na prijedlog dekana.

**Uz članak 21.**

Ovim člankom utvrđuju se odredbe koje reguliraju izbor i razrješenje dekana javnog fakulteta i javne umjetničke akademije te odredbe koje općenito reguliraju izbor i razrješenje dekana fakulteta i umjetničke akademije. Propisuje se koja tijela i iz kojih redova biraju dekana javnog fakulteta odnosno javne umjetničke akademije, trajanje mandata, trajanje radnog vremena prilikom zasnivanja radnog odnosa te postupak razrješenja. Nadalje, propisuje se tko može biti imenovan vršiteljem dužnosti ako dekan javnog fakulteta odnosno javne umjetničke akademije nije izabran i u kojem slučaju te najduže razdoblje trajanja takvog imenovanja. Dalje se općenito utvrđuje da se postupak i uvjeti za izbor dekana propisuju statutom fakulteta, odnosno umjetničke akademije. Također se općenito utvrđuju razlozi razrješenja dekana fakulteta odnosno umjetničke akademije prije isteka mandata.

**Uz članak 22.**

Ovim člankom uvodi se obveza rektora da, u slučaju sumnje da je opći akt ili odluka fakulteta odnosno umjetničke akademije u suprotnosti sa zakonom i/ili statutom sveučilišta, poduzme odgovarajuće radnje propisane ovim člankom kako bi se takve nezakonitosti i nepravilnosti uklonile.

**Uz članak 23.**

Ovim člankom utvrđuje se djelatnost veleučilišta. Nadalje, propisuje se da veleučilište može osnovati pravne osobe čija osnovna djelatnost služi ostvarenju potreba veleučilišta, ali ne može biti osnivač drugog visokog učilišta.

**Uz članak 24.**

Ovim člankom utvrđuju se tijela koja upravljaju veleučilištem te mogućnost osnivanja drugih nadzornih, stručnih i savjetodavnih tijela.

**Uz članak 25.**

Ovim člankom propisuje se sastav upravnog vijeća veleučilišta, mandat članova i njegove ovlasti. Nadalje, propisuje se da dekan sudjeluje u radu upravnog vijeća veleučilišta bez prava glasa.

**Uz članak 26.**

Ovim člankom utvrđuje se tko čini vijeće veleučilišta i njegove ovlasti u radu. U odnosu na sastav vijeća koji se uređuje statutom sastavnice dodatno je ovim člankom propisan minimalni postotak predstavnika studenata u vijeću. Nadalje, propisuje se pravo suspenzivnog veta studentskih predstavnika pri odlučivanju o studentskim pitanjima.

**Uz članak 27.**

Ovim člankom utvrđuje se dekan kao čelnik veleučilišta te njegove ovlasti i obveze u radu veleučilišta. Nadalje, utvrđuje se da dekanu veleučilišta u radu pomažu prodekani koje imenuje upravno vijeće na prijedlog dekana.

**Uz članak 28.**

Ovim člankom propisuje se način biranja dekana, tko može biti biran na mjesto dekana, trajanje i prestanak mandata te razrješenje dekana kao čelnika veleučilišta. Također, propisuje se tko i u kojem slučaju može biti imenovan vršiteljem dužnosti te najduže razdoblje trajanja takvog imenovanja.

**Uz članak 29.**

Ovim člankom propisuje se cilj osnivanja i temeljni opći akt znanstvenog instituta.

**Uz članak 30.**

Ovim člankom utvrđuje se postupak osnivanja znanstvenog instituta te uvjeti za početak obavljanja djelatnosti znanstvenog instituta.

**Uz članak 31.**

Ovim člankom propisuje se djelatnost i zadaće javnog znanstvenog instituta.

**Uz članak 32.**

Ovim člankom utvrđuje se tko upravlja znanstvenim institutom i koje poslove obavlja znanstveno vijeće. Također, propisuje se mogućnost osnivanja drugih stručnih i savjetodavnih tijela te tko potvrđuje statut i opći akt o unutarnjem ustroju javnog znanstvenog instituta.

**Uz članak 33.**

Ovim člankom propisuje se broj članova upravnog vijeća, sastav i imenovanje predsjednika i članova upravnog vijeća te se utvrđuju uvjeti za članove upravnog vijeća znanstvenog instituta. Nadalje, propisuje se mandat članova upravnog vijeća, ovlasti upravnog vijeća te način donošenja odluka. Također, propisuje se da ravnatelj sudjeluje u radu upravnog vijeća bez prava glasa.

**Uz članak 34.**

Ovim člankom propisuje se sastav znanstvenog vijeća, maksimalan broj članova znanstvenog vijeća, ovlasti znanstvenog vijeća te način donošenja odluka.

**Uz članak 35.**

Ovim člankom utvrđuju se ovlasti i obveze ravnatelja kao čelnika znanstvenog instituta. Nadalje, propisuje se da ravnatelju u radu pomažu pomoćnici ravnatelja koje imenuje i razrješava upravno vijeće na prijedlog ravnatelja.

**Uz članak 36.**

Ovim člankom propisuje se postupak imenovanja i razrješenja ravnatelja. Nadalje, propisuje se iz kojih redova ravnatelj može biti imenovan, trajanje mandata ravnatelja i razlozi za prestanak mandata ravnatelja prije vremena na koje je izabran.

**Uz članak 37.**

Ovim člankom propisuju se radna mjesta na sveučilištima, veleučilištima, visokim učilištima i znanstvenim institutima.

**Uz članak 38.**

Ovim člankom utvrđuje se hijerarhija znanstveno-nastavnih, umjetničko-nastavnih, znanstvenih, nastavnih, suradničkih i stručnih radnih mjesta. Također, utvrđuju se kratice naziva znanstveno-nastavnih, umjetničko-nastavnih i nastavnih radnih mjesta i način pisanja istih.

**Uz članak 39.**

Ovim člankom propisuju se kriteriji za izbor na znanstveno-nastavno, umjetničko-nastavno, znanstveno, nastavno, suradničko i stručno radno mjesto. Nadalje, propisuje se tko donosi Nacionalne sveučilišne, znanstvene i umjetničke kriterije i Nacionalne veleučilišne kriterije te gdje se kriteriji objavljuju.

**Uz članak 40.**

Ovim člankom utvrđuje se postupak izbora nastavnika, znanstvenika i suradnika na slobodno radno mjesto.

**Uz članak 41.**

Ovim člankom propisuje se trajanje izbora na radno mjesto nastavnika i znanstvenika. Također se utvrđuje postupak reizbora na postojeće ili izbora na više radno mjesto nakon proteka roka od prvotnog izbora na radno mjesto nastavnika odnosno znanstvenika. Zaključno se utvrđuje uvjet okončanja postupka napredovanja odnosno reizbora.

**Uz članak 42.**

Ovim člankom propisuju se uvjeti i postupak reizbora na postojeće radno mjesto nastavnika i znanstvenika.

**Uz članak 43.**

Ovim člankom propisuje se postupak izbora nastavnika i znanstvenika na više radno mjesto.

**Uz članak 44.**

Ovim člankom propisuju se trajanje ugovora o radu za asistenta te višeg asistenta. Nadalje, propisuju se prave i obveze asistenta.

**Uz članak 45.**

Ovim člankom propisuje se imenovanje mentora i ocjenjivanje rada suradnika. Također, propisuje se u kojem obliku se donosi negativna ocjena te koje su posljedice negativne ocjene.

**Uz članak 46**.

Ovim člankom utvrđuje se pravo korištenja plaćene slobodne studijske godine osobi izabranoj na znanstveno-nastavno i umjetničko-nastavno radno mjesto.

**Uz članak 47.**

Ovim člankom propisuju se prava nastavnika i znanstvenika imenovanih na rukovodeće i javne dužnosti.

**Uz članak 48.**

Ovim člankom propisuje se u kojim slučajevima nastavniku, znanstveniku i suradniku rokovi za izbor na radno mjesto ne teku te u kojim slučajevima se ugovora o radu na suradničko radno mjesto može produžiti.

**Uz članak 49.**

Ovim člankom propisuje se mogućnost rada nastavnika, znanstvenika i suradnika izvan javnog visokog učilišta, odnosno javnog znanstvenog instituta na kojem je zaposlen.

**Uz članak 50.**

Ovim člankom propisuje se mogućnost i način zapošljavanja lektora stranih jezika i lektora hrvatskog jezika na domaćim visokim učilištima i visokim učilištima u inozemstvu.

**Uz članak 51.**

Ovim člankom utvrđuje se krajnji rok prestanka ugovora o radu nastavnika na javnom visokom učilištu i znanstvenika na javnom znanstvenom institutu radi odlaska u mirovinu a koji uvjet prema odredbama ovog članka nastavnik ispunjava istekom akademske godine u kojoj je stekao uvjete za prestanak ugovora o radu u skladu sa zakonom koji uređuje radne odnose odnosno znanstvenik istekom kalendarske godine u kojoj je stekao uvjete za prestanak ugovora o radu u skladu sa zakonom koji uređuje radne odnose. Utvrđena je i iznimka temeljem koje javno visoko učilište, odnosno javni znanstveni institut može sklopiti ugovor o radu s osobom koja je ispunila uvjete za ostvarivanje prava na mirovinu isključivo na teret vlastitih sredstva.

**Uz članak 52.**

Ovim člankom propisuje se postupak zamjene privremeno nenazočnog nastavnika, znanstvenika ili suradnika.

**Uz članak 53.**

Ovim člankom propisuje se definicija naslovnog nastavnika, znanstvenika i naslovnog suradnika te način izbora.

**Uz članak 54.**

Ovim člankom propisuje se dodjela počasnog naslova profesor emeritus, odnosno znanstvenik emeritus.

**Uz članak 55.**

Ovim člankom utvrđuje se osnivanje etičkog povjerenstva i donošenje etičkog kodeksa.

**Uz članak 56.**

Ovim člankom utvrđuje se stegovna odgovornost zaposlenika visokog učilišta i znanstvenog instituta. Nadalje, propisuje se osnivanje stegovnog povjerenstva.

**Uz članak 57.**

Ovim člankom propisuje se vrsta studija na visokim učilištima te svrha ustrojavanja i izvođenja studija. Također, propisuje se mogućnost ustrojavanja programa stručnog usavršavanja za potrebe cjeloživotnog obrazovanja u određene svrhe osobito onih koji su usklađeni sa standardima, skupom ishoda učenja ili skupom kompetencija upisanih u Registar Hrvatskog kvalifikacijskog okvira te onih koji su usmjereni na povećanje postotka završnosti tercijarnog obrazovanja

**Uz članak 58.**

Ovim člankom propisuje se prijediplomski studij, razliku između prijediplomskog sveučilišnog studija i prijediplomskog stručnog studija, njihovu svrhu, trajanje studija, ukupan broj ECTS bodova koji se stječe završetkom pojedine vrste studija, uvjete upisa na studij te uvjete završetka studija.

**Uz članak 59.**

Ovim člankom propisuje se diplomski studij, razliku između sveučilišnog diplomskog studija i stručnog diplomskog studija, njihovu svrhu, trajanje studija, minimalan broj ECTS bodova koji se stječe završetkom studija te uvjete upisa i završetka studija.

**Uz članak 60.**

Ovim člankom utvrđuje se svrha sveučilišnog integriranog prijediplomskog i diplomskog studija, trajanje studija, minimalan broj ECTS bodova koji se stječe završetkom studija, uvjete upisa i završetka studija te ustrojavanje integriranog studija temeljem posebnog odobrenja Agencije za znanosti i visoko obrazovanje. Predviđena je iznimka za upis osobe bez odgovarajućeg četverodišnjeg obrazovanja na sveučilišni integrirani prijediplomski i diplomski studij u umjetničkom području.

**Uz članak 61.**

Ovim člankom propisuje se razinu izvođenja sveučilišnog specijalističkog studija, njegovu svrhu, trajanje studija, ukupan broj ECTS bodova koji se stječe završetkom studija, uvjete upisa i završetka studija.

**Uz članak 62.**

Ovim člankom propisuje se razinu izvođenja doktorskog studija, njegovu svrhu, trajanje studija, ukupan broj ECTS bodova koji se stječe završetkom studija, tko može biti mentor te uvjete upisa i završetka studija, postupak prijave, ocjene i obrane završnog rada te rok objave u nacionalnom repozitoriju.

**Uz članak 63.**

Ovim člankom utvrđuje se svrha stručnog kratkog studija, trajanje studija, minimalan ECTS bodova koji se stječe završetkom studija, uvjete upisa i završetka studija.

**Uz članak 64.**

Ovim člankom utvrđuje se pojam združenog studija, način ustroja, izvedbe, završetka, mjesto izvođenja, nositelja i način izdavanja završnih isprava te akreditacijski postupak združenog studija.

**Uz članak 65.**

Ovim člankom propisuje se uvjet koji se mora ispuniti da bi visoko učilište moglo izvoditi studijski program, a odnosi se na upis u Upisnik studijskih programa. Također, propisuje se obveza donošenja pravilnika kojim će se propisati ustroj i način vođenja Upisnika te postupak upisa i brisanja.

**Uz članak 66.**

Ovim člankom propisuje se način donošenja studijskog programa studija te njegov sadržaj.

**Uz članak 67.**

Ovim člankom utvrđuje se vrednovanje kolegija, odnosno drugih studijskih obveza na temelju procijenjenog prosječno utrošenog rada pri ostvarivanju ishoda učenja, pri čemu jedan ECTS bod predstavlja 30 radnih sati. Također, utvrđuje se način donošenja kriterija i uvjeta priznavanja i prijenosa ECTS bodova između različitih studija.

**Uz članak 68.**

Ovim člankom utvrđuje se status studenta pri upisu na studij te broj ECTS bodova koje student upisuje u akademskoj godini ovisno o tome radi li se o redovitom ili izvanrednom statusu.

**Uz članak 69.**

Ovim člankom propisuje se obveza osiguravanja ravnopravnosti svih pristupnika kod upisa na studij. Nadalje, propisuje se obveza provođenja javnog natječaja, sadržaj javnog natječaja za upis i rok za objavu natječaja.

**Uz članak 70.**

Ovim člankom propisuje se početak i kraj akademske godine, uz iznimku propisanu izvedbenim planom.

**Uz članak 71.**

Ovim člankom propisuje se izvedba studija. Propisuje se tko i u kojem roku donosi izvedbeni plan te što se njime definira i utvrđuje. Nadalje, propisuje se koje informacije visoko učilište mora objaviti prije upisa te na koji način visoko učilište propisuje pravila o ispitima. Uvodi se mogućnost izvođenja *online* studija temeljem odobrenja Agencije. Utvrđuje se mogućnost ustrojavanja nastavne baze temeljem ugovora o suradnji te sadržaj ugovora. Nadalje, propisuje se mogućnost povjeravanja izvođenje nastave stručnjaku iz prakse i uglednom inozemnom profesoru.

**Uz članak 72.**

Ovim člankom propisuje se način provjere i ocjenjivanje te evidencija stečenih ostvarenih ishoda učenja brojčanim i slovnim oznakama te iznimno opisno ocjenjivanje pojedinih kolegija.

**Uz članak 73.**

Ovim člankom utvrđuje se svjedodžba i diploma kao vrste isprava o završenom studiju, koje se izdaju ovisno o vrsti i razini završenog studija te dopunsku ispravu o studiju, koja se izdaje uz ispravu o završetku studija. Propisuje se da se navedene isprave izdaju na engleskom i hrvatskom jeziku. Također, propisuje se obveza donošenja pravilnika o obliku i sadržaju isprava o završenom studiju.

**Uz članak 74.**

Ovim člankom propisuje se akademski i stručni naziv i akademski stupanj, uz pripadajuću kraticu, koji se stječe završetkom pojedine vrste i razine studija. Dodatno, člankom se propisuje mogućnost oduzimanja, kao i način pokretanja i provođenja postupka oduzimanja, akademskog ili stručnog naziva ili akademskog stupnja.

**Uz članak 75.**

Ovim člankom propisuje se obaveza visokim učilištima za vođenje elektroničkih evidencija i zbirki podataka, njihova svrhu te pravo pristupa podacima. Dodatno, propisuje se obveza donošenja pravilnika o vođenju i korištenju evidencija i zbirki podataka.

**Uz članak 76.**

Ovim člankom definira se pojam studenta, prava i obveze te radni odnos studenta , način određivanja troškova studiranja za izvanredne studente te uvjeti stjecanja i prestanka statusa studenta.

**Uz članak 77.**

Ovim člankom propisuju se prava i obveze studenta te način utvrđivanja stegovne odgovornosti studenta.

**Uz članak 78.**

Ovim člankom propisuju se prava iz studentskog standarda ovisno o redovnom ili izvanrednom statusu. Također, utvrđuje se obveza donošenja pravilnika o vrsti i razini prava te minimalnim kriterijima za ostvarivanje prava iz studentskog standarda.

**Uz članak 79.**

Ovim člankom utvrđuje se pravo na subvencioniranje troškova školarine za studenta državljanina Republike Hrvatske koji studira u statusu redovitog studenta na javnom visokom učilištu te mogućnost subvencioniranja još jednog studija na javnom visokom učilištu iznimno uspješnom studentu.

**Uz članak 80.**

Ovim člankom propisuju se uvjeti za ostvarivanje prava na mirovanje prava i obveza studenta, način odlučivanja o pravu na mirovanje prava i obveza te određivanje roka za završetak studija nakon isteka ovog prava.

**Uz članak 81.**

Ovim člankom propisuje se da se znanstvena i umjetnička djelatnost obavlja u znanstvenim i interdisciplinarnim područjima i poljima te umjetničkom području i polju. Također, propisuje se obveza donošenja pravilnika o znanstvenim i interdisciplinarnim područjima, poljima i granama te umjetničkim područjima, poljima i granama.

**Uz članak 82.**

Ovim člankom propisuju se ciljevi znanstvene i umjetničke djelatnosti.

**Uz članak 83.**

Ovim člankom utvrđuje se što sve uključuje znanstvenu djelatnost te se propisuju što predstavlja temeljno i primijenjeno znanstveno istraživanje te industrijsko istraživanje i eksperimentalni razvoj.

**Uz članak 84.**

Ovim člankom utvrđuje se što sve uključuje umjetničku djelatnost te se propisuje što predstavlja temeljno i razvojno umjetničko istraživanje.

**Uz članak 85.**

Ovim člankom utvrđuje se definicija znanstvenika i umjetnika te tko vodi Upisnik znanstvenika i umjetnika. Također, propisuje se obveza donošenja pravilnika o ustroju i načinu vođenja Upisnika znanstvenika i Upisnika umjetnika te postupak upisa i brisanja.

**Uz članak 86.**

Ovim člankom propisuju se poslovi Nacionalnog vijeća za visoko obrazovanje, znanost i tehnološki razvoj. Također, propisuje se način podnošenja izvješća o svojem radu i donošenje odluka Nacionalnog vijeća te tko obavlja administrativne i stručne poslove za Nacionalno vijeće.

**Uz članak 87.**

Ovim člankom propisuje se sastav Nacionalnog vijeća, postupak izbora predsjednika Nacionalnog vijeća i trajanje mandata članova Nacionalnog vijeća. Nadalje, propisuju se minimalni uvjeti za članove Nacionalnog vijeća te se utvrđuju tijela nadležna za predlaganje kandidata za članove Nacionalnog vijeća.

**Uz članak 88.**

Ovim člankom propisuje se postupak izbora članova Nacionalnog vijeća.

**Uz članak 89.**

Ovim člankom propisuju se razlozi za razrješenje člana Nacionalnog vijeća prije vremena na koje je izabran te postupak podnošenja zahtjeva za razrješenje.

**Uz članak 90.**

Ovim člankom propisuje se osnivanje matičnih odbora i zadaće matičnih odbora. Nadalje, ovim člankom propisuje se način donošenja odluka i održavanja sjednica matičnih odbora.

**Uz članak 91.**

Ovim člankom propisuje se osnivanje matičnih povjerenstava i zadaće matičnih povjerenstava. Nadalje, ovim člankom propisuje se način donošenja odluka i održavanja sjednica matičnih povjerenstava.

**Uz članak 92.**

Ovim člankom propisuje se broj članova matičnog odbora te uvjeti za imenovanje članova matičnog odbora. Utvrđuje se tko ne može biti član matičnog odbora i matičnog povjerenstva. Također, propisuje se broj članova matičnog povjerenstva te uvjeti za imenovanje članova matičnog povjerenstva. Nadalje, propisuje se postupak imenovanja članova matičnih odbora i matičnih povjerenstava kao i trajanje mandata novog člana koji je imenovan umjesto člana kojem je prestao mandat prije isteka vremena na koje je imenovan.

**Uz članak 93.**

Ovim člankom utvrđuje se sastav Rektorskog zbora Republike Hrvatske te postupak izbora predsjednika Rektorskog zbora. Nadalje, propisuju se poslovi Rektorskog zbora te način donošenja odluka.

**Uz članak 94.**

Ovim člankom propisuje se sastav Zbora veleučilišta Republike Hrvatske te postupak izbora predsjednika Zbora veleučilišta. Nadalje, propisuju se poslovi Zbora veleučilišta te način donošenja odluka.

**Uz članak 95.**

Ovim člankom propisuje se svrha ustrojavanja informacijskog sustava i infrastrukture sustava visokog obrazovanja, znanstvene i umjetničke djelatnosti na razini Republike Hrvatske. Također, propisuje se obveza donošenja pravilnika o ustroju i funkcioniranju elektroničke infrastrukture sustava visokog obrazovanja, znanstvene i umjetničke djelatnosti.

**Uz članak 96.**

Ovim člankom utvrđuju se izvori financiranja djelatnosti visokih učilišta i znanstvenih instituta. Nadalje, propisuje se što sve čine namjenski prihodi te na koji način visoka učilišta i znanstveni instituti ostvaruju ostale prihode.

**Uz članak 97.**

Ovim člankom propisuje se način financiranja javnih visokih učilišta i javnih znanstvenih instituta. Uspostavlja se iznimka financiranja visokog učilišta koji je uspostavljen međunarodnim ugovorom a koji se u tom slučaju može financirati iz državnog proračuna.

**Uz članak 98.**

Ovim člankom propisuje se način donošenja te sadržaj financijskog plana visokog učilišta odnosno, znanstvenog instituta te sveučilišnog financijskog plana.

**Uz članak 99.**

Ovim člankom propisuje se što obuhvaća osnovna proračunska komponenta javnog visokog učilišta i javnog znanstvenog instituta.

**Uz članak 100.**

Ovim člankom propisuje se što obuhvaća razvojna proračunska komponenta javnog visokog učilišta i javnog znanstvenog instituta. Nadalje, propisuje se udio razvoje proračunske komponente u ukupnom financijskom planu javnog visokog učilišta i javnog znanstvenog instituta.

**Uz članak 101.**

Ovim člankom propisuje se što obuhvaća izvedbena (varijabilna) proračunska komponenta javnog visokog učilišta i javnog znanstvenog instituta. Nadalje, propisuje se udio izvedbene (varijabilne) proračunske komponente u ukupnom financijskom planu javnog visokog učilišta i javnog znanstvenog instituta.

**Uz članak 102.**

Ovim člankom propisuje se okvirni sadržaj programskog ugovora te način utvrđivanja proračunskih komponenti kao i vremensko razdoblje na koje se ugovor zaključuje. Nadalje, propisuje se mogućnost izmjene i/ili dopune programskog ugovora. Također, propisuje se donošenje Uredbe Vlade Republike Hrvatske o postupku zaključivanja programskog ugovora.

**Uz članak 103.**

Ovim člankom propisuje se način financiranja javnih visokih učilišta i javnih znanstvenih instituta u slučaju da pregovori o sadržaju programskih ugovora ne dovedu do zaključenja programskog ugovora u propisanim rokovima.

**Uz članke 104.**

Odredbom ovog članka propisuje se nadzor nad primjenama ovog Zakona i propisa donesenih na temelju njega.

**Uz članak 105.**

Ovim člankom propisuje se postupak obavljanje nadzora nad zakonitošću rada visokog učilišta i znanstvenog instituta, nadzor nad općim aktima te namjenskim trošenjem proračunskih sredstava.

**Uz članak 106.**

Odredbom ovog članka propisuje se nadzor nad primjenom propisa kojima se uređuju radni odnosi.

**Uz članak 107.**

Ovim člankom propisuje se visina novčane kazne u kunama i slučajevi u kojima će se visoko učilište odnosno znanstveni institut prekršajno kazniti.

**Uz članak 108.**

Ovim člankom propisuje se visina novčane kazne u eurima i slučajevi u kojima će se visoko učilište odnosno znanstveni institut prekršajno kazniti.

**Uz članak 109.**

Ovim člankom propisuje se obveza visokih učilišta i instituta na usklađivanje statuta i drugih općih akata u skladu s odredbama ovoga Zakona u roku od šest mjeseci od dana stupanja na snagu ovoga Zakona, odnosno unutarnji ustroj i tijela u roku od godinu dana od dana stupanja na snagu ovoga Zakona. Utvrđuje se pravo zadržavanja mandata rektora javnog sveučilišta te dekana javnog fakulteta, umjetničke akademije i veleučilišta, a koji su izabrani po drugi put, do isteka mandata na koji su izabrani bez mogućnosti ponovnog izbora. Utvrđuje se pravo zadržavanja mandata rektora javnog sveučilišta, dekana javnog fakulteta, umjetničke akademije i veleučilišta te ravnatelja javnog znanstvenog instituta koji su izabrani prije stupanja na snagu ovoga Zakona do isteka mandata. Utvrđuje se da visoka učilišta osnovana od jedinice lokalne ili područne (regionalne) samouprave prije stupanja na snagu ovoga Zakona nastavljaju s radom. Ovim člankom ujedno se utvrđuje statusna promjena visokih škola koji stupanjem na snagu ovoga Zakona postaju veleučilišta, kao i zadržavanje stečenih prava zaposlenika i studenata u odnosu na pravila studija koji su upisali.

**Uz članak 110.**

Ovim člankom propisuje se rok za imenovanje sveučilišnog vijeća javnog sveučilišta, kao i obveza donošenja poslovnika o radu.

**Uz članak 111.**

Ovim člankom propisuje se status zatečenih radnih mjesta prema ovom Zakonu te pravo i uvjeti zadržavanja stečenih zvanja. Nastavnici koji su zatečeni na nastavnom radnom mjestu profesora visoke škole odnosno profesora visoke škole u trajnom zvanju nastavljaju s radom na radnom mjestu profesora stručnog studija odnosno profesora stručnog studija u trajnom izboru. Također, člankom se propisuje da osobe, koje su navršile 65 godina života, a koje imaju ugovore o radu na znanstvenim, znanstveno-nastavnim i umjetničko-nastavnim radnim mjestima a koji su financirani iz sredstava državnog proračuna imaju pravo ostati na tim radnim mjestima do isteka roka iz aneksa ugovora o radu, ali najdulje do isteka akademske, odnosno kalendarske godine u kojoj je osoba navršila 70 godina života.

**Uz članak 112.**

Ovim člankom propisuje se način i rok za dovršetak natječajnih postupaka izbora u znanstvena, znanstveno-nastavna, umjetničko-nastavna, nastavna, suradnička i stručna zvanja i na odgovarajuća radna mjesta, započetih prema propisima koji su važili prije stupanja na snagu ovoga Zakona.

**Uz članak 113.**

Ovim člankom utvrđuje se da osobe koje su završile odgovarajuće srednjoškolsko obrazovanje prije 2010. bez položene državne mature te osobe koje su završile odgovarajuće obrazovanje u ukupnom trajanju od 12 godina u inozemstvu mogu upisati stručne i sveučilišne studije u skladu s uvjetima propisanim općim aktom visokog učilišta.

**Uz članak 114.**

Ovim člankom propisuje se organizacija studija i nastavak studija prema prijašnjim propisima što uključuje: usklađivanje studijskih programa i stručnih ili akademskih naziva te akademskog stupnja na visokim učilištima prema ovom Zakonu; utvrđivanje izmjene naziva postojećih razina studijskih programa prema nazivima razina u ovom Zakonu, obvezu visokih učilišta na usklađivanje prava osoba, koje su završile sveučilišni i stručni studiji prema propisima koji su vrijedili do dana stupanja na snagu ovoga Zakona, na akademski ili stručni naziv prema ovom Zakonu kao i postupak dobivanja potvrde o navedenom;

**Uz članak 115.**

Ovim člankom propisuje se način i rokovi za imenovanje članova Nacionalnog vijeće za visoko obrazovanje, znanost i tehnološki razvoj te rad trenutno postojećeg Nacionalnog vijeća za znanost, visoko obrazovanje i tehnološki razvoj, osnovanog prema Zakonu o znanstvenoj djelatnosti i visokom obrazovanju („Narodne novine“, br. 123/03., 105/04., 174/04., 2/07. - Odluka Ustavnog suda Republike Hrvatske, 46/07., 45/09., 63/11., 94/13., 139/13., 101/14. - Odluka Ustavnog suda Republike Hrvatske i 60/15. - Odluka Ustavnog suda Republike Hrvatske) do imenovanja članova novog Nacionalnog vijeća za visoko obrazovanje, znanost i tehnološki razvoj u skladu s odredbama ovog Zakona. Također, člankom se propisuje rok preuzimanja administrativnih i stručnih poslova za Nacionalno vijeće za visoko obrazovanje, znanost i tehnološki razvoj koje s Agencije za znanost i visoko obrazovanje prelazi na Ministarstvo.

**Uz članak 116.**

Ovim člankom se propisuje obveza i rok imenovanja matičnih odbora od strane novoimenovanog Nacionalnog vijeća te obveza i rok imenovanja matičnih povjerenstava od strane Zbora veleučilišta.

**Uz članak 117.**

Ovim člankom propisuje se konstituiranje Rektorskog zbora kao i pravo na zadržavanje mandata trenutnog predsjednika Rektorskog zbora do njegovog isteka. Propisuje se konstituiranje Zbora veleučilišta Republike Hrvatske na način da Vijeće veleučilišta i visokih škola Republike Hrvatske stupanjem na snagu ovoga Zakona postaje Zbor veleučilišta Republike Hrvatske te se utvrđuje da dotadašnji predsjednik Vijeća veleučilišta i visokih škola obavlja dužnost predsjednika Zbora veleučilišta do isteka mandata. Također, člankom se propisuje rok do kojeg će Rektorski zbor i Zbor veleučilišta Republike Hrvatske donijeti poslovnik o radu u skladu s odredbama ovog Zakona. Ujedno se propisuje i rok do kojeg Zbor veleučilišta Republike Hrvatske mora donijeti Nacionalne veleučilišne kriterije kojim se utvrđuju nacionalni kriteriji za izbor za nastavno radno mjesto na veleučilištu

**Uz članak 118.**

Ovim člankom utvrđuje se rok u kojem će Vlada Republike Hrvatske donijeti uredbu te rok u kojem trebaju početi pregovori za sklapanje programskih ugovora sa javnim visokim učilištima i javnim znanstvenim institutima, kao i uvjeti financiranja u razdoblju do sklapanja programskog ugovora.

**Uz članak 119.**

Ovim člankom propisuju se podzakonski i drugi propisi, koje je potrebno donijeti u skladu s ovim Zakonom, te nadležnost i rokove za njihovo donošenje.

**Uz članak 120.**

Ovim člankom propisuje se rok u kojem će Ministarstvo ustrojiti upisnike propisane ovim Zakonom te prestanak vođenja Upisnika znanstvenih organizacija danom stupanja na snagu ovoga Zakona. Dodatno, člankom se propisuje obaveza visokim učilištima da u roku od godinu dana od dana stupanja na snagu pravilnika o korištenju informacijskih sustava iz stavka iz članka 75. stavka 4. ovoga Zakona ustroje svoje evidencije i zbirke podataka

**Uz članak 121.**

Ovim člankom propisuje se prestanak važenja Zakona o znanstvenoj djelatnosti i visokom obrazovanju („Narodne novine“, br. 123/03., 105/04., 174/04., 2/07. - Odluka Ustavnog suda Republike Hrvatske, 46/07., 45/09., 63/11., 94/13., 139/13., 101/14. - Odluka Ustavnog suda Republike Hrvatske i 60/15. - Odluka Ustavnog suda Republike Hrvatske) te se utvrđuje da će se propisi koji su doneseni temeljem tog zakona primjenjivati do određenog vremena i nakon stupanja na snagu ovoga Zakona, osim ako nisu u suprotnosti s odredbama ovoga Zakona. Radi se o sljedećim pravilnicima: Pravilnik o Upisniku znanstvenika („Narodne novine“, br. 72/04., 101/04. i 82/10.), Pravilnik o Upisniku znanstvenih organizacija i Upisniku visokih učilišta („Narodne novine“, br. 72/04., 80/04. i 29/18.), Pravilnik o sadržaju diploma i dopunskih isprava o studiju („Narodne novine“, br. 77/08. i 149/11.), Pravilnik o znanstvenim i umjetničkim područjima, poljima i granama („Narodne novine“, br. 118/09., 82/12., 32/13., 34/16. i 56/22.), Pravilnik o uvjetima i načinu ostvarivanja prava na pokriće troškova prehrane studenata („Narodne novine“, br. 120/13. i 8/14.), Pravilnik o uvjetima i načinu ostvarivanja prava redovitih studenata na subvencionirano stanovanje („Narodne novine“, broj 63/19.), Pravilnik o uvjetima i načinu ostvarivanja prava na novčanu potporu za podmirenje dijela troškova prijevoza za redovite studente s invaliditetom („Narodne novine“, broj 23/15.), Pravilnik o uvjetima i načinu ostvarivanja prava redovitih studenata na državnu stipendiju u STEM područjima znanosti („Narodne novine“, broj 102/21.), Pravilnik o uvjetima i načinu ostvarivanja prava na državnu stipendiju na temelju socio-ekonomskoga statusa („Narodne novine“, broj 106/21.), Pravilnik o uvjetima i načinu ostvarivanja prava na državnu stipendiju za posebne skupine studenata („Narodne novine“, broj 74/19.), Pravilnik o studentskoj ispravi („Narodne novine“, broj 90/14.), Pravilnik o uvjetima za izbor i zasnivanje radnog odnosa lektora hrvatskog jezika i književnosti na stranim visokoškolskim ustanovama („Narodne novine“, br. 2/10., 107/10. i 131/12.), Pravilnik o uvjetima za izbor u znanstvena zvanja („Narodne novine“, br. 28/17., 72/19. i 21/21.), Pravilnik o uvjetima za izbor u umjetničko-nastavna zvanja („Narodne novine“, br. 86/10. i 28/17.), Pravilnik o ustroju i načinu rada područnih vijeća i matičnih odbora („Narodne novine“, broj 47/17.), Pravilnik o obliku i načinu provedbe nastupnog predavanja za izbor u nastavna zvanja, Pravilnik o ustroju i načinu rada matičnih povjerenstava i provedbi postupka izbora („Narodne novine“, br. 118/19. i 62/21.). Također, propisuje se da koje će odredbe Zakona prestati važiti na dan uvođenja eura kao službene valute u Republici Hrvatskoj.

**Uz članak 122.**

Ovim člankom propisuje se dan stupanja na snagu ovoga Zakona.

**Prilog:**

* Izvješće o provedenom savjetovanju sa zainteresiranom javnošću
1. Dva visoka učilišta koja su također upisana u Upisnik visokih učilišta nisu prikazana na slici 1 jer je riječ o visokim učilištima koja su još u statusu osnivanja. [↑](#footnote-ref-1)
2. [*https://ec.europa.eu/eurostat/statistics-explained/index.php?title=Adult\_learning\_statistics*](https://ec.europa.eu/eurostat/statistics-explained/index.php?title=Adult_learning_statistics) [↑](#footnote-ref-2)
3. [*https://op.europa.eu/webpub/eac/education-and-training-monitor-2020/countries/croatia\_hr.html#seven*](https://op.europa.eu/webpub/eac/education-and-training-monitor-2020/countries/croatia_hr.html#seven) [↑](#footnote-ref-3)
4. <https://www.azvo.hr/hr/visoko-obrazovanje/statistike> [↑](#footnote-ref-4)
5. Prijedlog za pokretanje postupka ocjene suglasnosti s Ustavom odredaba Zakona o znanstvenoj djelatnosti i visokom obrazovanju („Narodne novine“, br. 123/03., 105/04., 174/04., 2/07. – Odluka USRH, 46/07., 45/09., 63/11., 94/13. i 139/13.) i Zakona o izmjenama i dopunama Zakona o znanstvenoj djelatnosti i visokom obrazovanju („Narodne novine“, broj 139/13.) iz točke I. izreke odluke u odnosu na zaposlenike na znanstveno-nastavnim i/ili umjetničko-nastavnim radnim mjestima na sveučilištima i fakultetima, odnosno zaposlenike na nastavnim radnim mjestima na veleučilištima i visokim školama te znanstvenike u znanstvenim organizacijama koji na dan 30. srpnja 2013. nisu bili u statusu redovitih profesora u trajnom zvanju na visokim učilištima, profesora u trajnom zvanju na visokim školama te znanstvenih savjetnika u trajnom zvanju u znanstvenim organizacijama. [↑](#footnote-ref-5)
6. Odluka i Rješenje Ustavnog suda Republike Hrvatske broj: U-I-5578/2013 i U-I-3633/2014, od 18. srpnja 2014. <https://narodne-novine.nn.hr/clanci/sluzbeni/2014_08_101_1984.html> [↑](#footnote-ref-6)
7. Odluke i rješenja Ustavnog suda Republike Hrvatske (U-I-902/1999; U-I-1441/2001, od 23. i 6 listopada 2003.; U-I-1707/2006, od 20.prosinca 2006.;-I902/1999; U-I-4146/2017; U-I-4684/2017, od 4. veljače 2020. [↑](#footnote-ref-7)